Afghan Ge School Kairi Ah Dhin Bomuge Hamalaigai 55 Kuhjjaku Maruvehjje - Vaguthu\nއަފްޣާނުގެ ސުކޫލެއް ކައިރިއަށް ދިން ބޮމުގެ ހަމަލާއެއްގައި 55 ކުދިން މަރުވެއްޖެ\nއަފްޣާނިސްތާނުގެ ވެރި ރަށް ކާބުލްގައި ހުރި ޝިއާ މީހުންގެ ސުކޫލެއް ކައިރިއަށް ބޮމުގެ ހަމަލާއެއްދީފިއެވެ. މި ހަމަލާގައި 55 ކުދިން މަރުވެފައިވާކަމަށް މީޑިއާ ރިޕޯޓުތައް ބުނެއެވެ. މި ހަމަލާގައި 150 މީހަކަށް އެކި ވަރުގެ ޒަހަމްތައް ލިބި ފަރުވާދެމުން ދާކަމަށް މައުލޫމާތު ދީފައިވެއެވެ.\nއިއްޔެ ހަވީރު ދިން ބޮމުގެ ހަމަލާގައި އަނިޔާވި ކުދިންގެ ތެރެއިން އަށް ކުދިންނަކީ ކްލާސްތައް ނިންމާފައި ގެއަށް ދާން ދިޔަ ކުދިން ކަމަށް މަންޒަރު ދުށް މީހަކު ރޮއިޓާސްއަށް މައުލޫމާތު ދީފައިވެއެވެ. އަނިޔާ ލިބިފައިވާ ސުކޫލު ދަރިވަރުންނަކީ އުމުރުން 11 އަހަރާއި 15 އަހަރާ ދެމެދުގެ ކުދިން ކަމަށް ލަފާކޮށްފައިވެއެވެ.\nބައެއް މީހުންގެ އާއިލާތަކުން އެމީހުން ގެއްލިގެން ހޯދުމުގެ މަސައްކަތް މިހާރު އަންނަނީ ކުރަމުންނެެވެ.\nއެމެރިކާ ސިފައިން އަފްޣާނިސްތާނުން ފައިބާކަން އިއުލާން ކުރުމާއެކު ގައުމު އޮތީ އެލާޓަށް ގެނެސްފައެވެ. އަފްޣާނުގެ އޮފިޝަލުން ބުނަނީ އެމެރިކާ ސިފައިން އެގައުމުން ފޭބުމާއެކު ތާލިބާނުން ހަމަލާ ބަދަލުކުރަން ފެށީ ކަމަށެވެ. މި ހަމަލާގައި އެއްވެސް ބަޔަކު ޒިންމާ ވެފައެެއް ނުވެއެވެ.\nއަފްޣާނުގެ ރައީސް އަޝްރަފް ގަނީ ނެރުއްވި ބަޔާނެއްގައި ތުހުމަތު ކޮށްފައިވަނީ ތާލިބާނުން ދިން ހަމަލާއެއް ކަމަށެވެ. ނަމަވެސް، ތާލިބާނުން ވަނީ ހަމަލާގެ ތުހުމަތު ދޮގު ކޮށްފައެވެ.\nހަމަލާ ދީފައިވަނީ އިއްޔެ ހަވީރު 5:30 ހާއިރު ކަމަށް ރިޕޯޓުތައް ބުނެއެވެ. ސުކޫލުގައި ކިޔަވައިދެނީ ތިން ދަންފަޅިއަަކަށް ބަހާލައިގެން ކަމަށާއި، އެވަގުތު ސުކޫލަށް 100 އަށް ވުރެ ގިނަ ކުދިން ކިޔަވަން އަންނަ ކަމަށް އަލްޖަޒީރާ ނޫހުގައި ރިޕޯޓު ކޮށްފައިވެއެވެ.\nއަފްޣާނިސްތާނަކީ ނިރުބުވެރި ހަމަލާތައް ދެމުން އަންނަ ޖަމާއަތްތަކުގެ މައި ހަބެވެ. މި ހަމަލާގެ ތުހުމަތު އައިއެސްއައިއެސް ޖަމާއަތަށް ވެސް ކުރެވޭ ކަމަށް އަފްޣާނުގެ ރައީސް ވިދާޅުވެފައިވެއެވެ.\nއަފްޣާން ސްކޫލެއް ކައިރީގައި ދިން ބޮމުގެ ހަމަލާގައި މަރުވި މީހުންގެ އަދަދު 68 އަށް\nބަޔަކު ގުޅިގެން މަސައްކަތް ނުކޮށްފިނަމަ މި ރީތި އަމާން ރާއްޖެ މިސްރާބު ހިފާފަ ހުރީ މި ދިމާލަށް. ޢިއްެޔެރޭ ހަމަލާދެވުނީ ގައުމުގެ ރައީސަށް ވީއިރު އަހަރުމެން ސެކިއުރިޓީ ކުރަން ބުޅަލާއި ދެކުކުޅު ނެރިގެން އުޅޭ ފަގީރުންގެ ހާލަކީ ކޮބާތޯއެވެ. ޢިސްލާމް ދީނަކީ މައުފިރަތެއް، އަމާންކަމެއް، ނަމަވެސް ކަތިލާގަތުލުކުރުމެއްނޫން.


rajjey gai furathama faharah bypass operation eh kohffi rajjey gai furathama faharah bypass operation eh kohffi\nރާއްޖޭގައި ފުރަތަމަފަހަރަށް ބައިޕާސް އޮޕަރޭޝަނެއް ކޮށްފި\nއޮޕަރޭޝަން ޑޮކްޓަރުންތަކެއް: ރާއްޖޭގައި ފުރަތަމަ ފަހަރަށް ވަނީ ބައިޕާސް އޮޕަރޭޝަނެއް ކޮށްފައި -- ޕީއެސްއެމް ނިއުސް ފައިލް ފޮޓޯ\nރާއްޖޭގައި ފުރަތަމަފަހަރަށް ބައިޕާސް އޮޕަރޭޝަނެއް ކޮށްފިއެވެ. އޭޑީކޭ ހޮސްޕިޓަލްގެ ޑޮކްޓަރުންގެ ޓީމަކުން ނުވަގަޑިއިރަށް ކުރިއަށްގެންދިޔަ މި އޮޕަރޭޝަން ނިންމާލާފައިވަނީ ކާމިޔާބުކަމާއިއެކުކަމަށް އެ ހޮސްޕިޓަލުން ބުނެއެވެ.\nމި އޮޕަރޭޝަނާއިގުޅޭ މަޢުލޫމާތުދިނުމަށް ބޭއްވި ނޫސްވެރިންގެ ބައްދަލުވުމެއްގައި އޭޑީކޭ ހޮސްޕިޓަލްގެ މެނޭޖިންގ ޑިރެކްޓަރ އަޙްމަދު އަފްޢާލް ވިދާޅުވީ ރާއްޖޭގައި އަލަށް ތަޖުރިބާކުރި މި އޮޕަރޭޝަން ކުރުމަށް ބޮޑެތި ތައްޔާރީތައް އެހޮސްޕިޓަލުން ވެފައިވާކަމަށެވެ. އެގޮތުން މިއީ މީހެއްގެ ފުރާނައާ ގުޅުންހުރި ކަމަކަށްވުމާއި، މި އޮޕްރޭޝަނަކީ ރާއްޖޭގައި މުޅިން އަލަށް ކުރާކަމަކަށް ވުމުން ގިނަ ތަޙުލީލުތަކެއްކޮށް، ކަމުގެ މާހިރުންނާ ގުޅިގެން ގިނަ މަސައްކަތްތަކެއް ކޮށްފައިވާއިވާކަން އޭނާ ފާހަގަކުރެއްވިއެވެ.\nރާއްޖޭގައި ކުރި ފުރަތަމަ ބައިޕާސް އޮޕަރޭޝަންކޮށްފައި ވަނީ ޢުމުރުން ފަންސާސް ހަތަރު އަހަރުގެ ދިވެހި ފިރިހެނެއްކަމަށް އެހޮސްޕިޓަލުން ބުނެއެވެ. އަފްޢާލް ވިދާޅުވީ ރާއްޖޭގައި މިފަދަ އޮޕަރޭޝަންތައް ކުރެވެން ފެށުމުން ދޭހަވަނީ ރާއްޖޭގެ ސިއްޙީ ނިޒާމަށް ރައްޔިތުން ކުރަމުންދާ އިތުބާރުކަމަށެވެ.\n"މިފަދަ ބޮޑު އޮޕަރޭޝަންތައް ކުރުމަށް އިންޝުއަރެންސް ޕޮލިސީގެ ތެރެއިން އެޑީކޭއިން ގެންދަނީ ލުއި ފަސޭހަ ގޮތްތަކެއް ހަމަޖައްސައިދެމުން،" އަފްޢާލް ވިދާޅުވިއެވެ.\nބައިޕާސް އޮޕަރޭޝަނަކީ ހިތަށް ލޭފޮނުވައިދޭ ނާރުތަކަށް ދިމާވާ މައްސަލަތައް ޙައްލުކުރުމަށް ހަށިގަނޑުގެ އެހެން ދިމާލަކުން ނާރު ގުޅުވައިގެން ކުރިއަށްގެންދާ ޕްރޮސީޖާއެކެވެ. އޭޑީކޭއިން ގެންދަނީ ހިތުގެ ބަލީގެ ގިނަފަރުވާތަކެއް ފޯރުކޮށްދެމުންނެވެ. އެގޮތުން މިހާތަނަށް ފަންސާސްހަ އެންޖީއޯ ގްރަފީއާއި ސާދަ އެންޖީއޯ ޕްލާސްޓީ ހަދާފައިވެއެވެ.\nރާއްޖޭގެ ސިއްޙީދާއިރާގައި ޙަރަކާތްތެރިވާ އަމިއްލަފަރާތްތަކުން ބޮޑެތި ކުރިއެރުންތަކެއް ހޯދަމުންދާއިރު، ރައީސް ޔާމީންގެ ސަރުކާރުންވަނީ ވޭރުވެދިޔަ ހަތަރުއަހަރާއި ބައިގެތެރޭގައި ރާއްޖޭގެ ސިއްޙީދާއިރާއަށް އިންޤިލާބީ ކުރިއެރުންތަކެއް ގެނެސްފައެވެ. އެގޮތުން ސަރުކާރުގެ މައި ހޮސްޕިޓަލް އައިޖީއެމްއެޗްގައި ބޮޑެތި ބަލިތަކަށް ފަރުވާދެވޭނެ އިންތިޒާމު އަލަށް ހަމަޖައްސަވައި، ހިތާއި ފުއްޕާމެއާއި، ކިޑްނީގެ ބަލިތަކަށް ރާއްޖޭގައި ފަރުވާދެނޭވެ ނިޒާމް ރާއްޖޭގައިވަނީ ހަމަޖައްސާފައެވެ. އެގޮތުން އެތަނުގައި ޤާއިމުކޮށްފައިވާ ކެތްލެބަކީ ފާހަގަކޮށްލެވޭ މުހިންމު ތަނެކެވެ. އަދި ދަރުމަވަންތަ ހޮސްޕިޓަލުގެ 25ބުރީގެ ޢިމާރާތާއެކު ރާއްޖެ ސިއްޙީ ޚިދުމަތް ސަރަޙައްދީ ފެންވަރަށްވުރެ މައްޗަށް ދާނެކަން ފާހަގަކޮށްލަންޖެހެއެވެ.\nދިވެހިބަހުގެ ޤާނޫނު ތަންފީޒުކުރުމަކީ ބަސްކުރިއެރުވުމަށް އެޅިދާނެ މުހިއްމު ފިޔަވަޅެއް - ރައީސް\nކުޅުދުއްފުށްޓަށް ބޯހިޔާވަހިކަމުގެ އަވަސް ހައްލެއް ބޭނުންވެފައި\nނިހާން ފުލުހުންގެ އިދާރާއަށް ޙާޒިރުކުރަނީ


Red Wave in hisence TV pre order ah hulhuvaalaifi | Mihaaru\nހައިސެންސް ޓީވީއެއް: މި ޓީވީތަކަށް ޕްރީއޯޑާ ކުރުމުުގެ ފުރުސަތު މިހާރު ވަނީ ހުޅުވާލާފައި--\nރެޑް ވޭވުން ހައިސެންސް ޓީވީ ޕްރީ އޯޑަރަށް ހުޅުވާލައިފި\n26 ޑިސެމްބަރ 2019 - 15:27 1 comment\nއެންމެ ޒަމާނީ އިލެކްޓްރޯނިކްސް ސާމާނު އުފައްދާ އެއް ކުންފުނި "ހައިސެންސް" ބްރޭންޑުގެ ޓީވީ އަށް ޕްރީ އޯޑަރު ކުރުމުގެ ފުރުސަތު ރެޑް ވޭވުން ހުޅުވާލައިފި އެވެ.\nރެޑްވޭވް އަށް މިހާރު ވަނީ ހައިސެންސްގެ ރާއްޖޭގެ ޑިސްޓްރިިއުޓަރުގެ ހުއްދަ ލިބިފަ އެވެ. އެ ކުންފުނިން ހައިސެންސް ޓީވީ ރާއްޖެ އަށް އެތެރެ ކުރާނީ ސީދާ ހައިސެންސް ކުންފުނިންނެވެ. މި ޓީވީތައް ޕްރީ އޯޑަރު ކުރާ ފަރާތްތަކަށް އަގުހެޔޮކޮށް ޓީވީ ލިބޭނެ އެވެ.\nޕްރީ އޯޑަރު ކުރާ މީހުން، ޓީވީގެ އަގުގެ 70 ޕަސެންޓް އެޑްވާންސްގެ ގޮތުގައި ދައްކަން ޖެހެ އެވެ. ޕްރީ އޯޑަރު ކުރާ މީހުންނާ އަންނަ އަހަރުގެ ފެބްރުއަރީ މަހުގެ ދެވަނަ ހަފުތާގައި ޓީވީތައް ހަވާލު ކުރާނެ ކަމަށް ރެޑް ވޭވުން ބުންޏެވެ.\nއެ ފިހާރަ އިން ރާއްޖޭގެ ބާޒާރަށް ތަޢާރަފްކުރުމަށް ހަމަޖެހިފައިވާ ހައިސެންސް ޓީވީގެ ތެރޭގައި ލެޑް އެޗްޑީ އާއި ފުލް އެޗްޑީ އަދި ލެޑް ޔޫއެޗްޑީގެ އިތުރުން ލޭޒާ ޓީވީ ހިމެނެ އެވެ.\nޕްރިއޯޑާ ކުރެވޭ އަގުތައް:\n32 އިންޗީގެ އެލްއީޑީ އެޗްޑީ ޓީވީ - 1،590ރ.\n43 އިންޗީގެ އެލްއީޑީ ފުލްއެޗްޑީ ޓީވީ - 3،145ރ.\n50 އިންޗީގެ ފުލް އެޗްޑީ ފޯކޭ ސްމާޓް ޓީވީ - 4،790ރ.\n65 އިންޗީގެ ފުލް އެޗްޑީ ފޯކޭ ސްމާޓް ޓީވީ - 8،390ރ.\n70 އިންޗީގެ ޔޫއެޗްޑީ ފޯކޭ ސްމާޓް ޓީވީ - 20،790ރ.\n100 އިންޗީގެ ލޭޒާ ފޯކޭ ސްމާޓް ޓީވީ - 94،990ރ.\nހައިސެންސް ޓީވީ ރެޑް ވޭވުން ލިބޭނީ އެއް އަހަރު ދުވަހުގެ ވޮރަންޓީއާ އެކު އެވެ. މި މުއްދަތުގައި ޓީވީ އަށް އެއްވެސް ގެއްލުމެއް ވެއްޖެ ނަމަ ރެޑް ވޭވުން ފުލް ސާވިސް ފޯރުކޮށްދޭ ގޮތަށް ވަނީ ހަމަޖެހިފަ އެވެ. ރެޑް ވޭވުން ބުނިގޮތުގައި، "ހައިސެންސް" ޝޯ ރޫމެއް ވަރަށް އަވަހަށް ހުޅުވާނެ އެވެ.\nހައިސެންސަކީ ބޮޑެތި އެޕްލަޔަންސާއި އިލެކްޓްރޯނިކް އުފެއްދުމުގައި 50 އަހަރު ދުވަހުގެ ތަޖުރިބާ ލިބިފައިވާ ދުނިޔޭގެ ނަން ހިނގާ އެއް ބްރޭންޑެވެ. މިއީ، 2018 ވަނަ އަހަރުގެ ފީފާ ވޯލްޑް ކަޕްގެ އޮފިޝަލް ސްޕޮންސަރެވެ. އަދި އަންނަ އަހަރުގެ ޔުއެފާ ޔޫރޯގެ އޮފިޝަލް ޕާޓްނަރަކީ ވެސް ހައިސެންސެވެ.\nއިތުރު ލިޔުންތައް ރެޑްވޭވް ޓެލެވިޒަން ރެޑް ވޭވް ލިވިން ރެޑްވޭވް މެގަ މޯލް


ތ. ވިލުފުށީގެ މަގުހެދުމުގެ މަސައްކަތްނިމުން ފާހަގަކުރުމުގެ ރަސްމިއްޔާތުގައި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ދެއްކެވި ވާހަކަފުޅު - The President's Office\n14 އޮގަސްޓް 2018، ރިފަރެންސް: PR-2018-71\nވިލުފުށީގެ ލޮބުވެތި ޢިއްޒަތްތެރި ރައްޔިތުން،\nމި ނިމިގެންދިޔަ ވިލުފުށީގެ މަޝްރޫޢު ފަށްޓައިދޭން އަޅުގަނޑު އައުމާ ގުޅިގެން ތިޔަ އެންމެ ބޭފުޅުންގެ ޝައުޤުވެރިކަން އަޅުގަނޑަށް ހާމަކޮށްދެއްވީ، އަޅުގަނޑަށް ތިޔަ ވިދާޅުވި އިސްތިޤްބާލުން. މިރަށް ޒީނަތްތެރިކުރުމަށް ވަރަށް ގިނަ މަސައްކަތް ތިޔަބޭފުޅުންވަނީ ކޮށްދެއްވާފައި. މިމަސައްކަތުގައި ބައިވެރިވެވަޑައިގެންނެވި ހުރިހާ ބޭފުޅުންނަށް ވަރަށް އިޚްލާސްތެރިކަމާއެކީ ޝުކުރުދަންނަވަމުން އަދި ތިޔަބޭފުޅުންގެ ތިޔަގާތްކަން ރަމްޒުކޮށްދިނުނުގެ ގޮތުން ތިޔަވިދާޅުވި ހޫނު އިސްތިޤްބާލަށްޓަކައިވެސް، ވިލުފުށީގެ ހުރިހާ ލޮބުވެތި ރައްޔިތުންނަށް އިޚްލާސްތެރިކަމާއެކީ ޝުކުރު ދަންނަވަން.\nވިލުފުށްޓަށް އަޅުގަނޑު އައިމާ އަޅުގަނޑަށް ވަރަށް ތަފާތު އިޙްސާސްތަކެއް ލިބިގެންދޭ. ވިލުފުށްޓަކީ، ދެންމެ އެދާއިރާގެ މެންބަރު ރިޔާޒު ވާހަކަފުޅު ދެއްކެވިގޮތަށް، ސުނާމީގައި އެންމެ ބޮޑަށް ގެއްލުންވީ ރަށްތަކުގެ ތެރެއިން އެއް ރަށް. އަދި ޚާއްޞަ މަޝްރޫޢެއް ރޭވިގެން ވިލުފުށްޓަށް ސަމާލުކަން ދެވިގެން މަޝްރޫޢުތައް ހިންގުނު އެއްރަށްވެސްމެ. އެހެންނަމަވެސް، ރައްޔިތަކަށް މި އިޙްސާސްވާންޖެހޭ ހިތްދަތިކަމާއި ބުރަކަން އެންމެ ބޮޑަށް އިޙްސާސްކުރަން ޖެހުނު ރައްޔިތުން ދިރުއުޅުއްވަމުން ގެންދަވަނީ ވިލުފުށީގައި. ދުވަސްތަކަކަށްފަހު ވިލުފުށި އާބާދުވެގެންދާއިރު، ވިލުފުށީގެ ތަރައްޤީއަށް ގިނަމަސައްކަތްތަކެއް ކުރެވިގެން ފެނިގެން ދިޔައިމާ އަޅުގަނޑު ހިތަށްއަރަނީ، އުންމީދުގެ ކުލަވަރު ވިލުފުށީގެ ރައްޔިތުންނާއެކީ އޮތް މިންވަރު. ޝައްކެއްވެސް ނެތްގޮތުގައި، އަޅުގަނޑުމެންގެ ޙާލަތު ބަދަލުކުރާނީ، އަޅުގަނޑުމެންގެ ވިސްނުމުން އަޅުގަނޑުމެން ނިންމާ ނިންމުމެއްގެ މައްޗަށް. އަދި އަޅުގަނޑުމެންގެ ޙާލަތު ބަދަލުކުރުމުގައި ކޮންމެ މީހެއްގެ ހިއްސާއެއް، ފަރުދީ ހިއްސާއެއް އޮތްކަންވެސް އަޅުގަނޑުމެންގެ ޚިޔާލަށް ގެންނަންވާނެ. އަޅުގަނޑުމެން ކޮންމެ ބަޔަކީވެސް، އެއްބަޔަކާ އަނެއްބަޔަކާ ގުޅިގެން މަސައްކަތްކުރީމާ މުޅި ޖުމްލަ މުޖުތަމަޢަށް ރަނގަޅު ނަތީޖާތަކެއް ހޯދައިދެވޭގޮތަށް އަޅުގަނޑުމެންގެ ތެރޭގައި އިންސާނީ ތަބީޢަތުގައި ކަންކަން އިންތިޒާމުވެފައިހުރި ބައެއް.\nވިލުފުށްޓަށް އަންނަ ތަރައްޤީއަކީ، ޝައްކެއްވެސް ނެތްގޮތުގައި މި ދާއިރާއަށް އަންނަ ތަރައްޤީ. ވިލުފުށްޓަށް މި ސަރުކާރުގެ ފަރާތުން ކޮންމެވެސް ވަރެއްގެ ޚިދުމަތްތަކެއް ކޮށްދެވިފައި ހުރިކަން ވިލުފުށީގެ ރައްޔިތުން ގަބޫލުކުރައްވާތީ، ވިލުފުށީގެ ފަރާތުން ދެންމެ އަޅުގަނޑަށް ހަނދާނީ ހަދިޔާއެއްގެ ގޮތުގައި ހަދިޔާއެއް ތިޔަ ދެއްވީ. އަޅުގަނޑުގެ ވާހަކަ ކުރިއަށް ގެންދިޔުމުގެ ކުރިން ހަމަ އަޅުގަނޑުގެ ކުރިން ވާހަކަފުޅު ދެއްކެވި ދެބޭފުޅުން، ދާއިރާގެ މެންބަރު ރިޔާޒު ރަޝީދާ އަދި ހައުސިންގ މިނިސްޓަރ ޑރ.މުޙައްމަދު މުޢިއްޒު ވަރަށްގިނަ ވާހަކަފުޅުތަކެއް ވިދާޅުވެދެއްވައިފި. އަދި ހަމައެއާއެކީ، އިޚްލާސްތެރި ޝުޢޫރުތަކެއް އަޅުގަނޑާ ދޭތެރޭގައި ހާމަކޮށްދެއްވައިފި. އެބޭފުޅުން އެދެއްކެވި ވާހަކަފުޅުތަކާއި އަދި އަޅުގަނޑާ ދޭތެރޭގައި އެ ވިދާޅުވި އޯގާތެރި ބަސްފުޅުތަކަށް އެބޭފުޅުންނަށް ޝުކުރު ދަންނަވަމުން، އަޅުގަނޑު ދަންނަވާލަން ބޭނުންވަނީ، އަޅުގަނޑުގެ ވާހަކަވެސް ކުރިއަށް ގެންދަންވެސް ވަރަށް ފަސޭހަވެގެން އެބަދެއޭ. ހަމައެއާއެކީ، އަޅުގަނޑު ދަންނަވާލާނަން، ވިލުފުށީގެ ރައްޔިތުންގެ އުއްމީދުތަކެއް ވާކަން އަޅުގަނޑު އަބަދުވެސް ގަބޫލުކުރަން. ވިލުފުށްޓަށް މިއަދު އައިއްސަ އޮތް ތަރައްޤީއަށް ބަލާކަމުގައިވަންޏާ ދެން އަޅުގަނޑުމެން ވިސްނަންވީ މި ތަރައްޤީގެ މައްޗަށް އާރާސްތުކޮށް، އާމްދަނީ ހޯދުމަށް ކުރެވޭނީ ކޮންކަހަލަ އިތުރު މަސައްކަތްތަކެއްތޯ. މި ތަރައްޤީ އައީ ވިލުފުށީގެ ރައްޔިތުން، ޝައްކެއްވެސްނެތްގޮތުގައި މަސައްކަތްތަކެއް ކުރައްވައިގެން. އެހެންވީމާ، ރައުސްމާލު އުފެއްދުމާއި އަދި އުފެދިފައިހުރި ރައުސްމާލު އިތުރަށް ބޭނުންކޮށްގެން އިތުރަށް ނަފާ ހޯދަން އަޅުގަނޑުމެން ދަސްކުރަން އެބަޖެހޭ.\nއެއްވެސް ރަށަކަށް، އެރަށަކަށް ބޭނުންވާ ކަންތައްތަކެއް ނާންނާނެ، އެރަށެއްގެ ރައްޔިތުން މަސައްކަތް ނުކުރާކަމަށްވަންޏާ. އަދި އެރަށަކަށް އެކަންކަން އަންނާނީ، ކޮންމެވެސް ކަހަލަ ތަރުތީބެއްގެ ތެރެއިން، އެކަންކަންވާނެ ގޮތްތަކެއް އިންތިޒާމުވެގެން ދިޔައިމާ. ރާއްޖޭގައި މީހުން ދިރިއުޅޭ 187 ރަށް އެބައޮތް. އެކިވަރުގެ 187 ރަށް އޮންނައިރު، މީގެ ބައެއްރަށްރަށުގައި ހުންނަ އަވަށްތަކަކީ، ވިލުފުށި ކަހަލަ ރަށަކަށްވުރެ މާ ބޮޑެތި އަވަށްތައް. މިތަންތަނުގައި ތިބި ރައްޔިތުންގެ އަދަދަކީވެސް، އަދި ބިމުގެ ގޮތުންވެސް، މިހުރިހާ ގޮތަކުން ވިލުފުށި ކަހަލަ ރަށަކަށްވުރެ މާ ބޮޑެތި އަދަދުތައް. އެހެންނަމަވެސް، އަޅުގަނޑުމެންގެ ޚިޔާލަށް ގެންނަންވާނެ، ތަރައްޤީއަށް ލޯބިކުރާ މީހުން، އުޞޫލަށް ލޯބިކުރާމީހުން އަދި ލިބޭ ތަރައްޤީއަށް، ލިބޭ ނިޢުމަތްތަކަށް، ލިބޭ ރަނގަޅު ކަންކަމަށް ވިސްނާކަމުގައިވަންޏާ އަޅުގަނޑުމެން ގަބޫލުކުރަންވާނެ، ރަނގަޅުކަމެއް ކުރާކަމަށްވަންޏާ ދެން އެބައެއްގެ ފަރާތުން ދެންވެސް އަންނާނީ ރަނގަޅު ކަމެއްކަން. ތަރައްޤީ ނެތިފަނާކޮށްލުމަކީ، ތަރައްޤީކުރާ ބަޔަކު ކުރާނެ ކަމެއްނޫން. ތަރައްޤީ ނެތިފަނާކުރާ ބަޔަކީ ފަނާކުރާނެ ބައެއް. އެބައެއްގެ ފަރާތުން އިސްވެ ތަރައްޤީއެއް ނާންނާނެ. ބިނާކުރުމާއި އާރާސްތުކުރުމާ މިއީ، ކަންތައްތައް ކުރަން ބޭނުންވާ ބަޔަކު ރައްޔިތުންނަށް ކޮށްދޭކަންތައްތައް.\nވިލުފުށްޓަށް މިއަދު އައިމާ އަޅުގަނޑަށް ފެނިގެން މިދަނީ ތަރައްޤީ އައިއްސަ އޮތް މިންވަރު. އަދި ރިޔާޒު މީގެ ވަރަށް ގިނަ ވާހަކަފުޅުތައް އެ ދެއްކެވީ. އަދި އަޅުގަނޑުމެންނާ އިދިކޮޅު ފިކުރުގެ ބޭފުޅުންނަށްވެސް ރިޔާޒު އެ ދަޢުވަތު ދެއްވަނީ، އަޅުގަނޑުވެސް އެ ދަޢުވަތުގައި ރިޔާޒުގެ ވާހަކައަށް ހަމަ ތާއީދުކުރަން. އެބޭފުޅުންނާއެކީ އަޅުގަނޑުމެންނަށް ކުރިއަށްދެވޭނެ މަގެއް ހޯދައިދިނުމަށް ރިޔާޒު މަސައްކަތް ކުރައްވާކަމަށް އެ ވިދާޅުވީ. އެހެންވީމާ، މިކަންކަމުގައި ކުރިއަށް ދެވޭނެ މަގުތަކެއް ހޯއްދަވަން ރިޔާޒު ބޭނުންފުޅުވޭ.\nއަޅުގަނޑު މިއަދު ވިލުފުށީގައި މި އިޙްތިފާލުކުރާ ޖަލްސާގައި ތިޔަބޭފުޅުންގެ އުފަލުގައި ބައިވެރިވަނީ، އެފަދަ މަގުތަކެއްހަދައި ނިމި، އެ މަގުތައް މިޒަމާނުގެ ފެންވަރަށް އަޅައި ނިމުނީމާ އެ މަގުތައް ހުޅުވައިދިނުމަށް އައިސްހުރެ ރަސްމިއްޔާތު ޝަރަފުވެރިކޮށްދިނުމުގެ ގޮތުން. އެހެންވީމާ، މަގުތައް މިހިރީ އަޅުގަނޑުމެންނަށް ފެންނަން. މަގުތައް އިޚްތިޔާރު ކުރުމަކީ، ހެޔޮ ބުއްދި ހެޔޮ ވިސްނުން ގަބޫލުކުރާ ބައެއްގެ އަމިއްލަ އަތުގައި އޮންނަ އިޚްތިޔާރެއް. މިއީ، ހެޔޮ ކަންކަން ގަބޫލުކުރާ، ހެޔޮބަސް އަހާ އަޅުގަނޑުމެން ހުރިހާ އެންމެންނަށް ތަރުބިއްޔަތު ދޭއިރު ކޮށްދޭއިރު ދައްކާ ވާހަކައަކީ މިއީ. އެހެންވީމާ، ތަންތަނަށް ތަރައްޤީ އައުމުގެ ވާހަކަ ދައްކާކަމަށްވަންޏާ ރިޔާޒުގެ މިސާލުން އަޅުގަނޑު ހަމަ މިސާލު ދަންނަވާލާނަން. ޑރ.މުޢިއްޒުގެ މިސާލުން އަޅުގަނޑު މިސާލު ދަންނަވާލާނަން.\nއަޅުގަނޑު ހަމަ ފިކުރުކޮށްކޮށްވެސް އަޅުގަނޑަށް ވިސްނަން ދަތިވިކަމެއްގެ ވާހަކަ ދަންނަވާލާނަން. މިތާ އެބަތިއްބެވި ޢުމުރަށް ބަލާކަމަށްވަންޏާ އަދި ދައުލަތުގެ މުއައްސަސާތަކުގެ ހިންގުމުގެ ތެރޭގައި ޙަރަކާތްތެރިވެފައި ތިއްބެވި ބޭފުޅުންނަށް ބަލާކަމަށްވަންޏާ، އަޅުގަނޑު މިދަންނަވާ ވާހަކަ ވަރަށް ސީދާކޮށް ގަބޫލުކުރައްވާނެ. އަދި ހެކިދެއްވާނެ ބޭފުޅުން މިތާ އެބަތިއްބެވި، މި ހޯލުގައި. އެއީ، އެކަހަލަ ޙަރަކާތްތަކުގައި އެކަހަލަ މަޝްރޫޢުތަކުގައި އުޅުއްވާ އަދި އެކަހަލަ ކަންކަން އެބޭފުޅުންގެ ލޯމަތިން ފެނިފައި ހުރި ބޭފުޅުން. ޢުމުރުގެ ގޮތުންވެސް، މަސައްކަތުގެ ދާއިރާގެ ގޮތުންވެސް.\nއަޅުގަނޑުވެސް ދުށީމު އަދި އަޅުގަނޑު އަޑުއަހަމުންވެސް ގެންދާ ވާހަކައެއް، އެ ވާހަކަ އަޅުގަނޑު މިދަންނަވާލަނީ. މީގެ ކުރީގައި އިންތިޚާބުތައް ކައިރިވެގެން އައިމާ މިކަހަލަ ހުރިހާ ރަށްރަށަކަށް ޒިޔާރަތްކޮށް އެރަށްރަށަށް ދިމާވެފައިހުރި ކަންތައްތަކަކީ ކޮބައިތޯ ބެލުމާއެކީ އެރަށްރަށަށް ބޭނުންވާ ކަންކަމުގައި ބިން ވަކިކުރާކަމަށްވަންޏާ ކަޑަޖަހައިދޭނެ. ބަނދަރެއް ހަދާކަމަށްވަންޏާ ކަޑަޖަހައިދޭނެ. މިކަހަލަ އެތައްކަމެއް ކުރެވިފައި ދާނެ. އެއީ، ވަރަށް ގިނައިން ރައީސް މައުމޫނުގެ ސަރުކާރު ހިނގަމުން ދިޔައިރު އޭރު އަޅުގަނޑުމެންނާ އިދިކޮޅު ފިކުރުގައި ތިއްބެވި އެމް.ޑީ.ޕީ.ގެ ބޭފުޅުން، ހަމަ ވަރަށް ގިނައިން ވިދާޅުވާ ވާހަކަފުޅެއް. އިންތިޚާބެއް އަންނަކަމަށްވަންޏާ ފުރަފުރައިގެން ގޮސް، ތަންތަނުގައި ކަޑަޖަހާތަން ފެންނާނެއޭ. އެހެންނަމަވެސް، އިންތިޚާބު ނިމުނީމާ އެ ކަޑަތަކަށް ވާގޮތެއް ނޭނގެއޭ. ހަމަގައިމުވެސް، އެތަންތަނުގައި ބަނދަރު ހެދިގެންނެއް ނުދެއޭ. ހަމަގައިމުވެސް، އެތަންތަނުގައި އިމާރާތްތައް ބިމުން މައްޗަށް އުފުލިގެން ދާތަނެއް ނުފެނެއޭ. އެހެންވީމާ، މިކަންކަން މިހެން އޮންނައިރު އަޅުގަނޑަށް ލިބޭ އުފަލަކީ، އަޅުގަނޑު މިހާރު މިކުރާ ދަތުރުތަކުގައި، ކޮޅުމަޑުލުގައިވެސް ހުރިހާ ރަށަކަށްވެސް އަޅުގަނޑު ދިޔައީކީ ނޫން. އެއީ، އަޅުގަނޑު މިކުރަނީކީ ހަމަ އެކަނި ސިޔާސީ ދަތުރެއްނޫން. އަޅުގަނޑުގެ މައިގަނޑު ދަތުރަކީ ޙަޤީޤަތުގައި ރައްޔިތުންނަށް މި ސަރުކާރުން ފޯރުކޮށްދެވިފައިހުރި ޚިދުމަތްތައް، އެ ޚިދުމަތްތައް ހުޅުވައިދިނުމުގެ ރަސްމީ ބައްދަލުވުންތަކަކަށްކަން އަޅުގަނޑު މިއަންނަނީ. ތަފާތަކީ، އަޅުގަނޑަށް ލިބޭ އުފަލަކީ، އަޅުގަނޑު މިއަންނަނީ މި މަޝްރޫޢުތައް ނިމިގެން މި މަޝްރޫޢުތަކުގައި މިރަށުންވެސް ކަނޑައިލީ ރިބަންފަށެއް. އެހެންވީމާ، ރިބަން ފަށެއް ކަނޑާލުމުގެ އުފާ އަޅުގަނޑަށް ލިބިގެން މިދަނީ. އެ ރިބަންފަށް ކަނޑާލީމާ މިރަށުގެ ރައްޔިތުން ދެން ބޭނުންފުޅުވާނީ، މިއަދު ނިމުނު މަޝްރޫޢުކަމަށްވަންޏާ އެ މަގުތަކުގައި ދުއްވާނެ އިތުރު ސައިކަލުތަކާއި ވެހިކަލްތައް.\nއެހެންވީމާ، އެއްގޮތަކަށްވެސް މިއައީކީ މަގުތަކުގައި ހުންނަންވީ ދިމާ ފާހަގަކުރާކަށްވެސް ނޫން. މަގުތަކުން ކިތައް މަގުގައިތޯ ތާރުއަޅަންވީކީވެސް ނޫން. ދެންމެ ރިޔާޒުގެ ތަފާސް ހިސާބު، މުޢިއްޒުގެ ތަފާސް ހިސާބުތަކުން ދަންނަވާލަންޏާ އަޅުގަނޑު ދަންނަވާނަން. މިދިޔަ ފަސް އަހަރެއްހާ ދުވަހުގެ ތެރޭގައި އަޅުގަނޑު ޒަޢާމަތުގެ ކުރިން 2013 ގެ ކުރިން އެ ހިނގާދިޔަ5އަހަރުގެ ތެރޭގައި3އަހަރުގެ ސަރުކާރަކާއި ގާތްގަނޑަކަށް ދެ އަހަރެއްގެ ސަރުކާރެއް އެ ދިޔައީ. އެ ސަރުކާރުތަކުން ވިލުފުށްޓަށް ބޮޑު ކެޕިޓަލް އިންވެސްޓްމަންޓް މަޝްރޫޢެއް ހޭދަކޮށްފައި އޮތް މިންވަރު، ރިޔާޟް ޗެލެންޖު ކުރައްވާފައި އެ ވިދާޅުވީ، މިތަނުން އެއްވެސް ރައްޔިތަކު ވިދާޅުވެދެއްވާށޭ. އަދި އޭނާ ވާހަކަ ކުރިއަށް ގެންދަވަމުން ވިދާޅުވި، އެކަހަލަ މަޝްރޫޢެއް މިތާނގައި ހިނގާފައި އޮތްކަމަށް ތިމަންނައަށް ހުށަހަޅައިދީފިކަމަށްވަންޏާ ތިމަންނަ ސިޔާސީ ޙަރަކާތުން އެކަހެރިވާނަމޭވެސް. ދެން އަޅުގަނޑު އެއްގޮތަކަށްވެސް ނޭދެން، ރިޔާޟް ސިޔާސީ ޙަރަކާތުން އެކަހެރިވާކަށް. ޖެހިގެންއައި ވާހަކަތަކުގައި ރިޔާޟް އެ ވިދާޅުވީ، ޤައުމަށް އޭރު ދިމާވެފައިހުރި އެންމެ ބޮޑެތި ކަންތައްތަކުގައި އޭނާ މަޖިލީހުގައި އިންނަވައިގެން، އަދި މަގުމަތީގައި ހިނގައިދިޔަ ޙަރަކާތްތަކުގައިވެސް، ޤައުމުގެ ދިފާޢުގައި އަޅުގަނޑުމެން ދިފާޢުކުރަން ބޭނުންވި ކަންތައްތަކުގައި އޭނާ ކުރެއްވި މަތިވެރި މަސައްކަތްތައް އަޅުގަނޑުމެންނަށް ފެނިގެންދިޔަ. އެހެންވީމާ، އެފަދަ ބޭފުޅަކު މިކަހަލަ ގޮންޖެހުމެއް ހުށަހަޅުއްވާފައި ސިޔާސީ މައިދާނުން އެއްކައިރިވުމަކީ، އަޅުގަނޑުމެންނަށް ސިޔާސީ ޙަރަކާތަށް ލިބޭނެ އުނިކަމަކަށްވާނެ، ދެރަކަމަކަށްވާނެ.\nއެކަން ކުރެއްވުމެއްނޫން، މުޅި މައްސަލަ، މުޅި ކަންތައްތަކުގައި އޭނާ ދައްކަވައިދެއްވަން އެ އުޅުއްވަނީ، އޭގެ ކުރީގައި ހިނގައިދިޔަ5އަހަރުގެ ދެ ސަރުކާރެއްގެ ތެރޭގައި މިރަށަކަށް ކުރެވުނު، ހިންގުނު ކެޕިޓަލް މަޝްރޫޢެއް ނެތޭ. އަޅުގަނޑުވެސް ހަމަ އެވާހަކަ ދަންނަވާލަން ބޭނުންވޭ. އަޅުގަނޑުވެސް ތަފާސް ހިސާބު ބެލިން، މިތަނަށް އަންނަމުންވެސް، އަޅުގަނޑުގެ އަތުގައި މިހާރުވެސް ނޯޓުކޮށްފައި މިއޮތީ. މިކަހަލަ ބޮޑު ކެޕިޓަލް އެއްވެސް މަޝްރޫޢަކަށް ވިލުފުށްޓަކަށް ނެތް ހަމަ އެންމެ ލާރިއެއްވެސް ސަރުކާރުގެ ބަޖެޓުން ހިނގާފައެއް. މިއީ، ޙަޤީޤަތް. އެކަމަކު އެއާ ޚިލާފަށް މިއަދު މި މަގުހެދުމުގެ ނިމުން ފާހަގަކުރެވިގެންދާއިރު އަޅުގަނޑުމެންނަށް އެބަ އެނގޭ، ދާދި އަވަހަށް މިތަނުގެ ފެނުގެ މަޝްރޫޢުވެސް މިއޮތީ ކޮމިޝަން ކުރަންވެފައި. މަޝްރޫޢު އެ އޮތީ ނިމިފައި. ކޮމިޝަންކުރުމަށް ފަންނީ މީހުން އައިސް އެއްވެސް ކަހަލަ ފޯލްޓެއް އުޅޭތޯ ބެލުމާއެކީ، އިރާދަކުރެއްވިއްޔާ ސެޕްޓެންބަރު 23 ގައި މިނަގާ ވޯޓުގެ ކުރިން، ގޭގެއަށް ފެން ލިބިގެންދާނެކަން ދެންމެއަކުވެސް މިނިސްޓަރ ޠާރިޤް އަޅުގަނޑަށް ކަށަވަރުކޮށްދެއްވި. އެކަން ވާނީވެސް އިރާދަކުރެއްވިއްޔާ އެގޮތަށް.\nމި ސަރުކާރުގެ މިހާ ހިސާބަށް ދިޔައިރު 129 މިލިއަން ރުފިޔާ ވިލުފުށްޓަށް އެކަނި މިއޮތީ ހޭދަވެފައި. އެހެންވީމާ، ކަޑަޖެހުމާއި ރިބަން ކެނޑުމާ، މިކަންކަމާ ދޭތެރޭގައި އަޅުގަނޑު ހިތުން ޒިންމާދާރު ކޮންމެ ރައްޔިތަކުވެސް ވިސްނާވަޑައިގަންނަވަންޖެހޭ. ރަށަކަށް އަންނަ ތަރައްޤީއަކީ، ފިކުރެއްގެ މަތީގައި މީހާ ހުރުމަކުން އެ ތަރައްޤީ އެޕްރިޝިއޭޓް ނުކުރާންޖެހޭ ސަބަބެއްނޫން. އަދި އެއަށްވުރެ އިތުރު ތަރައްޤީ ބޭނުންނުވާންޖެހޭ ސަބަބެއްވެސްނޫން. ރަށްރަށަށް އަންނަންވާ ތަރައްޤީ ރަށްރަށަށް އަންނަން އަޅުގަނޑުމެން ހުރިހާ ފިކުރުން މަރުޙަބާ ކިޔަންވާނެ. ޓަރފް ދަނޑެއް އަޅާ ވާހަކަ މިދެއްކުނީ. އިތުރު ފުޓްސަލް ދަނޑެއް އަޅާވާހަކަ މިދެއްކުނީ. މިހެން ގޮސް މިކަހަލަ އެތައް ވާހަކަތަކެއް އަޅުގަނޑުމެންނަށް މި ދެއްކެނީ.\nދެންމެ އަޅުގަނޑުމެންނަށް އިވިގެން މިދިޔައީ، މީގެ ކުރީގެ ސަރުކާރުން މުޅި ރާއްޖޭގެ ހުރިހާ ހިސާބަކަށް ބަލައިލި ނަމަވެސް، މަގުގައި ތާރު އަޅައިގެން މިޒަމާނުގައި ރަނގަޅު ފެންވަރަށް މަގު ހެދިފައިހުރި ޖުމްލަ ކިލޯމީޓަރު ދިގުމިން އެ ވިދާޅުވީ. 10 ވަރަކަށް ކިލޯމީޓަރޭ. މިއަދު މިރަށުގައި މިހުޅުވާ މަގުގެ މަޝްރޫޢު މި ނިމިގެންދާއިރު 12 ވަރަކަށް މަގުގެ މަޝްރޫޢުގައި ތާރު އެޅިގެން މިދިޔައީ. އެ އަދަދު އެނގިވަޑައިގަންނަވާތޯ؟ ގާތްގަނޑަކަށް6ކިލޯމީޓަރު. 5.6 ކިލޯމީޓަރު. ވިލުފުށްޓަށް އެކަނި މީގެކުރީގެ ސަރުކާރެއްގައި މުޅި ރާއްޖޭގެ ހުރިހާ ދިމާއަކަށް އެޅުނު މަގުގެ ޖުމްލަ ޢަދަދުގެ ގާތްގަނޑަކަށް 60 ޕަސެންޓު އެންމެ ރަށަކަށް މި ސަރުކާރުގެ ތެރޭގައި އެޅިގެން މި ދިޔައީ. އެހެންވީމާ، މިއީ ދޮގެއްތޯ ތަފާތަކީ. މި ތަފާތު އަންނާތީ މީގެކުރީގައި އަޅުގަނޑު ބުރުނީގައި ވާހަކަދައްކަމުން އަޅުގަނޑު ދެންނެވިން. މަސައްކަތުގެ ސްޕީޑަށް ކުރެވިފައިހުރި މަސައްކަތަށް ބަލާކަމަށްވަންޏާ، ތަފާސް ހިސާބުން ދައްކާ ފިގަރތަކެއް ނޫނީ ތަފާސް ހިސާބުން ދައްކާ ޢަދަދުތަކެއް ދޮގެއް ނަހަދާނެއޭ.\nސިޔާސީ މީހުންނަށް، ގޮތްގޮތަށް އަނބުރައިގެން ފުރޮޅައިގެން ވާހަކަ ދެއްކިދާނެ. އެހެންނަމަވެސް، އަޅުގަނޑުމެން ތަފާސް ހިސާބާއި ރަށްރަށަށް ހިނގާފައި ހުންނަ މަޝްރޫޢުތައް މި ރަށްރަށް އައިމާ އަޅުގަނޑުމެންނަށް ފެންނާނެ. މާލޭގެ ހުޅަނގު ދެކުނުކޮޅުގައި ހިނގާ މީހަކު، ކޮންމެ ފިކުރެއްގެ މީހަކުވިޔަސް ކިހިނެއްތޯ، ދަރުމަވަންތަ ހޮސްޕިޓަލުގެ ޢިމާރާތް އޭނާއަށް ނުފެނިދާނީ؟ ހަމަގައިމުވެސް އިރާދަކުރެއްވިއްޔާ މިމަސް ނިމުމުގެކުރިން، މާލެއިން ހުޅުމާލެއަށްދާ މީހަކު ފެރީ ދޫކޮށްލާފައި އެއްގަމު މަގުން ދާން ބޭނުންކަމަށްވަންޏާ ކިހިނެއްތޯ، އެތާ އޮތް ބްރިޖް ނުފެނިދާނީ. މި ބްރިޖު ފެންނާނެ. މި ބްރިޖުމަތިން ދަތުރުކުރާނެ.\nދެން މިހެން ހުންނަ ބިނާތަކުގައި، އަޅުގަނޑުމެން މި ބިނާތައް އުފައްދާ ބޭނުންނޫން އެހެން ބޭނުމެއް އުފެއްދިދާނެތޯ، މިއީ، އަޅުގަނޑުމެން ކުރަންޖެހޭ ސުވާލެއް. އެހެން ބަޔަކު ކޮށްފާނެތޯ؟ އެހެންވީމާ، ރަށްރަށަށް އައިސްފައި ހުންނަ ތަރައްޤީ، ރަށްރަށަށް ދިޔައިމާ އަޅުގަނޑުމެންނަށް އެބަފެނޭ. އަޅުގަނޑު މިތަނަށް މިއައީ ބުރުނީން ފުރައިގެން. ބުރުނީއަކީ ކުޑަކުޑަ ރަށެއް. ވަރަށް ކުޑަކުޑަ އާބާދީއެއް. އަދި އާބާދީގެ ގާތްގަނޑަކަށް ދެބައިކުޅަ އެއްބައި ދިރިއުޅެމުންދަނީ ބުރުނީގައި، އަނެއްބައި މިއުޅެނީ މާލޭގައި. ބުރުނީއަކީ އެގޮތުން މިކަހަލަ މަޝްރޫޢުތަކުން ހަމަ މުޅިން އެކަހެރިވެފައިއޮތް ރަށެއް. އެކަމަކު ތަފާސް ހިސާބަށް ބަލާކަމަށްވަންޏާ، ބުރުންޏަށް ބޭނުންވެފައިހުރި ކަންތައްތައްވެސް ހަމަ ފުއްދައިދިނީ މި ސަރުކާރުން. މިދެންނެވީ ވިލުފުށީގެ ވާހަކަ. ވިލުފުށްޓަކީ ހުރިހާ ގޮތަކުންވެސް ތ އަތޮޅުގައި މުހިންމު ރަށެއް. ސިޔާސީ ވިންދަށް ބެއްޔަސް، ތަޢުލީމަށް ބެއްޔަސް އަދި ޕާޓީތަކުގެ ފިކުރަށް ބެލިކަމުގައި ވީނަމަވެސް، ވިލުފުށްޓަކީ މުހިންމު ރަށެއް. އެކަމަކު ވިލުފުށްޓާ ދޭތެރޭ ކަންތައްތައް ކުރެވިފައިހުރިގޮތް އަޅުގަނޑު މިދެންނެވީ. އެހެންވީމާ، ވިލުފުށީގައި މީގެކުރިން މަޝްރޫޢަކަށް އެއްވެސް ހޭދައެއް ހިނގާފައެއް ނެތް. އެކަމަކު، އަޅުގަނޑުމެންގެ ސަރުކާރުން އަޅުގަނޑު މިދަންނަވާލިހެން 129 މިލިއަން ރުފިޔާގެ މަޝްރޫޢު މިހާރުވެސް މިވަނީ މި ރަށަށް ހިނގާފައި. އަދި މަގު ހެދުމުގެ މަޝްރޫޢަށް ބަލާކަމަށްވަންޏާ، މިއީ ތަފާސް ހުރިގޮތް.\nމިކަންކަމަށް ބިނާކޮށް، އަޅުގަނޑު ކުރީ ޖަލްސާއެއްގައި ދަންނަވާލިން، އެމް.ޑީ.ޕީ. އިން މަސައްކަތް ކުރައްވަމުން ގެންދެވިއިރު ރައްޔިތުން ހަމަ އެބޭފުޅުންނަށް ފުރުސަތުދިން. ރައްޔިތުންގެ އުންމީދުތަކެއް އޮތް. ހަމަ އޭގެތެރޭގައި އަޅުގަނޑުމެން ހަމަ ބަލަންތިބި މީހުންވެސް އަޅުގަނޑުމެންވެސް ހަމަ ވިސްނި ކަންތައްތަކެއް ހުރި. ސަރުކާރެއް، ޒަޢާމަތެއް ބަދަލުވެގެން ދިޔައިމާ ކަންކަންކުރާ ވައްޓަފާޅިއާ ކަންކަމުގައި އިސްކަންދޭ ތަރުތީބާ ބަދަލުވެގެން ދިޔައިމާ، ރަނގަޅު ކަމެއް، ރަނގަޅު ކަންތައްތަކެއް އަތުވެދާނެކަމަށް އިންތިޒާރުކުރި މީހުން މަދެއްނޫން. އެ އިންތިޒާރުތަކެއް ކޮށްގެން، އެމް.ޑީ.ޕީ.އަށް ވެރިކަން އެ ދިނީ. ހަމައެކަނި ޑިމޮކްރަސީގެ ވާހަކަ ދައްކައިގެނެއްނޫން. ބަދަލުތަކެއް އަންނަން ބޭނުންވީ. އަންނަން ބޭނުންވާ ބަދަލުތަކުގެ ތެރޭގައި، މައްސަލަތަކާއި، މަސައްކަތްތަކާއި، ކުރާ ސްޕީޑާއި ވައްޓަފާޅި ބަދަލުވާނެކަމަށް އުންމީދުކުރި. ރަށްރަށުގައި ބަނދަރު ހެދިގެންދާނެކަމަށް އުންމީދުކުރި. ރަށްރަށުގެ މަގުތައް ހެދިގެންދާނެކަމަށް އުންމީދުކުރި. ރަށްރަށުގެ ދަތުރުފަތުރުގެ ނިޒާމުތައް ބަދަލުވެގެންދާނެކަމަށް، މިޒަމާންވެގެން ދާނެކަމަށް ގަބޫލުކުރި. އެހެންވީމާ، އެކަހަލަ އުންމީދުތަކަކާއެކީ ރައްޔިތުން ދިން ވޯޓެއް. އެހެންވެގެން އަޅުގަނޑު ދެންނެވީ، ސަރުކާރަށް5އަހަރު ލިބިވަޑައިގަތޭ. އެބޭފުޅުން3އަހަރުގެ ތެރޭގައި ކުރެއްވި މަސައްކަތުގެ ސްޕީޑަށް ބަލާކަމަށްވަންޏާ، އެ ސްޕީޑުން މިނާ ކަމަށްވަންޏާ، މި ސަރުކާރުން5އަހަރުގެ ތެރޭގައި އެބޭފުޅުން 18 އަހަރު ކުރާހާ މަސައްކަތް ކުރެވިއްޖެއޭ.\nތަފާސް ހިސާބަށް ބަލާކަމަށްވަންޏާ، މިއީ ދޮގުވާހަކައެއް ނޫން. މިއީ ދޮގެކޭ ނުބުނެވޭނެ. މި ރިފިއުޓެއް ނުކުރެވޭނެ. އެހެންނަމަވެސް، އެކަން ފޫބެއްދުމަށް، ކޮންމެވެސް ކަހަލަ ދަލީލުތަކެއް، ކޮންމެވެސް ކަހަލަ ވާހަކައެއް ދެއްކިދާނެ. ވިދާޅުވެވިދާނެ، ތިމަންނަމެންނަކަށް5އަހަރެއް ނުލިބުނޭ. ވިދާޅުވެވިދާނެ، ތިމަންނަމެން މަސައްކަތްކުރިއިރު ތިމަންނަމެންނަށް ބޭރު ފައިސާ ހޯދުމުގައި ދަތިތަކެއް ހުއްޓޭ. އަދިވެސް ވިދާޅުވެވިދާނެ، ތިމަންނަމެން މަސައްކަތަށް އައިއިރު ތިމަންނަމެން ހީކުރިގޮތަށް ސިވިލް ސަރވިސްއިން އެއްބާރުލުންވެސް ނުލިބޭކަމުގެ ވާހަކަ އޭރު އެބޭފުޅުން ދައްކަވަމުން ގެންދެވި. މިހުންނަނީ ހަމަ ހައްތަހާވެސް ކަންތައްތަކަށް ހުރި އެކްސްޕްލެނޭޝަން. އަޅުގަނޑެއް ކޮންމެހެން ނުދަންނަވާނަން މިއީ ބަހަނާއެކޭ. އެކަމަކު މި ހުރިހާ ދައްޗަކާއެކީ އޭރުވެސް މަސައްކަތްކުރަނީ، އަދި މިއަށްވުރެ އިތުރު ދައްޗާއެކީ އަޅުގަނޑުމެން މިހާރު މި މަސައްކަތް ކުރަނީ.\nހަމަ މީގެވެސް ދަލީލީ މިސާލެއް އަޅުގަނޑު ދަންނަވާނަން. ދަރަނީގެ ވާހަކަ ދައްކާއިރު 2008 ވަނަ އަހަރު ނިމިގެން ދިޔައިރު ރައީސް މައުމޫނު ސަރުކާރުން ދެންއައި ބަޔަކަށް ދޫކުރައްވާފައިއޮތީ، މުޅި ޖުމްލަ 4000 މިލިއަން ރުފިޔާގެ ދަރަންޏެއް. ހަތަރެއް ޕޮއިންޓް ކޮންމެވެސް ބިލިއަން ރުފިޔާގެ ދަރަންޏެއް. އޭރުގެ ޖީ.ޑީ.ޕީ. އަދަދުތަކަށް ބަލާއިރު، ނޫނީ ރާއްޖޭގެ މުއްސަނދިކަމަށް ބަލާއިރު އެއީ، ބޮޑު ދަރަންޏެއް. އެ ދަރަންޏާއެކީ ދެންއައި ސަރުކާރުން މަސައްކަތް ފެށީ. އެހެންވީމާ، ދަތިތަކެއް ހުންނާނެކަން އަޅުގަނޑު ޤަބޫލުކުރަން. އެކަމަކު އޭރު 4000 މިލިއަން ރުފިޔާގެ ދަރަންޏަކީ ދަތިކަމަށްވަންޏާ، އަޅުގަނޑު މިއަދު މި ދަންނަވާލާ ފިގަރއަކީ ގާތްގަނޑަކަށް އަޅުގަނޑުމެންގެ ސަރުކާރުން މަސައްކަތްފެށީ، 29,000 މިލިއަން ރުފިޔާގެ ދަރަންޏާއެކީ. އޭރު އޮތް ދަރަނީގެ 700 ޕަސެންޓު އިތުރު ދަރަންޏާއެކީ. އޭރު އޮތް ދަރަންޏަކީ، 4000 މިލިއަން ކަމަށްވަންޏާ، އަޅުގަނޑުމެން ފެށީ 29,000 މިލިއަނުގެ ދަރަނިން، އެއީ ހަތް ގުނަ. އެހެންވީމާ, ދަތި ހުރޭ ކޮންމެ ބަޔަކަށްވެސް. އަދި އަޅުގަނޑުމެންނަށް ޤަބޫލުކުރެވޭ، އޭރު ކަންތައްތައް ހިނގާދިޔަގޮތުން އަޅުގަނޑުމެން ބޭރުފައިސާ ހޯދަން ކުރި ހުރިހާ މަސައްކަތްތަކެއް އަޅުގަނޑުމެންނަށް ފަނުފުލުން ޙަޤީޤަތުގައި ދިޔައީ. ދެންމެ ރިޔާޒު ވަރަށް ތަފްޞީލުކޮށް ބައެއް ކުންފުނިތަކާ ދޭތެރޭ ކަންތައްތައް ކުރެވުނުގޮތުގެ ވާހަކަ އެ ވިދާޅުވީ.\nނަތީޖާއަކަށް ވީ ކިހިނެއްތޯ؟ އޭރު ހަމަ ވަރަށް ގިނަ ފަރާތްތަކުން ދައްކަމުން ދިޔައީ، ބޭރުގައި ކިޔަވަން ތިބޭ ކުދިންނަށް އެކުދިންގެ ޑެބިޓް ކާޑަކުންވެސް ފައިސާކޮޅެއް ނުލިބެއޭ، ޑޮލަރު ގަންނާކަށް ފައިސާއެއް ނުލިބެއޭ، ބޭރަށް ދާން ބޭނުންވާ މީހުންނަކަށް ފައިސާއެއް ނުލިބެއޭ. ގައިމު މި މައްސަލަ ބޮޑުވެގެން ދިޔައިމާ ދޮގެއްތޯ، ކޮންމެ ޑޮލަރެއްގެ ފާރަވެރިއަކަށް ފުލުހަކު ބަހައްޓަން އޭރުގެ ސަރުކާރުން ނިންމީ. އެކަމަކު މިއަދު އަޅުގަނޑުމެން އެވާހަކައެއް ނުދައްކަމުނޫންތޯ. އެހެންވީމާ، ގޮންޖެހުންތަކަކާއި، ދަރަނިތަކަކާއި، އަދި މީހުންގެ ފިކުރަށް އައިއްސަ ހުރި ބަދަލުތަކާ، ރަށްރަށުގައި ކަންކަން ކުރުމުގެ ދަތިހުރި ކަންކަން ތިޔަބޭފުޅުންގެ ކައުންސިލް މެންބަރުންނަށް އެނގިވަޑައިގަންނަވާނެ. ވަރަށް ގިނަ ކައުންސިލްތަކުން އެބަހުރި. ދެން ވިލުފުށީގައި އަޅުގަނޑުމެން މި ފެނިގެން މިދަނީ، މިކަންކަމުގައި އެހީތެރިވެވަޑައިގަތުމުގެ ހަމަ ނަމޫނާ ކައުންސިލެއް. އަޅުގަނޑު ޤަބޫލުކުރަން.\nއެކަމަކު، އެހެން ބައެއް ތަންތަނުގައި އަޅުގަނޑުމެންނަށް ފެނިފައި އެބަހުރި. ޒުވާނުންނަށް އެންމެ ބޭނުންވެގެންދަނީ ފުޓްސަލް ދަނޑުކަމުގައި ވަންޏާ ފުޓްސަލް ދަނޑުތައް އެޅުމުގެ އެންމެ ބޮޑެތި މައްސަލަތައް ދިމާވެފައިހުރީ، ފުޓްސަލް ދަނޑުތައް އަޅަން ބޭނުންވާ ބިން ކަނޑާފައި ނުދިނީމާ. އެތަކެއް މަސްތަކެއް ސަރުކާރުން ހޭދަކުރި، ބައެއް ރަށްރަށުގެ ކައުންސިލުން ބިން ނުދައްކައިގެން. އެކަމަކު މިއަދު އަޅުގަނޑުމެން، އަޅުގަނޑުމެންގެ ވާދަވެރި ފަރާތްތަކުން ނުކުމެވަޑައިގެން ވިދާޅުވާއިރު ވިދާޅުވާނެ، ޒުވާނުންނަށް ރައީސް ޔާމީނު ވީ އެތައް ވަޢުދެއް އެހެރީ ނުފުދިއޭ. ޒުވާން، ވަޢުދު، މި ދެލަފްޒު ގުޅުވައިގެން ކިޔަންވެސް މި އެނގުނީ، ރައީސް ޔާމީނުގެ މެނިފެސްޓޯގައި ޒުވާނުންނަށް ޖާގަ ދިނީމަ. ޒުވާނުންނާ ހަމައަށް ދިޔައިމަ. އެހެންނޫންނަމަ އޭގެ ކުރީގެ ބޭފުޅުން ޒުވާނުންނާއި ވަޢުދާ ގުޅުވައިގެން ކަންތައްތަކެއް ހުރިނަމަ، އަޅުގަނޑުމެން މިއަދު މިބުނާހެން ޒުވާނުންނަށް އޭގެކުރީ ސަރުކާރުން މި ކުރި ވަޢުދުތަކުގެ ތެރެއިން ނުކުރެވޭ ވަރަށް ގިނަ ކަންތައްތަކެއް އަޅުގަނޑުމެންނަށް ފެންމަތިވާނެ.\nއެހެންވީމާ، ޒުވާނުންނަށް މިއަދު އެބަ އުންމީދު ކުރެވޭ. ޒުވާނުންނަށް ބޭނުންވާ އެންމެ މުހިންމުކަމަކީ، ޙަޤީޤަތުގައި ޒުވާނުން ތަނަވަސްކަމާއެކީގައި އުޅެވޭނެ ގޮތެއް. އާމްދަނީ ލިބޭ، އާމްދަނީ އިތުރުވާނެ ގޮތެއް، ނޫނިއްޔާ އަމުދުން އާމްދަނީއެއް ލިބޭނެ ގޮތެއް. ގައިމު ކަމެއްވީމަ ދޮގެއްތޯ މިހާރު ސަރުކާރުން ވަޒީފާއެއް ހުސްވެގެން، ސިވިލް ސަރވިސްއިން އިޢުލާނު ކުރީމާ، ނޫނީ އެހެންވެސް ވަޒީފާއަކަށް ކުންފުންޏަކުން އިޢުލާނު ކުރީމާ އެންމެ ވަޒީފާއަކަށް 80 ވަރަކަށް ކުދިން ވެއިޓްލިސްޓު ކޮށްގެން އިންޓަރވިޔުއަށްދާނީ، ވަޒީފާ ބޭނުންވާތީ ދޮގެއްތޯ. އަޅުގަނޑުމެން ދެންނެވިން، އަޅުގަނޑުމެން 94 ހާސް ވަޒީފާ އުފައްދާނަމޭ. އަޅުގަނޑުމެންގެ ތަފާސް ދައްކާގޮތުންވިއްޔާ މިހާރުވެސް ގާތްގަނޑަކަށް 76 ހާހަށްވުރެ މަތިން ވަޒީފާ އުފެއްދިއްޖެ. އަދި އޭގެ ނަތީޖާވެސް ރަނގަޅު. އެ ހުރިހާ ކަމަކާއެކީވެސް އަދިވެސް ވަޒީފާ ބޭނުންވާ ޒުވާނުން އެބަތިބި. އެހެންވީމާ، ޒުވާނުންނަށް އަޅާލައިގެން ޒުވާނުންނަށް އެންމެ އިސްކަމެއްދިނީ، އަޅުގަނޑުމެންގެ ސަރުކާރުން. އެ މެނިފެސްޓޯގައި އެންމެ އިސްކަމެއް ދިނީ ވަޒީފާ އުފައްދަން.\nމިއަދުވެސް، 23 ގައި ނަގާ ވޯޓުން ފެށިގެން އަންނަން އޮންނަ ސަރުކާރެއްގައި އެ ސަރުކާރަކީ އަޅުގަނޑުމެންގެ ސަރުކާރަކަށް ވެއްޖެކަމަށް ވަންޏާ އަދިވެސް އެންމެ އިސްކަން މި ދެނީ ހަމަ ޒުވާނުންނަށް. ޒުވާނުންނަށް ވަޒީފާ އުފައްދައިދިނުމާއި، ވަޒީފާގެ ފުރުސަތު އިތުރުކޮށްދިނުމާއެކީ ޒުވާނުންނަށް ބޭނުންވާ އެހެން ކަންތައްތައް އިތުރުކުރުން. އެއިން އެއަންނަނީ، މުޅި ރާއްޖެއަށް އަންނަ ތަރައްޤީ. އަޅުގަނޑުމެންގެ ލޮލުގެ ވިންދު ހުރިކަމަށްވަންޏާ އަޅުގަނޑުމެންނަށް ފެންނަކަމަށްވަންޏާ، އަޅުގަނޑުމެން ދެކެން ބޭނުންކަމަށްވަންޏާ، ރަށްރަށަށް އަންނަ ތަރައްޤީ އަޅުގަނޑުމެންނަށް ފެންނަންވާނެ. އަދި ޒުވާނުންނަށް ބޭނުންވެފައި ހުރިކަންކަން ފުދިގެންދާ މިންވަރު އަޅުގަނޑުމެންނަށް ފެންނާތީ، ޒުވާނުންނަށް ބޭނުންވާ ބައެއް ކަންތައްތައް ނުކުރެވި ހުރި ވާހަކަ އިދިކޮޅު ފަރާތްތަކުން އެދައްކަވަނީ.\nއެކަމަކު މީގައި އަޅުގަނޑު ހަމަ ދަންނަވާލަން ބޭނުންވާ ވާހަކައަކީ، ޒުވާނުންނަށް ގިނަ ކަންތައްތަކެއް ކޮށްދެވިފައި ހުރީމަ ކީއްތޯއޭވާނީ އެކަންތައްތައް ކޮށްދެވިފައިހުރި ވާހަކަ ވިދާޅުވެފައި، އެހެންނަމަވެސް އަދި އެބަހުއްޓޭ ޒުވާނުންނަށް ބައެއް ކަންކަން ނުވެ. މިރަށުގައި ފުޓްސަލް ދަނޑެއް ނެތިގެންތޯ މިއުޅެނީ. މިރަށުގައި ޓަރފް ދަނޑެއް އެބަ އެޅޭ. އެއީ، އަޅުގަނޑުމެން ވެފައި އޮތް ވަޢުދެއް. އަޅުގަނޑުމެން ކޮށްދޭނަމޭ، ދެންމެ ރިޔާޒުވެސް އެވާހަކަ ވިދާޅުވި. އަދި އިތުރު ފުޓްސަލް ދަނޑެއް އަޅާނަމޭ. މީގެކުރީގައި މި ސަރުކާރު އައުމުގެ ކުރިން، މުޅި ރާއްޖޭގައި ކިތައް ފުޓްސަލް ދަނޑުތޯ އޮތީ.\nދާދިފަހުން ދަރުބާރުގޭގައި ބޭއްވި ޖަލްސާއެއްގައި، ސްޕޯޓްސް މިނިސްޓަރު އިރުތިޝާމް އެކަން އިޢުލާނު ކުރެއްވި. މިއަދު މި ދައްކަނީ ރަށެއްގައި އެންމެ ފުޓްސަލް ދަނޑެއް އަޅާ ވާހަކައެއް ނޫން. މިއަދު މިދައްކަނީ ރަށެއްގައި އެތައް ބައިވަރު ފުޓްސަލް ދަނޑެއް އަޅާ ވާހަކަ. އަޅުގަނޑުމެންގެ އުންމީދުތަކާ ގުޅިފައި މިހުރީ މިތަންތަނަށް މި ލައިދެވޭ އިންފްރާސްޓްރަކްޗަރުގެ އަލީގައި، އޭގެ ބޭނުން ހިފައިގެން އިތުރަށް އާމްދަނީ ހޯދާނެ ގޮތްގޮތް. މިއޮތްހާ ދުވަސް މި ދިޔައީ، މިތާ ކައިރީގައި ދޫކޮށްފައި އޮތް ކަޅުފަހަލަފުށި. އެއިން ވިލުފުށީގެ ރައްޔިތުންނަށް ވީ ފައިދާއެއް ނެތް. އެ ރަށްރަށެއް ނުއެއް ހެދުނު. އެ ރަށްރަށް ހެދިފައި އޮތްނަމަ ވަޒީފާގެ ފުރުސަތު ވިލުފުށީގެ ޒުވާނުންނަށް ލިބިގެން ދިޔައީސް. އަދި ވިލުފުށީގެ އިޤްތިޞާދު ތަރައްޤީވެގެން ދިޔައީސް.\nއެކަމަކު މިކަހަލަ ކަންކަން ޤާނޫނީ ހަމަތަކުގެ މަތިން އަޅުގަނޑުމެން ނިންމީމާ އެއީ، ރައްޔިތުންގެ ޙައްޤުގައި ނިންމާ ކަންތައްތައް. އަޅުގަނޑަށްވެސް ވަރަށް ފަސޭހަވީސް، ހަމަ ކަޅުފަހަލައާ ދޭތެރޭގައިވެސް ހަމަ އަޅާނުލައި ބާއްވަން. އެކަމަކު އަޅުގަނޑުމެން ރިޒޯޓުހަދަން މި ރަށްރަށް މި ދޫކުރަނީ، ހަމައެކަނި ސަރުކާރުގެ މާލިއްޔާއަށް ފައިސާ ހޯދާކަށެއް ނޫން. އެއިން އަޅުގަނޑުމެންގެ އެންމެ ބޮޑު ބޭނުމަކަށްވަނީ، އެ ރަށެއް ހިމެނޭ ސަރަޙައްދު ތަރައްޤީ ވެގެންދިޔުން. އެރަށެއް ހިމެނޭ ސަރަޙައްދުގެ މީހުންނަށް ވަޒީފާގެ ފުރުސަތު އިތުރުވެގެން ދިޔުން. އަދި މިހުރިހާ ތަންތަނެއްގައި އެއަރޕޯޓު އަޅަމުންދާއިރު އަޅުގަނޑަށް އެނގޭ، ތިޔަބޭފުޅުންގެ އުންމީދުތަކެއްވެސް ވާނެކަން، އެއަރޕޯޓާ ދޭތެރޭގައިވެސް. އެއީ، ތިމަރަފުށްޓަކީ ވަރަށް ދުރުގައި އޮތް ރަށެއް. އެކަމަކުވެސް ތިޔަބޭފުޅުންވެސް އެކަން ވިސްނާވަޑައިގަތިއްޔާ ދޮގެއްތޯ އެކަންވާނީ. އެކަމަށް މަސައްކަތް ކުރެއްވިއްޔާ ދޮގެއްތޯ އެކަންވާނީ. 23ގެ ވޯޓަކީވެސް، މާ ދުރުގައި އޮތް ވޯޓެއް ނޫން. ކީއްތޯ ވާނީ ދެންމެ ވިލުފުށީގެ ރައްޔިތުންގެ ފަރާތުން އަޅުގަނޑަށް މަތިންދާބޯޓެއްގެ މޮޑެލްއެއް ދިންނަމަ. އޭރަށް އަޅުގަނޑު ހަނދާންވާނެ މަތިންދާބޯޓެއް މިތާ ޖެއްސޭނީ ރަންވޭއެއް އަޅައިގެންކަން. އެކަމަކު އޭގެ ބަދަލުގައި އަނެއްކާވެސް ތިޔަ ދެއްވީ ކަނޑުމަގުން ދުއްވާ ކުޑަކުޑަ ދޯންޏެއް. އެހެންވީމާ، އޭގެ ބަދަލުގައި މަތިންދާބޯޓެއްގެ މޮޑެލް ދެއްވިނަމަ، އަޅުގަނޑު އޮފީހުގައި ފެންނަން ހުންނާނެ، އަޅުގަނޑު އަބަދުވެސް ހަނދާންވާނެ ވިލުފުށީދާއިރާއަށް އެއަރޕޯޓެއް އަންނަން ޖެހޭކަން.\nއެހެންވީމާ، އުންމީދު ހެޔޮ ކުރައްވާ. އުންމީދުތައް ފުއްދައިދެވޭވަރުގެ ކެޕޭސިޓީ މީގެކުރީގައި ދައްކާފައި ހުރި މީހަކާ އެކީގައި އުންމީދު އެކުލެވޭނީ. އެއީ، އަޅުގަނޑުވެސް ރިޔާޒުވެސް މި ދަންނަވާ ވާހަކައަކީ. ރަށްރަށަށް އަންނަ ތަރައްޤީއާ ދޭތެރޭގައި ވިސްނަވާށޭ. އަޅުގަނޑުމެން ނުދަންނަވަން، އަޅުގަނޑުމެންގެ ޕާޓީއަށް ހުރިހާ މީހުން ވަންނަން ޖެހޭނެއެކޭ. އެކަމަކު އަޅުގަނޑުމެން މި ދަންނަވަނީ، ރަށްރަށަށް އަންނަ ތަރައްޤީއާއި މުޅި ރާއްޖެއަށް އަންނަ ތަރައްޤީގައި ހިއްސާދާރުންގެ ގޮތުގައި ހުރިހާ ރައްޔިތުންވާށޭ. އެކަހަލަ ވޯޓެއް 23 ސެޕްޓެންބަރުގައި މިނަގަނީ. އެކަހަލަ ވޯޓެއް މި ނަގަނީ. އެ ނަގަނީ ޤައުމީ ވޯޓެއް. އެ ނަގަނީ އަޅުގަނޑުމެންގެ މުޅި ޤައުމުގެ ނައު މިޞްރާބު ހިފާނެ ދިމާއަށް ނަގާނެ ވޯޓެއް. އަޅުގަނޑުމެން ބޭނުންވަނީ އެ ނައު، ގާދޫކޮލުން ބޭރަށް ނިކުމެގެން ދާނެނުދާނެ ދިމާއަކަށް ދޫކޮށްލާކަށެއް ނޫން ބޭނުންވަނީކީ. އަޅުގަނޑު ބޭނުންވަނީ، މިރަށްރަށަށް ބޭނުންވާ ތަރައްޤީ.\nއެހެންވީމާ، ޒުވާނުންނަށް ކަންކަން ކޮށްނުދެވޭކަމަށް ވިދާޅުވާއިރު މިއީ މިކަންކަން އޮތްގޮތް. މި ސަރުކާރުން ދޮގެއްތޯ ޒުވާނުން އެކި ފަންނުތަކުގައި ތިބި މީހުންނަށް ލޯނު ސްކީމްތަކެއް ތަޢާރަފު ކޮށްގެން މިއުޅެނީ. އަދިވެސް އަޅުގަނޑުމެންނަށް ލިބޭ ފައިސާ މަދުވީމަ 'ގެޓްސެޓް' ލޯނު ސްކީމަށް ދޫކުރެވޭ ލޯނުގެ ޢަދަދު މަދުވެގެން ދަނީ. އެހެންނަމަވެސް، ދެބުރަށް، ތިންބުރަށް 'ގެޓްސެޓް' ލޯނުގެ ފުރުސަތުވެސް އަޅުގަނޑުމެން ހުޅުވާލައިފީމު. ދަނޑުވެރިކަމުގެ ދާއިރާއަށް ދަނޑުވެރިންނަށް، މަސްވެރިކަމުގެ ދާއިރާއަށް ޒުވާން މަސްވެރިންނަށް މިފުރުސަތު ހުޅުވާލައިފީމު.\nއެކަމަކު، އިދިކޮޅު ބޭފުޅުންނަށް ވިދާޅުވެވެން އޮންނަނީ އަދިވެސް އެލިބޭ ވަރު މަދިއްޔޭ. އެކަމަކު ކީއްތޯވާނީ އެބޭފުޅުން ތިއްބެވިއިރު، ގިނައިން ދެއްވަން ބޭނުންފުޅުވިއިރު، އެ ސްކީމް ތަޢާރުފު ކުރެއްވިނަމަ. އެ ސްކީމް ތަޢާރުފުވެސް މިވީ، ރައީސް ޔާމީނާ ގުޅިގެން. އެހެންވީމާ، ޒުވާނުންގެ އުންމީދުތައް، ހަމަކަނޑައެޅިގެން މިހިރީ ރައީސް ޔާމީނާ އެކީކަން އެބަ އެނގޭ. ޒުވާނުންނަކީ އުޅޭ ބައެއްކަން، ޒުވާނުންނަކީ ކަންކަން ބޭނުންވާނޭ ބައެއްކަން އެނގިގެން މިދިޔައީ، ރައީސް ޔާމީން 2013ގައި މެނިފެސްޓޯއެއް އިޢުލާނުކުރި ހިސާބުން.\nމިއަދު އިދިކޮޅު ފަރާތްތަކުން ދައްކަވާ ވާހަކަތަކަށް އަޅުގަނޑުމެން ހިންގަވަބައްލަވާ ބަލައިލަމާ. ހަމަ ކަންތައްތައް އަޅުގަނޑުމެންނަށް އެބަ ފެނޭތޯ. އެވިދާޅުވާގޮތަށް ޖަޒީރާއެއްގައި ކަންތައްތައް ކުރަން، ޤުދުރަތީގޮތުން އެތަނުގެ ޤުދުރަތީ ވެށި އެގޮތަށް ބާއްވާކަމަށްވަންޏާ އަޅުގަނޑުމެން ކައިރީ ވިދާޅުވޭ، އެއްވެސް ރަށެއްގައި މަގުގައި ތާރެއް ނާޅާނެއޭ. ކީއްތޯވާނީ ހަމަ ހިރަފުސް މަގުތަކުގައި ހިނގާލާފައި އުޅުނިއްޔާ. ޖަޒީރާއަކާ އެންމެ ގުޅެނީ އެކަން ނޫންތޯ. ގޮނޑުދޮށްތައް ހިމާޔަތްކުރާކަށް އަޅުގަނޑުމެން ކަމެއް ނުކުރާނެ. ހަމަ އެއްކޮޅުން ރާޅު އަރާފައި، ވޮޑޭނެ. އަނެއްކާ ވެލިގަނޑު ހިފައިގެންދާނެ. މިއީ ނޫންތޯ އަޅުގަނޑުމެންގެ ޤުދުރަތީގޮތުން އަޅުގަނޑުމެންގެ ރަށްރަށް ހުރިއިރު، އަޅުގަނޑުމެންގެ ކާބަފައިން އަޅުގަނޑުމެންނާ ހަމައަށް މިރަށްރަށް ގެނައިއިރު އަޅުގަނޑުމެންގެ ކަންތައްތައް ހުރީ މިގޮތަށް ނޫންތޯ. ޤުދުރަތީގޮތުން ޖަޒީރާގެ، އެ އެންވަޔަރަންމަންޓްގެ ޖަޒީރާ ތަރައްޤީވާން ދޫކޮށްލާ ކަމަށްވަންޏާ މިކަންކަންވާނެ. އެކަމަކު ކަނޑައެޅިގެން ރަށްރަށަށް ބޭނުންވެފައިހުރި ދަތިތައް ރަށްރަށުގެ ބީޗް އިރޯޑުވެގެންދާތީ، ނޫނީ ގޮނޑުދޮށްތައް ހަލާކުވެގެންދާތީ، ނޫނީ ރަށުން ބައެއް ހިފައިގެންދާކަން އަޅުގަނޑުމެންނަށް 2004ގެ ސުނާމީން ހަމަގައިމު މިރަށް އިޙްސާސް ކޮށްފި. އެހެންވީމާ، ކިހިނެއްތޯ ޖަޒީރާއެއްގެގޮތަށް އެގޮތަށް ބާއްވަން އަޅުގަނޑުމެންނަށް ވާނެގޮތެއްވާން ދޫކޮށްލެވޭނީ. ﷲގެ ރަޙްމަތް ތަނަވަސްވާނެ، ﷲގެ އިރާދުފުޅާއެކު ކޮންމެ ކަމެއްވެސް ވާނީ. އެކަމަކު އަޅުގަނޑުމެން ޖެހޭނެ އަޅުގަނޑުމެންގެ ވިސްނުން ތަންދިން އެންމެ ފުންމިނަކުން ވިސްނާފައި އެރަށްރަށަށް އަޅުގަނޑުމެން ބޭނުންވާ ޙިމާޔަތް ގެންނަންވާނެ.\nއެހެންވީމާ، މިދެންނެވި ކަހަލަ ކަންތައްތަކާއެކީ ތަރައްޤީ ކުރިއަށް ދާއިރު އަޅުގަނޑުމެން އެންމެ ބޮޑަށް ވިސްނަންޖެހޭނީ، އަޅުގަނޑުމެން ރައުސްމާލު އުފައްދަން. އެ އުފެދޭ ރައުސްމާލަކުން އިތުރު އާމްދަނީ ހޯދަން. ރައުސްމާލުތަކެއް ސަރުކާރުން އުފައްދައިފި. ކުންފުނިތަކެއް ނެތި ދިޔަ ވާހަކަ ރިޔާޒް އެވިދާޅުވީ. އެއީ، ޙަޤީގަތް. އެއަކާ ދެބަސް ވެވޭނެ ވާހަކައެއް ނޯންނާނެ. އެކަމަކު، އެކަން ކުރަން ޖެހުނު ސަބަބު، އެކި ބޭފުޅުން އެކިގޮތަށް ވިދާޅުވެދާނެ.\nއެކަމަކު މިއަދުވެސް އަޅުގަނޑު ދަންނަވާލާނަން. އަޅުގަނޑުމެންގެ ބައިނަލްއަޤްވާމީ އެއަރޕޯޓު އެވަނީ ވިއްކާލާފައި. އަދި އަޅުގަނޑު ދަންނަވާނީ، ވިއްކާލާފައިވަނީ ނުއަގުގައޭ. 78 މިލިއަން ޑޮލަރަށް އެވަރުގެ އެއަރޕޯޓެއް ވިއްކައެއް ނުލާނެ. އަދި އެއީކީ އަޅުގަނޑުމެން ކުރުން ހެޔޮވާވަރުގެ ކަމެއްވެސް ނޫން. އަޅުގަނޑުމެންނަށް އެއްކޮޅުން މިއަދުވެސް މިއަޑު އިވެނީ، ދެންމެ ރިޔާޒު ވިދާޅުވީމާ، އަޅުގަނޑު މިދަންނަވަނީ، ޤައުމީ ޝިޕިންގ ލައިނެއް އުފައްދާނަމޭ. ޤައުމީ ޝިޕިންގ ލައިނެއް އުފައްދާ ވާހަކަ ދައްކާކަމަށްވަންޏާ، އެ ދެއްކެނީ، ހަމަ ވަރަށް ޤައުމީ ވާހަކައެއް. ކަނޑުދަތުރުފަތުރު ކުރުމަށްޓަކައި އަޅުގަނޑުމެން ބޭނުންވޭ، އަޅުގަނޑުމެންގެ ޤައުމީ ޝިޕިންގ ލައިނެއް އޮންނަން. ދެން މިއަދު ކުރާ ސުވާލު. ކަނޑުދަތުރުފަތުރަށްތޯ މިއަދު މި އިސްކަން މި ލިބެނީ. އަޅުގަނޑުމެންގެ އެންމެބޮޑު ޞިނާޢަތަކީ ޓޫރިޒަމްގެ ޞިނާޢަތް. ނޫނިއްޔާ އަޅުގަނޑުމެން އިސްކަން މިދެނީ، ވައިގެ ދަތުރުފަތުރަށްތޯ؟ ހަމަގައިމުވެސް، ކަނޑުގެ ނިޒާމުން ދަތުރުފަތުރުކުރި ހަނދާން، އަޅުގަނޑުމެންނަށް މާޒީވެ ހިނގައްޖެ. އެވިދާޅުވި ދަތުރުފަތުރުގެ ނިޒާމު ވީ ހިސާބެއްވެސް މިހާރަކު ނޭނގޭ.\nއެހެންވީމާ، ނޭޝަނަލް ޝިޕިންގ ލައިނެއް އުފައްދާ ވާހަކަދައްކާއިރު އަޅުގަނޑުމެން ހިތަށްއަރާ އަޅުގަނޑުމެންގެ ވިސްނުން މިއުޅެނީ ހާދަ ފަހަތުގައޭ. ނޭޝަނަލް ޝިޕިންގ ލައިނެއް އުފައްދާއިރު، އަޅުގަނޑުމެން މިދަންނަވަނީ އަޅުގަނޑުމެންގެ އަތުގައި އޮތް ޤައުމީ އެއަރލައިންގެ އެންމެ މުހިންމުކަމަކީ، އެއަރޕޯޓެއް ހެދުން. ޤައުމީ އެއަރލައިން ވިއްކާލަންއޮތީ ނިންމާފައި. އެއަރޕޯޓް އެއޮތީ ވިއްކާލާފައި. އެކަމަކު މިއަދު އަޅުގަނޑުމެންނަށް މިއިވެނީ ޝިޕިންގ ލައިނެއް، ޤައުމީ ޝިޕިންގ ލައިނެއް އޮންނަ ވާހަކަ. އެހެންވީމާ، ވިސްނުމުން ވިދާޅުވޭ ކިހިނެއްތޯ މިވާހަކަ ދެކޮޅު ޖައްސާނީ. ޤައުމީ ޝިޕިންގ ލައިނެއް އޮންނަންޖެހޭނީ، ޤައުމީވަންތަ ސިފަތަކެއް ހުރެގެން، ޤައުމުގެ ރިސޯސެއް އުފައްދަން. އެކަމަކު ޤައުމުގެ އެއަށްވުރެ މުހިންމު ޞިނާޢަތަކާގުޅޭ، މުޅި ޞިނާޢަތް އެކަމަކަށް ޑިޕެންޑްވެފައި އޮންނަކަމެއް އަޅުގަނޑުމެންގެ އެއަރޕޯޓް. އެއަރޕޯޓް އޭރު ވިއްކާލިއިރު ޤައުމީ އެއަރޕޯޓެއްގޮތުގައި އޮންނަންޖެހޭނޭކަމަށް ޤަބޫލެއް ނުކުރެވުނޭ. އަދި އަޅުގަނޑުމެންގެ އެތެރޭގެ އުދުހުންތަކަށް އައިލެންޑް އޭވިއޭޝަން އޮވެގެން ދިޔައިރު، އެކުންފުނި ވިއްކާލަން ނިންމާފައި އޮތްއިރު، އަޅުގަނޑުމެންގެ ޚިޔާލަކަށް ނައޭ އަޅުގަނޑުމެންގެ ޑޮމެސްޓިކް ޤައުމީ އެއަރލައިނެއް އޮންނަން ޖެހޭކަމެއް. އެހުރިހާކަމެއް ގޮއްސަ މިއަދު މިދައްކަނީ ޤައުމީ ޝިޕިންގ ލައިނެއްގެ ވާހަކަ. އެހެންވީމާ މިދަންނަވަނީ، މިކަހަލަ ވާހަކައެއް ދެކޮޅެއް ނުޖެހެޔޭ.\nމުދަލެއް އުފައްދަނީ، އެމުދަލުން އިތުރު ނަފާ ހޯދަން. ޤައުމީ އެއަރޕޯޓް ވިއްކާލީ، ނޫނިއްޔާ ޖީ.އެމް.އާރަށް އަޅުގަނޑުމެންގެ އެއަރޕޯޓް ވިއްކާލި ވާހަކަ ދެއްކީމާ، މިއަދު އަޅުގަނޑުމެންނަށް ލިބެނީ ކޮން ޖަވާބެއްތޯ؟ މިއަދު އޭގެ އިސްބޭބޭފުޅުން އިތުރަށް އެބަ ވިދާޅުވޭ، ތިމަންނަމެންގެ ވިސްނުމުގައި، ފައިދާނުވާ ތަނެއް މެނޭޖްކުރުމަށްވުރެ ރަނގަޅީ ބޭރު ބަޔަކަށް ދީގެން، އަތުން ފައިސާއެއް ނުލައި، ދަރަންޏެއް ނެތި އެތަން ހިންގުމޭ. އެހެންވީމާ، އޭގެ މާނައަކީ، އަޅުގަނޑުމެންގެ އަތަކު ނެތެއް ނޫންތޯ ކެޕޭސިޓީއެއް. އެބޭފުޅުން އަމިއްލަފުޅަށް އެ އިޢުތިރާފުވަނީ، މިކަހަލަ ކުންފުންޏެއް ހިންގާނޭ ކެޕޭސިޓީއެއް އެބޭފުޅުންގެ ތެރޭގައި ނެތްކަމަށް، އަދި އެ ކެޕޭސިޓީ ނުވެސް ހުންނާނެކަމަށް. އެހެން އެބޭފުޅުން ވިސްނަވާކަމަށްވަންޏާ ރާއްޖޭގައި އުފެދިފައި މިހިރަ ސަރުކާރު ހިއްސާވާ ކޮންމެ ކުންފުންޏެއް ވިއްކާލަންވީނޫންތޯ. އެއީ، އެތަންތަނުން ފައިދާއެއް ނުލިބިދާނެކަމަށް ވިސްނާފައި، އެއަށްވުރެ ރަނގަޅުވާނެއޭ އެތަންތަނުން އަތުން ލާރިއެއްނުގޮސް، އެތަންތަނުން އާމްދަނީއެއް ލިބޭނެގޮތް ހެދިއްޔާ.\nއަޅުގަނޑުމެންނަށް ފެނިގެންދިޔަ ދެއްތޯ އަޅުގަނޑުމެންގެ އެއަރޕޯޓް ބޭރުބަޔަކަށް ވިއްކާލީމާ ވީގޮތް. އެއަރޕޯޓް ވިއްކާލީމާ ދެންމެ ރިޔާޒް އެވިދާޅުވިގޮތަށް، ވަގުތީ ފައިދާއެއް އަޅުގަނޑުމެންނަށް ލިބިގެންދިޔަ. އަތުންއަތަށް އޭރު ބަދަލުވެގެންދިޔަކަންނޭނގެ 78 މިލިއަނެއްހާ ޑޮލަރު. އެ ޑޮލަރުން އަޅުނގަނޑުމެންނަށް އިންވެސްޓްމަންޓެއް ކުރެވުނުތޯ؟ އެ ޑޮލަރުން އަޅުގަނޑުމެންނަށް ނަފާ ލިބޭ، ދާއިމަށް ނަފާ ލިބޭ ކަމެއް ކުރެވުނުތޯ؟ ނެތެއްނޫންތޯ ކުރެވިފައެއް. އެ ލާރިކޮޅުން އަޅުގަނޑުމެން ކުރީ ކީއްތޯ؟ އަޅުގަނޑުމެންގެ ހުރި ރިކަރަންޓް ޚަރަދު، ރިކަރަންޓް ޚަރަދުކޮށް އެ ފައިސާކޮޅު ހުސްވީ. ދެން ކޮބައިތޯ އެއަރޕޯޓް. އެ އެއަރޕޯޓް ނެތްނަމަ، ރާއްޖޭގެ އެކި ހިސާބުގައި އަޅުގަނޑުމެން ޑޮމެސްޓިކް އެއަރޕޯޓް އެޅުމުގެ ވާހަކަ ދައްކާނަންތޯ. އެ އެއަރޕޯޓް ނެތްނަމަ، އަޅުގަނޑުމެންގެ ޤައުމީ ތަރައްޤީ އުފުލައިލާނެ ވާހަކަ އަޅުގަނޑުމެންނަށް ދެއްކޭނެތޯ. އެ އެއަރޕޯޓް އަނބުރާ އަޅުގަނޑުމެން ހޯދީމާ، އަޅުގަނޑުމެންނަށް މިކަންކަން މިކުރެވިގެން މިދަނީ.\nވިޔަފާރި ކިހާ ރަނގަޅުވީމަތާ ސަރުކާރުން ހިއްސާވެގެން 30 އެތައް އަހަރެއްގައި ކޮށްފައިއޮތް މަސައްކަތެއް، އެތައް މިލިއަން ރުފިޔާއެއްގެ އިންވެސްޓްމަންޓް އޮތްތަނެއް އަޅުގަނޑުމެންނަށް ވިއްކާލަން މިއެނގުނީ، އެންމެ 78 މިލިއަން ޑޮލަރަށް. މިއަދު ހަދާ އާދައިގެ ރިޒޯޓެއްވެސް 78 މިލިއަން ޑޮލަރަށްވުރެ އަގު ބޮޑުވާނެ. އެކަމަކު އެއޮއްބޮޑު އެއަރޕޯޓް 78 މިލިއަން ޑޮލަރަށް ވިއްކާލީ. އޭގެ އަގު އަޅުގަނޑުމެންނަށް އިޙްސާސްކުރެވިގެން މިދިޔައީ އެއަރޕޯޓް އަނބުރާ ހޯދަންކުރި މަސައްކަތުގައި. 320 މިލިއަން ޑޮލަރު ހޭދަކޮށްފީމު. އެހެންވީމާ، އަޅުގަނޑުމެން އަމިއްލައަށް ތަރައްޤީކޮށްފައި އޮތް އެއަރޕޯޓެއް 78 މިލިއަން ޑޮލަރަށް ވިއްކާލާފައި، އަނބުރާ ހޯދަން 320 މިލިއަން ޑޮލަރު އަޅުގަނޑުމެން ޚަރަދު ކޮށްފީމު. އެހެންވީމާ، ޝައްކެއްވެސްނެތްގޮތުގައި ރަނގަޅު ވިޔަފާރިއެއް މިއޮތީ ކުރެވިފައި.\nއެހެންވީމާ ވިޔަފާރިވެސް ކުރެވޭނީ ވިޔަފާރިކުރުމުގެ ޚިޔާލު ހުރެގެން. ވިޔަފާރީގެ ފައިދާއާ ގެއްލުންވާގޮތް އެނގުނީމާ. އޭގެ ބައެއް މިސާލު ދެންމެ ރިޔާޒްގެ ވާހަކަފުޅުގައި އެ ގެންނެވީ. އެހެންވީމާ، ދައުލަތުން މިކަހަލަ ހަރު މުދާ އުފައްދަނީ، އެއިން ނަފާ ހޯދަން. ވިލުފުށީގެ ރައްޔިތުންވެސް، ވިލުފުށްޓަށް ލިބޭ ފައިދާ، ބަނދަރެއް ހެދުނަސް، މަގު ހެދުނަސް، އަދި މިތާ ކައިރިއަށް ޓޫރިޒަމް އަޔަސް، އަޅުގަނޑުމެން އޭގެ ފައިދާ ހޯދަން މަސައްކަތް ކުރަންވާނެ. އެއީ، އުންމީދާއެކީ ކުރިއަށްދިޔުން. އެހެންވީމާ، އަޅުގަނޑުމެންނެއް ނުދައްކާނެ އިޤްތިޞާދީ ފައިދާއެއް ނެތްވާހަކައެއް. އަޅުގަނޑުމެންގެ މުޅި މެނިފެސްޓޯގެ މައިގަނޑު އަމާޒު އެ އޮތީ އިޤްތިޞާދީ ނަފާ ހޯދުމަށް. މުޅި މެނިފެސްޓޯގެ މައިގަނޑު އަމާޒު އެ އޮތީ، އިޤްތިޞާދީ ނަފާގެ އަހުލުވެރިންނަކީ ޙަޤީޤަތުގައި، ދިވެހި ޒުވާނުންނަށް ހެދުމަށް އޮތް މެނިފެސްޓޯއެއް އެއޮތީ.\nއެހެންވީމާ ދެން މި މެނިފެސްޓޯގައި އަޅުގަނޑުމެން މިކަންކަން ކުރަމުންދާއިރު ކޮންމެ ރަށަކަށް ވަޑައިގެންނެވި ނަމަވެސް، ކޮންމެ ރަށެއްގައިވެސް ހުރެދާނެކަންނޭނގެ، މަސައްކަތް ހިނގަމުންދާ ކޮންމެވެސް މަޝްރޫޢެއް. އެހެންވާނެ ދޮގެއްތޯ؟ އަޅުގަނޑުމެން މިއަދުވެސް ބުނާނަން، ކޮންމެ ރަށެއްގައިވެސް އެވްރެޖްކޮށް ގާތްގަނޑަކަށް ދެ މަޝްރޫޢު ނުހިނގާ ރަށެށް ނޯންނާނެ. އިސްތިސްނާ ނެތެކޭނޫން. އެހެންވީމާ، އެއިން ކޮންމެ މަޝްރޫޢަކާ ހަމައަށްދާއިރު، ރަށަކާ ހަމައަށްދާއިރު، އެރަށެއްގައި މަޝްރޫޢު ހިނގަމުންދާތަން ފެނިދާނެ. ކުޅުދުއްފުށީގެ އެއަރޕޯޓް ނިމެމުން އެދަނީ. އެކަމަކު އިދިކޮޅު ބޭފުޅުން އެވިދާޅުވަނީ އެބޭފުޅުން ވަޑައިގެން އެއަރޕޯޓެއް އަޅައިދެއްވާނަމޭ. ހަމަ ވޭމަންޑޫގެ ނަރުދަމާގެ ވާހަކަ އަޅުގަނޑުމެން ދެއްކީ، ނަރުދަމާ އަޅައި ނިންމައިފި. މިރަށުގެ ފެނުގެ ނިޒާމު މި ނިމުނީ. މިރަށަށް ވަޑައިގެންވެސް ވިދާޅުވެދާނެކަންނޭނގެ، ފެނުގެ ނިޒާމު އިތުރަށް ޤާއިމު ކޮށްދެއްވާނަމޭ. އެހެންވީމާ، މިދެއްކެނީ ތަރައްޤީގެ ވާހަކަ. ކުރީގައި އެވާހަކަ ދައްކަވާކަށް ބޭނުންފުޅެއް ނުވޭ. މިހާރު މިދެކެވެނީ، މިގޮތަށް ފަށާފައިހުރި އެތައް މަޝްރޫޢެއް ހުންނަކަމަށްވަންޏާ މީގެތެރޭގައި، ނުނިމި ހުރި މަޝްރޫޢުތައްވެސް ހުންނާނެ. ދެންމެ މުޢިއްޒުގެ ހިސާބުގައި އެވިދާޅުވީ، އަޅުގަނޑުމެންގެ މަސައްކަތް ނިމިގެންދާއިރު، ނުވަދިހަ އެތައް ކިލޯމީޓަރެއްގެ މަގު ހެދިގެންދާނެއޭ. އެހެންވީމާ، މަގު ނުހެދޭ ރަށެއްގައި ވަޑައިގެން ވިދާޅުވެދާނެ މިރަށުގެ މަގު ނިންމާލަދޭނަމޭ.\nއެކަމަކު، ވިލުފުށީގައި އަޅުގަނޑު ދަންނަވާލާ ސުވާލަކީ، ވިލުފުށްޓަށް ސުނާމީގެ ތެރޭގައި މިހުރިހާ ގެއްލުމެއް ލިބިގެންދިޔައިރު ހަމަގައިމުވެސް، އެބޭފުޅުންގެ ގާތް ބޭފުޅުންވެސް އިސް ސަފުގައި ތިއްބަވާނެ. ވިލުފުށީގެ ބޭފުޅުން، ވިލުފުށްޓާ ގާތްތިމާގެ ބޭފުޅުން. ކީއްވެގެންބާއޭ ވިލުފުށްޓަށް ތަރައްޤީގެ އެންމެ މަޝްރޫޢެއްވެސް ނައިސް، މިދިޔަ އެތައް އަހަރެއްވެގެން ނިމިގެން މިދިޔައީ. ހަމަ މިސަރުކާރުން ވިލުފުށީގެ ތަރައްޤީގެ މަސައްކަތްތައް މިކުރަނީ. އެހެންވީމާ، މިހާރު އަޅުގަނޑުމެންނަށް އިވިގެން މިދަނީ އަޅުގަނޑުމެން ކުރާ މަސައްކަތުގެ ނުނިމިހުރި ތަންތަންކޮޅު ނިންމާލަދެއްވާނެ ވާހަކަ. އެހެންވީމާ، އަޅުގަނޑުމެން މުވައްޒަފުންނަށް މުސާރަ ދޭނަން. ސަރުކާރުގެ ހުރިހާ ރައްޔިތުންނަށް މުސާރަ ދޭނެ. އެބޭފުޅުން ދެއްވާނީ، އެމީހުންނަށް ކޮންމެވެސްކަހަލަ އެލަވަންސެއް، ޕޮކެޓްމަނީއެއް. އަޅުގަނޑު ހުރިހާ ތަނެއްގައި ނަރުދަމާ އަޅައިދީ ނިންމާނަން. އެބޭފުޅުން ކުރައްވާނީ، ނަރުދަމާ ނުނިމިއޮތް ތަނެއްގެ ބާކީ މަސައްކަތް.\nމިއެއްނޫން ދޮގެއްތޯ ވިސްނުން އަންނަންވީ ގޮތަކީ. ނުވެފައިހުރި ކަންތައްތައް، ބޮޑެތި ބިޔަ މަޝްރޫޢުތަކުގެ ވާހަކަ އަޅުގަނޑުމެން ދައްކާނީ. އަޅުގަނޑުމެން ދައްކަންވީ، އެއަރޕޯޓުތައް ހަދާ ވާހަކަ. މިހާރު އެވާހަކަތައް އެބަ ވައިގައި ހިފާ. އެހެންވީމާ، އަޅުގަނޑު މިއީކީ އެއްވެސް ގޮތަކަށް އެއްވެސް ބޭފުޅަކަށް ޖަދަލުކުރަން ދައްކާ ވާހަކައެއްނޫން. އެކަމަކު އަޅުގަނޑުމެން ކުރާ މަސައްކަތްތައް އޮޅުވާލައިގެން ރައްޔިތުންނަށް އޮޅޭގޮތަށް މިވާހަކަފުޅުތައް ދައްކަވަމުން ގެންދަވާތީ، އަޅުގަނޑު އެބަޖެހޭ މިކަންކަން ރަނގަޅުކޮށްދޭން. އެއީ އަޅުގަނޑަކީވެސް، ސިޔާސީގޮތުން މިމަސައްކަތް ކުރަން ނުކުމެހުރި މީހަކަށްވާތީ. އަދި އަޅުގަނޑު ގަބޫލުކުރާ، އަޅުގަނޑު ދަންނަ ތަރައްޤީ ރާއްޖޭގެ އެކިހިސާބަށް އައިކަން މިއަދު ރައްޔިތުން ޤަބޫލުކުރާތީ. ތިން ހަތަރު ޕްރޮޖެކްޓް ނިމިފައި އޮންނަ ރަށަކަށް އަޅުގަނޑު ދިޔައިމާވެސް ބުނާނެ އަދި އިތުރަށް މިވެނި މިވެނި މަސައްކަތް ކޮށްދެއްވާށޭ.\nމީގެކުރީގައި، އަޅުގަނޑުމެންގެ ރައްޔިތުން އަހުލުވެރިކަމެއް ނޫން މިއީކީއެއް. ވިލުފުށިންވެސް އަޅުގަނޑު ކައިރީގައި ވިދާޅުވާނެ އިތުރު މަޝްރޫޢުތަކުގެ ވާހަކަ. އަޅުގަނޑުގެ ޕާޓީގެ ފަރާތުން އެކިއެކި ބޭފުޅުން ވާހަކަ ދައްކަވާއިރު ވިދާޅުވާނެ އެއީ، އަޅުގަނޑުމެންގެ މެނިފެސްޓޯގައި ހިމެނިފައޮތް ކަމެކޭ. މިހާރު ކަނޑައަޅާފައިހުރި އެއަރޕޯޓުތަކަކީ، އަޅުގަނޑުމެން މިހާރުން މިހާރަށް ކަނޑައަޅާފައިހުރި އެއަރޕޯޓުތަކެއް. އެކަމަކު އެއާއެކީ އަޅުގަނޑުމެން ބުނެފައި ހުންނާނެ އެއަރޕޯޓު ބޭނުންވާ ސަރަޙައްދުތަކުގައި ކޮންމެ ސަރަޙައްދެއްގެ ދުރުގައިހުރި މުހިންމު ރަށްރަށަށް އަޅުގަނޑުމެން އެއަރޕޯޓު ޤާއިމުކޮށްދޭނަމޭ. އެއީ، އަޅުގަނޑުމެންގެ މެނިފެސްޓޯގައި ހިމެނޭ ކަމެއް. ހަމައެކަނި ނެތީ، ފިލް އިންދަ ބްލޭންކްސް. ވަކިވަކި ރަށްރަށެއްގެ ނަންތައް ނެތީ. އެކަމަކު އެހުރިހާ ތަނެއްގައި އެއަރޕޯޓް އެޅޭނެ ވާހަކަ އެހެރީ ދައްކާފައި. އެހެންވީމާ، އަޅުގަނޑު ކޮންމެހެން ނުޖެހޭ ވިލުފުށީގެ ވާހަކަ ބުނާކަށް، މަކުނުދޫގެ ވާހަކަ ބުނާކަށް، ނޫނީ އެހެންވެސް ރަށެއްގެ ވާހަކަ ބުނާކަށް. އެކަންކަން ނިމިގެންދާއިރު އެކަންވާނެ ވާހަކަ އެއޮތީ ބުނެފައި.\nއެހެންވީމާ، އުންމީދާއެކީ ކުރިއަށް ވަޑައިގަންނަވާކަމަށްވަންޏާ އަޅުގަނޑަށް ހީވަނީ ތިޔަބޭފުޅުން ހައްދަވަންޖެހޭ ޗޮއިސް އެހާ އުނދަގުލެއް ނޫންހެން. އެއްގޮތަކަށްވެސް މިދައްކަނީކީ ޕާޓީ ފިކުރު ބަދަލުކުރާ ވާހަކައެއްވެސް ނޫން. މިދެކެވޭ ވާހަކައަކީ، ޤައުމު ކުރިއަށް ގެންދިއުމަށް، ޤައުމަށް މިހާރު މި އައިސްފައިއޮތް ތަނަވަސްކަން އިތުރު މަރުޙަލާއަކަށް ގެންދިޔުމަށްޓަކައި ވިސްނުންތަކެއް ހިފައިގެން އައިސް، އެމަރުޙަލާއަށް ދިވެހިރާއްޖެ އުފުލައިލިއޭ، އެ އުފުލައިލެވުނީ، ހަމަގައިމުވެސް 2013 ވަނަ އަހަރު ޙަވާލުވި ސަރުކާރުން. އޭގެ ކުރީގައި ހިނގައިދިޔަ ކަންތައްތައް އަޅުގަނޑުމެންނަށް އެހެރީ ފެންނަން. އަޅުގަނޑު ނޫނަސް ތަފާތު ބޭފުޅުން އެކި ޕޯޑިއަމްތަކުގައި އެވާހަކަފުޅުތައް ދައްކަވައިފި. މިއަދު މި ޕޯޑިއަމުންވެސް އިވިގެން މިދިޔައީ އަޅުގަނޑުމެންގެ މިހެންހުރި ބިނާތައް ވިއްކާލި ވާހަކަ. ނުއަގުގައި ވިއްކާލި ވާހަކަ.\nއަޅުގަނޑު ހަމަ ސުވާލެއްވެސް ކޮށްލާނަން. ހަމަ ހިތާހިތާ. އަޅުގަނޑުމެން އެހެރީ ވަރަށް ރަނގަޅު ފެންވަރުގައި 25 ބުރީގެ ހޮސްޕިޓަލެއް މާލޭގައި އަޅާ އެނިމެނީ. ހުޅުވަން ދާދި ކައިރިވެފައި. މި ބިނާގެ ބޭނުން ރަނގަޅު ގޮތުގައި އެބޭފުޅުން ހިއްޕަވާނެބާއޭ. ނޫނިއްޔާ އެބޭފުޅުން ހިތްޕުޅަށް އަރާނީ އަނެއްކާވެސް މިއީ ރަނގަޅު ތަނެކޭ ސިޓީ ހޮޓަލެއް ހަދަން. އެހެންބާއޭ އެބޭފުޅުން ހިތްޕުޅަށް އަރާނީ. އެހެންވެއްޖެއްޔާ އެއީ، ވަރަށް ދެރަކަމެއް. މިއީ، މުޅި ދިވެހިރާއްޖޭގެ ހުރިހާ އެންމެން އެންމެ ބޮޑަށް ބޭނުންވެފައި ހުރި ޞިއްޙީ ފަރުވާގެ ވާހަކަ މިދައްކަނީ. އެކަމަކު، ހީފުޅުކުރައްވަފާނެ، އެހާ ރީތިކޮށް ގްލާސް ކަރލިން ހަދާފައި އެހާ ވަރުގަދަ ޢިމާރާތެއް ހެދުނީމަ، ހަމަ ވަރަށް ރީތިކަމަށް، މިތަނުގައި ސިޓީ ހޮޓަލެއް ހަދާލަން. އެހެންވީމާ، އެތަނުގައި ޞިއްޙީ ވަސީލަތްތައް ޤާއިމުކުރުމުގެ ބަދަލުގައި ސިޓީ ހޮޓަލެއް ހަދަން އެބޭފުޅުންގެ ހިތްޕުޅަށް އަރައިފިކަމަށްވަންޏާ ދެން ހަތަރު އުދަރެސް ބެދިފައި އެއޮތީ. އެހެންވީމާ، މިކަހަލަ ކަންކަމުގައި އަޅުގަނޑުމެން ކީއްކުރަންތޯ ރިސްކު ނަގަންވީ. އޭރާއި މިހާރުގެ ތަރައްޤީއާ ދެންހުރި ތަރައްޤީ މިހިރީ ފެންނަން.\nއަޅުގަނޑުގެ ވާހަކަކޮޅު ނިންމާލާނަން. އަޅުގަނޑު ވާހަކަކޮޅު ނިންމާލާއިރުވެސް އަޅުގަނޑު ދަންނަވާލަން ބޭނުންވަނީ، މިކަހަލަ ކަންކަމާ ދޭތެރޭ ތިޔަބޭފުޅުން ވިސްނާވަޑައިގަންނަވާށޭ. ވިލުފުށްޓަކީ ސިޔާސީ ރަށަކަށްވާތީ، އަދި ސިޔާސީ އެއް ވާހަކަ ދަންނަވާލާފައި އިދިކޮޅު ބޭފުޅުންގެ ސިކުނޑިފުޅަށް އުނދަގޫވާ ވާހަކައެއް ދަންނަވާލާފައި އަޅުގަނޑު ނިންމާލާނަން.\nމިދޭތެރެއިން ރައްޔިތުންގެ މަޖިލިސްގައި މިހިނގާދިޔަ ކަންތައްތަކާ ދޭތެރޭގައި އެބޭފުޅުންގެ ވިސްނުންފުޅު ހުރީ ކިހިނެއްތޯ؟ އަޅުގަނޑުމެންގެ ޕާޓީން އަޅުގަނޑުމެންގެ ޕާޓީގެ ފިކުރު ވިއްކައިގެން، އަދި އަޅުގަނޑުމެންގެ ޕާޓީގެ މެނިފެސްޓޯ ހިފައިގެން، ރަށްރަށަށް ގޮއްސަ 2014 ވަނަ އަހަރު އަޅުގަނޑުމެންގެ އެތައް ބައިވަރު މެންބަރުންނެއް އިންތިޚާބުވެގެން އައީ. އޭގެފަހުން، ލޯކަލް ކައުންސިލްގެ އިންތިޚާބުވެސް އައީ. އޭރު އަޅުގަނޑުމެން ނެގިން މަޖިލީހުގެ ސުޕަރ މެޖޯރިޓީ. އެއީ، އަޅުގަނޑުމެންގެ ތަރައްޤީއާއި އަޅުގަނޑުމެންނަށްކުރި އިތުބާރާއި އަޅުގަނޑުމެންގެ މެނިފެސްޓޯގައި ހުރި ކަންތައް ރައްޔިތުން ގަބޫލުކުރައްވާތީ އެހާބޮޑު އަޣުލަބިއްޔަތެއް މަޖިލީހުން ދެއްވީ. ދާދިފަހުން ހިނގައިދިޔަ ކަންތައްތަކުގެ ތެރޭގައި އަޅުގަނޑުމެންގެ ޕާޓީގައިވެސް ހިނގާދިޔަ ކަންތައްތަކުގެ ތެރޭގައި، ވިޔާނުދާ ކަންތައްތަކުގެ ތެރޭގައި، މަޖިލީހުގެ ފްލޯ ކްރޮސްކުރައްވާފައި، ޕާޓީ ފިކުރު ދޫކޮށްލާފައި އެބޭފުޅުން އެހެން ޕާޓީތަކާ ގުޅިވަޑައިގަތީ. އަދި އަޅުގަނޑުމެންނާއެކީ ކޯލިޝަން ހަދައިގެން ތިބިމީހުން ކޯލިޝަންވެސް ދޫކޮށްލީ. މިއަދު އެމް.ޑީ.ޕީ. އެއުޅުއްވަނީ ކޯލިޝަން ހައްދަވައިގެން. ހަމަ ޝައްކެއްވެސްނެތް، އެ ކޯލިޝަންތައްވެސް ރޫޅޭތަން އަޅުގަނޑުމެންނަށް ފެންނާނެ. އެއީ، ކުރިންވެސް ހެދި ކޯލިޝަންތައް، ހަމަ އެ ކޯލިޝަންތައް ހުރީ ރޫޅިފައި. ޤާސިމް އިބްރާހީމަށް ހޯމް މިނިސްޓަރު ކަމުގައި ތިން ހަފްތާ ކެތްކޮށް ނުލެވުނު. މިއީ ޙަޤީޤަތް.\nމަޖިލިސް މެންބަރުން ފްލޯ ކްރޮސްކޮށްގެން އަޅުގަނޑުމެންގެ ޕާޓީން މެންބަރުން ވަކިކޮށްފައި، އަދި ސުޕްރީމް ކޯޓުގައި މި ހިނގައިދިޔަ ދިގު މަރުޙަލާއަށްފަހު ފްލޯ ކްރޮސްކުރުމަކީ، އެމީހުން ހޮވި ރައްޔިތުން، އެ އަމާނާތް އަދާނުކޮށް ރައްޔިތުންނަށް އޮޅުވާލުންކަމަށް ސުޕްރީމް ކޯޓަށް ގަބޫލުކުރެވޭތީއާއެކީކަމަށް އަޅުގަނޑު ގަބޫލުކުރަނީ، ފްލޯ ކްރޮސްކުރުމަކީ މަޖިލިސް މެންބަރުންގެ ގޮނޑި ގެއްލޭނެ ކަމެއްކަމަށް ކަނޑައެޅުއްވީ. ކަނޑައަޅުއްވައިގެން، އަޅުގަނޑުމެން މިދެންނެވި އުންމީދުގައި ހޮވި ހުރިހާ މެންބަރުންގެ ގޮނޑިތައް އެބޭފުޅުން ފްލޯ ކްރޮސްކުރެއްވުމާއެކީ ބަދަލުވެގެންދިޔައީ. އޭރު އެމް.ޑީ.ޕީ.އިން އެންމެ ވަރުގަދަ އިދިކޮޅު ބޭފުޅުން ވިދާޅުވަނީ، ނުޙައްޤުންނޭ އެކަންކުރީ. އެއީކީ ކުރެވޭނެކަމެއް ނޫނޭ. އެއީ، ކޮށްގެންވާނެކަމެއް ނޫނޭ. އެގޮތަކަށް ޤާނޫނު އަސާސީ ޖާގައެއްނުދެއޭ. އަޑުފުޅަށް ލެއްވުނު ބާރެއް ލައްވާފައި އެވާހަކަ ދައްކަވަމުން އެ ގެންދެވީ. މިއަދު އެބޭފުޅުންގެ މެނިފެސްޓޯ ބައްލަވާ. މިއަދު އެމް.ޑީ.ޕީ. ގެ މެނިފެސްޓޯ ބައްލަވާ. އެބޭފުޅުން ވަކާލާތުކުރައްވަނީ، ދިވެހިރާއްޖޭގެ ރިޔާސީ ނިޒާމު ދޫކޮށްލާފައި، ބަރުލަމާނީ ނިޒާމަކަށް ދާން. ބަރުލަމާނީ ނިޒާމަކަށްދާއިރު، މެނިފެސްޓޯގައި އެންމެ ވަރުގަދައަށް ލިޔުއްވާފައިއޮތް ވާހަކައަކީ، ފްލޯ ކްރޮސްކުރުން ތިމަންނަމެން ޤާނޫނުން މަނާކުރާނަމޭ. މިހިރީ، ޙާލަތު ބަދަލުވީ. އަދި ދެމަސްދުވަސްނުވޭ. ފްލޯ ކްރޮސްކުރީމާ، އަޅުގަނޑުމެން އެބޭފުޅުން، އަޅުގަނޑުމެންގެ ޕާޓީން ކަނޑާލީމާ، އެންމެ ވަރުގަދައަށް އެކަމާ އިޙްތިޖާޖު ކުރައްވާފައި ޕާޓީން ވަކިވި މެންބަރުންނަށް ހިތްވަރު ދެއްވާފައި، ކުރެވޭނެކަމެއް ނޫންކަމަށް ވިދާޅުވި ބޭފުޅުން މިއަދު މެނިފެސްޓޯގައި އެ ލިޔުއްވަނީ، ފްލޯ ކްރޮސްކޮށްފިކަމަށްވަންޏާ، ތިމަންނަމެން، މެންބަރުން، އެ ފްލޯކްރޮސް ނުކުރެވޭގޮތަށް ޤާނޫނު ބަދަލުކުރާނަމޭ. މިއީ ޙަޤީޤަތް ހުރިގޮތް. މިއަދު އެބޭފުޅުންނަށް އެކަން ބޭނުންފުޅުވޭ. އަޅުގަނޑުމެންގެ ޕާޓީން މީހުން ވަކިކުރީމާ، އެބޭފުޅުންނާ ގުޅިވަޑައިގަތީމާ އެއީ، ކޮށްގެން ނުވާނެކަމެއްކަމަށް އަޅުގަނޑުމެންނަށް އިލްތިމާސް ކުރައްވަމުން މުޅި ރައްޔިތުންނަށް މިވާހަކަ އޮޅުންފިލުއްވައިދެއްވި.\nއެހެންނަމަވެސް، އަޅުގަނޑުމެންކުރި މަސައްކަތުގައި، ޙަޤީޤަތުގައިވެސް ފަނޑިޔާރުންނަށް އެކަންކަން ގަބޫލުކުރެއްވުނީމާ، ފްލޯކްރޮސްކުރި ހުރިހާ އެންމެންގެ ގޮނޑި ގެއްލިގެން ދިޔައީ. މިއަދު އެބޭފުޅުންގެ މެނިފެސްޓޯގައި އެ ވިދާޅުވަނީ، ފްލޯކްރޮސްކުރުން ތިމަންނަމެން މަނާކުރާނަމޭ. އެހެންވީމާ، ތަފާތު ފެނިއްޖެ ދޮގެއްތޯ. ދެން އިތުރަށް މިކަހަލަ ވާހަކަ ދައްކާނެތޯ؟ ދައްކާނެކަމެއް ނެތެއްނޫންތޯ؟ އަޅުގަނޑު ހަމަ ތިޔަބޭފުޅުންގެ ތަނަވަސް ވިސްނުންފުޅަށް މިދެންނެވި ވާހަކަތައް ދޫކޮށްލާނަން. އަޅުގަނޑުގެ ވާހަކަކޮޅު އެއްސެވީތީ ހަމަ ވަރަށް ޝުކުރު ދަންނަވަން. އިރާދަކުރެއްވިއްޔާ ތެދުމަގުގައި އަޅުގަނޑުމެން މިކުރާ މަސައްކަތުގައި މާތްﷲ ބަރަކާތް މިންވަރު ކުރައްވާށި! އަޅުގަނޑު އެދެނީ ވިލުފުށްޓަށާ ކޮޅުމަޑުލަށް، އަދި މުޅި ދިވެހިރާއްޖެއަށް އަޅުގަނޑުމެން ސީދާކޮށް ތެދުވެރިކަމާއެކީ ވިސްނުމުގެ ހެޔޮ ތައުފީޤު އަޅުގަނޑުމެންނަށް ﷲ މިންވަރުކުރެއްވުން.


SunOnline: FIFA Friendly: Messi aai Suarez ge goalun Argentina adhi Uruguay ah hama hama nimumeh\nމެސީއާއި ސުއަރޭޒްގެ ގޯލުން އާޖެންޓީނާ އަދި އުރުގުއޭއަށް ހަމަހަމަ ނިމުމެއް\nޢަބްދުﷲ އައިމަން 19 Nov 2019, 10:31\nބާސެލޯނާގެ ދެ ފޯވާޑުން ކަމަށްވާ ސުއަރޭޒްއާއި މެސީ ރޭ ކުޅުނު ފީފާ ރަހުމަތްތެރިކަމުގެ މެޗުގެ ތެރެއިން --- ފޮޓޯ// އޭޕީ\nބާސެލޯނާގެ ދެ ފޯވާޑުން ކަމަށްވާ ލިއޮނެލް މެސީ އާއި ލުއިސް ސުއަރޭޒްގެ ގޯލުން އާޖެންޓީނާ އާއި އުރުގުއޭ ބައްދަލު ކުރި މެޗު އެއްވަރުވެއްޖެ އެވެ.\nއިސްރާއިލްގެ ޓެލާ އަވީވް ސްޓޭޑިއަމުގައި ރޭ ކުޅުނު ރަހުމަތްތެރިކަމުގެ މެޗު ނިމުނީ 2-2 ގެ ނަތީޖާއަކުން އެއްވަރުގެންނެވެ. ވާދަވެރި ކުޅުމެއް ފެނިގެންދިޔަ އެ މެޗުގައި ދެ ޓީމުގެ ފަރާތުން ވެސް މޮޅު ކުޅުމެއް ފެނިގެން ދިޔައިރު މެޗުގެ ތަރިންނަށް ވެގެން ދިޔައީ ބާސެލޯނާގެ ދެ ފޯވާޑުންނެވެ. މެސީ އަދި ސުއަރޭޒްގެ ގޯލަކާއި އެސިސްޓެއް ފެނިގެންދިޔަ އިރު މި ދެ ކުޅުންތެރިން މި މެޗަށް ފަހު އަނެއްކާވެސް އެކުވެ ބާސެލޯނާއާ އެކު ކުޅޭނެ އެވެ.\nރޭގެ މެޗު ފެށިގެން ގިނަ ވަގުތު ބޯޅަ ހިފަހައްޓައިގެން މޮޅަށް ކުޅެމުން ދިޔައީ އާޖެންޓީނާއިންނެވެ. އެ ޓީމުން މެޗުގައި ގިނަ ހަމަލާތަކެއް އުފައްދަމުން ދިޔަ ނަމަވެސް މެޗުގެ ފުރަތަމަ ގޯލު ޖަހައި ލީޑު ނެގީ އުރުގުއޭއިންނެވެ. އެ ޓީމަށް ލިބުނު ހިލޭ ޖެހުމެއް އާޖެންޓީނާ ކުޅުންތެރިންގެ ބޯ މަތިން ގޮސް ސުއަރޭޒް ފަޔަށް ވެއްޓުމުން އޭނާ ވަނީ ގޯލު ކުރިމަތީ ހުރި ކަވާނީއަށް އެ ބޯޅަ ޕާސްކޮށްފަ އެވެ. ކަވާނީ ވަރަށް ބަލާލައިފައި ކީޕަރު ފައި ކައިރިން ބޯޅަ ގޯލަށް ފޮނުވާލައި އުރުގުއޭއަށް ލީޑު ނަގައިދިން އިރު އާޖެންޓީނާއިން ވަނީ ރައްދުގައި ކުޅުން އިތުރަށް ރަނގަޅުކޮށް ހަމަލާތައް އިތުރު ކޮށްފަ އެވެ.\nފުރަތަމަ ހާފު އެގޮތުގައި އޮވެ ނިމިގެން ދިޔަ އިރު ދެވަނަ ހާފު ފެށިގެން އާޖެންޓީނާއަށް ނަތީޖާ ހަމަހަމަ ކޮށްދިނީ މެސީ ނެގި ހިލޭ ޖެހުމަކުން ސާޖިއޯ އަގުއޭރޯ އެވެ. އަގުއޭރޯ ގޯލުޖެހިތާ މާ ގިނަ އިރެއް ނުވަނީސް ސުއަރޭޒް ވަނީ ހިލޭ ޖެހުމަކުން ގޯލެއް ޖަހައި ދެވަނަ ފަހަރަށް މެޗުގެ ލީޑު ނަގައިފަ އެވެ.\nއާޖެންޓީނާއިން މެޗުގެ ނަތީޖާ ހަމަހަމަ ކުރީ އިތުރު ވަގުތުގެ ތެރޭގައި ލިބުނު ޕެނަލްޓީއަކުން މެސީ އެވެ. މެސީ ވަނީ މީގެ ތިން ދުވަސް ކުރިން ސައުދީގެ ރިޔާދުގައި ކުޅުނު މެޗެއްގައި އާޖެންޓީނާއިން ބްރެޒިލް ބަލި ކުރި ގޯލު ޖަހައިފަ އެވެ.\nކޮންމެބޯލް ގައުމުތަކުގެ ވޯލްޑްކަޕް ކޮލިފައިން އަންނަ އަހަރުގެ ތެރޭގައި ފަށާއިރު މިހާރު ކުޅެމުންދާ މެޗުތަކަގެ ސަބަބުން ރަނގަޅު ތަމްރީންތަކެއް ލިބޭ ކަމަށް ގައުމުތަކުން ބުނެ އެވެ.


Burnley athun balive Liverpool ge record nimumakah - AO News\nއިނގިރޭސި ޕްރިމިއާ ލީގުގައި ރޭ ބާންލީ އަތުން ބަލިވެ ލީގުގައި އެ ޓީމުން އަމިއްލަ ދަނޑުގައި ބަލިނުވެ ދަމަހައްޓަމުން އައި ރެކޯޑް 68 މެޗަށްފަހު ނިމުމަކަށް އައިސްފިއެވެ. ރޭގެ މެޗުން ބާންލީ މޮޅުވީ 1-0 އިންނެވެ.\nމިއީ 1974 ވަނަ އަހަރުގެ ފަހުން ލިވަޕޫލްގެ ދަނޑުގައި ބާންލީ މޮޅުވި ފުރަތަމަ ފަހަރެވެ. ލިވަޕޫލުން ލީގުގައި އަމިއްލަ ދަނޑުގައި އެންމެ ފަހުން ބަލިވީ މީގެ3އަހަރާއި 273 ދުވަސް ކުރީންނެވެ. 2017 ވަނަ އަހަރުގެ އޭޕްރީލް މަހުގައި ކްރިސްޓަލް ޕެލަސްއާ ދެކޮޅަށް ކުޅުނު މެޗުން ލިވަޕޫލް ބަލިވީ 2-1 އިންނެވެ.\nމީގެއިތުރުން، މިއީ މީގެ5ވަރަކަށް އަހަރުކުރީން ލިވަޕޫލްގެ ކޯޗުކަމާ ހަވާލުވި ކްލޮޕްގެ އިރުޝާދުގެ ދަށުން ލީގުގައި މޮޅެއް ނުލިބި އެ ޓީމުން ފަސް މެޗު ފުރިހަމަކުރަން ޖެހުނު ދެވަނަ ފަހަރެވެ. އަދި ލީގުގައި އެ ޓީމު އެންމެ ފަހުން ކުޅުނު ހަތަރު މެޗުގައި ވެސް ގޯލެއް ކާމިޔާބުކުރެވިފައެއްނުވެއެވެ.\nރޭގެ ނަތީޖާއާއެކު ލިވަޕޫލް އަދިވެސް އޮތީ 19 މެޗުން ހޯދީ 34 ޕޮއިންޓާއެކު ތާވަލްގެ ހަތަރުވަނައިގައެވެ. އެއްވަނައިގައި އުޅޭ މެންޗެސްޓާ ޔުނައިޓެޑަށް 40 ޕޮއިންޓް ލިބިފައިވާއިރު، އޭގެ ދެ ޕޮއިންޓް ފަހަތުން ދެވަނައިގައި މެންޗެސްޓާ ސިޓީ އޮތްއިރު، ހަމަ އެ އަދަދަށް ޕޮއިންޓް ލިބިގެން ތިންވަނައިގައި އޮތީ ލެސްޓާ ސިޓީ އެވެ. ސިޓީ އަށް ކުރިލިބެނީ ގޯލްގެ ތަފާތުންނެވެ.\nބާންލީއާ ދެކޮޅަށް ލިވަޕޫލް ކުޅުނު މެޗުގެ ތެރެއިން. –ފޮޓޯ: ޕްރިމިއާ ލީގު.ކޮމް\nލިވަޕޫލުން ރޭގެ މެޗަށް ނިކުތްއިރު އާއްމުކޮށް އެ ޓީމުގެ ފުރަތަމަ އެގާރައިގައި ގަވާއިދުން ކުޅެމުން އަންނަ މުހައްމަދު ސަލާހާއި ރޮބާޓޯ ފިރްމީނޯގެ ބަދަލުގައި ޑިވޮކް އޮރީގީ އާއި އަލެކްސް އޮކްސްލޭޑް ޗެމްބަލެއިން ވަނީ ފުރަތަމަ އެގާރައިން ފުރުޞަތުދީފައެވެ.\nލިވަޕޫލްގެ އެންފީލްޑްގައި ބާންލީއާ ދެކޮޅަށް އެ ޓީމު ކުޅުނު މެޗުގެ ބޮޑުބައި ޑޮމިނޭޓްކޮށްފައިވާއިރު، ފުރަތަމަ ހާފުގައި ލިވަޕޫލަށް ލަނޑުޖެހުމަށް ލިބުނު އެންމެ ރަނގަޅު ފުރުޞަތުގައި ބެލްޖިއަމްގެ ފޯވާޑް އޮރިީގީ ފޮނުވާލި ބޯޅަ އަމާޒުވީ ގޯލްގެ ހުރަސްދަނޑިއަށެވެ. އޭގެކުރީން، އެ ޓީމުގެ ސެނެގޯލް ފޯވާޑް ސަޑިއޯ މާނޭ އާއި ޒެރްދާން ޝަކީރީ އަށް ލިބުނު ފުރުޞަތުތަކުގެ ވެސް ބޭނުންހިފޭގޮތެއްނުވިއެވެ.\nއޭގެނަތީޖާއެއްގެ ގޮތުން، ދެވަނަ ހާފުގެ ކުޅުން ފެށިތާ ކުޑައިރުކޮޅެއްގެ ތެރޭގައި ލިވަޕޫލްގެ ކޯޗު ޔާގަން ކްލޮޕް ވަނީ ސަލާހާއި ފިރްމީނޯ ކުޅެން ނެރެފައެވެ. އެގޮތުން، ލިވަޕޫލަށް ލީޑްނަގައިދިނުމަށް ސަލާހު އަށް ލިބުނު ފުރުޞަތުގައި ފޮނުވާލި ހަމަލާ ބާންލީގެ ގޯލްކީޕަރު ނިކް ޕޯޕް މަތަކުރިއިރު، ސަލާހު ހުސްކޮށްލާފާ މާނޭ އަށް ދިން ބޯޅަ އޭނާ ފޮނުވާލުމުން ދިޔައީ ގޯލްގެ ހުރަސްދަނޑިމަތިންނެވެ. އޭގެފަހުން، ބާންލީގެ ޔޯހަން ގުޑްމުންޑްސަން އަށް އެ ޓީމަށް ލީޑްނަގައިދިނުމަށް ރަނގަޅު ފުރުޞަތެއްލިބި ވަނީ ބޭކާރުވެފައެވެ.\nރޭގެ މެޗުން ބާންލީ މޮޅުވި ލަނޑު، 83 ވަނަ މިނެޓުގައި ލިބުނު ޕެނަލްޓީއަކުން ކާމިޔާބުކޮށްދިނީ އޭޝްލީ ބާންސް އެވެ. މިއީ ޕެނަލްޓީއޭރިޔާތެރެއިން ބާންލީގެ ފޯވާޑް ބާންސް އަށް ލިވަޕޫލްގެ ގޯލްކީޕަރު އެލިސަން ބެކާ ކުރި ފައުލަކަށް ރެފްރީ ދިން ޕެނަލްޓީއެކެވެ. މި މޮޅާއެކު ބާންލީ އޮތީ ކުޅުނު 18 މެޗުން ހޯދީ 19 ޕޮއިންޓާއެކު ލީގުގެ 16 ވަނައިގައެވެ.\nބާންލީކުޅިވަރުއިނގިރޭސި ޕްރިމިއާ ލީގުދުނިޔެލިވަޕޫލް\nޔުނައިޓެޑާއި ޓޮޓެންހަމް އަނެއް ބުރާ ގާތަށް، އާސެނަލް ވީ އެއްވަރު\nސިޓްސިޕާސް އަތުން ބަލިވެ ނަޑާލްގެ އުއްމީދުތައް ނިމުމަކަށް\nވެސްޓް ބްރޮމް އަތުން ޔުނައިޓެޑަށް ޕޮއިންޓެއް، އާސެނަލުން މުހިއްމު މޮޅެއް ހޯދައިފި


Gina adhadhehge masthuvathakehcha eki Hulhumale in meehaku hayyaru koffi\nގިނަ އަދަދެއްގެ މަސްތުވާތަކެއްޗާއެކު ހުޅުމާލޭން މީހަކު ހައްޔަރުކޮށްފި\nގިނައަދަދެއްގެ މަސްތުވާތަކެއްޗާއެކު ހުޅުމާލޭން މީހަކު ހައްޔަރުކޮށްފިއެވެ.\nފުލުހުން ބުނީ މަސްތުވާތަކެއްތާއެކު ހައްޔަރުކޮށްފައިވަނީ 37 އަހަރުގެ ދިވެހި ފިރިހެނެއް ކަމަށެވެ. އެގޮތުން އެމީހާ ހައްޔަރުކޮށްފައިވަނީ ރާއްޖެއަށް މަސްތުވާތަކެތި އެތެރެކޮށް އެތަކެތީގެ ވިޔަފާރިކުރަމުންދާ ކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާއި ގުޅިގެން ހިންގި އޮޕަރޭޝަނެއްގައެވެ.\nއެމީހާ ހައްޔަރުކޮށް ހުޅުމާލޭގައި އެމީހާ ދިރިއުޅެމުންދާ ފްލެޓް، ކޯޓު އަމުރެއްގެ ދަށުން ބަލައިފާސްކުރި އިރު މަސްތުވާތަކެތި ކަމަށް ޝައްކުކުރެވޭ އެއްޗެއްހުރި 76 ރަބަރު ޕެކެޓާއި މަސްތުވާތަކެތި ކަމަށް ޝައްކުކުރެވޭ އެއްޗެއްހުރި 13 ސެލޯފިންކޮޅާއި މަސްތުވާތަކެތި ކަމަށް ޝައްކުކުރެވޭ އެއްޗެއްހުރި ދެ ކޮތަޅު ގަނޑާއި މަސްތުވާތަކެތި ކަމަށް ޝައްކުކުރެވޭ އެއްޗެއްހުރި ފިލްމް ހުސްކުރި ދެ ދަޅާއި އަދި މަސްތުވާތަކެތި ކަމަށް ޝައްކުކުރެވޭ އެއްޗެއްހުރި ރަބަރު ޕެކެޓެއް ފެނިފައިވެއެވެ.\nއެމައްސަލައިގައި ހައްޔަރުކޮށްފައިވާ އެމިހާގެ ބަންދާއިމެދު ގޮތެއް ނިންމުމަށް ކްރިމިނަލް ކޯޓަށް ހާޒިރުކުރުމުން، ކޯޓުން އެމީހާ ވަނީ ދޫކޮށްލާފައެވެ. އެމައްސަލަ ޑްރަގް އެންފޯސްމަންޓް ޑިޕާޓްމަންޓުންދަނީ އިތުރަށް ތަހުގީގު ކުރަމުން ކަމަށް ފުލުހުން ވަނީ ބުނެފައެވެ.\nމަސްތުވާތަކެތި ހުޅުމާލެ ފުލުހުން\nކޯޓުތަކުން އެފަދަ މީހުންނަށް ހިމާޔަތް ދޭތަން މިފެންނަނީ.. ދެން ކިހިނެެއް ރަނގަޅު ވާނީ؟؟؟


Kudakudhinge multimedia library alun hulhuvaifi\nކުޑަކުދިންގެ މަލްޓިމީޑާ ލައިބްރަރީ އަލުން ހުޅުވައިފި\nއާ ލައިބްރަރީ އިމާރާތް -- ފޮޓޯ: ނެޝަނަލް ލައިބްރަރީ\nކުޑަކުދިންގެ މަލްޓިމީޑިއާ ލަައިބްރަރީ އަލުން ތަރައްގީކޮށް ހުޅުވައިފި އެވެ.\nއާ ހިދުމަތްތަކާއެކު ލައިބްރަރީ ހުޅުވާފައިވަނީ، ކަނބާ އައިސާ ރަނި ހިނގުމުގައި ހުންނަ ސިޓީ ކައުންސިލް އޮފީހުގެ ބިއްދޮށުގައި ހުންނަ މަގުގަ އެވެ.\nމިއަދު ހަވީރު ލައިބްރަރީ ރަސްމީކޮށް ހުޅުއްވައިދެއްވީ ހެރިޓޭޖް މިނިސްޓަރު ޔުމްނާ މައުމޫނެވެ. މިއަދަށް ފަހު 13 އަހަރުން ދަށުގެ ކުޑަކުދިން ކުރިއެކޭ އެއްގޮތަށް ރަޖިސްޓްރީ ކޮށް ގެއަށް ފޮތް ގެންދެވޭނެ އެވެ.\nކުޑަކުދިންގެ ލައިބްރަރީ ހުޅުވި އިރު، ކުޑަކުދިން ކުޅޭނެ ވަކި ސަރަހަައްދަކާއި މަލްޓިމީޑީއާ ސްކްރީނުގެ އެހީގައި ކުޑަކުދިންނަށް ވާހަކަ ކިޔައިދޭނެ ކޮޓަރިއެއް ވެސް ވަނީ ހަދާފަ އެވެ. މީގެ އިތުރުން ބޯޑް ގޭމްސް އާއި ހޯމްވޯކް ހެދުމަށް ކޮޓަރިއެއްވެސް ވަނީ ހާއްސަ ކޮށްފަ އެވެ.\nކުޑަކުދިންގެ ލައިބްރަރީ އަށް އަލަށް ގެނެސްފައިވާ ފޮތްތަކެއް -- ފޮޓޯ: ނެޝަނަލް ލައިބްރަރީ\nރަސްމިއްޔާތުގައި ހެރިޓޭޖް މިނިސްޓަރު ޔުމްނާ މައުމޫން ވަނީ ކުޑަކުދިންނަށް ފޮތް ކިޔުމުގެ އާދަ އަށަގަންނަވަން ޖެހޭ ކަމަށް ވިދާޅުވެފަ އެވެ. އަދި، އެންމެ ތުއްތު އިރުގައި ފޮތް ކިޔުމަށް ބާރު އަޅާ ނަމަ އުމުރު ދުވަހުވެސް އެ އާދަ ހަރުލާނެ ކަމަށް ފާހަގަ ކުރެއްވި އެވެ.\nމިނިސްޓަރު އިތުރަށް ވިދާޅުވީ، ކުދިންނަށް ފޮތް ކިޔައިދިނުމަކީ މައިންބަފައިންނާއި ޓީޗަރުންގެ ކޮނޑުގައި އެޅިފައިވާ ވަރަށް ބޮޑު ވާޖިބެއް ކަމަށެވެ.\nކުޑަކުދިންގެ މަލްޓިމީޑާ ލައިބްރަރީ އަލުން ހުޅުވީ ކުތުބުހާނާ ދުވަސް ފާހަގަ ކުރުމުގެ ގޮތުން މި އަހަރު ހިންގަން ހަމަޖެހިފައިވާ ހަރަކާތްތަކުގެ ދަށުންނެވެ.


Majlis thahugeegah Sifainnaa fuluhunnah mauloomaathu hisaa kurumah hulhuvaalaifi\nރައީސް ނަޝީދަށް އަމާޒުކޮށް ދިން ހަމަލާއާ ގުޅިގެން ސިފައިންނާއި ފުލުހުން ހަރަކާތްތެރިވަނީ -- އަވަސް ފޮޓޯ\nރައްޔިތުންގެ މަޖިލީހުގެ ރައީސް މުހައްމަދު ނަޝީދަށް ދިން ބޮމުގެ ހަމަލާއާއި ގުޅިގެން އެމަނިކުފާނުގެ ސެކިއުރިޓީ ބްރިޗް ގޮތުގެ އިންކުއަރީއެއް މަޖިލީހުގެ 241 ކޮމިޓީން ފަށާފައިވާއިރު އެ ކޮމެޓީއަށް މައުލޫމާތު ހިއްސާ ކުރުމުގެ ފުރުސަތު ފުލުހުންނާއި ސިފައިންނަށް ހުޅުވާލައިފި އެވެ.\nމަޖިލީހުގެ އިދާރާއިން މިރޭ ކޮށްފައިވާ އިއުލާނެއްގައި ބުނެފައިވަނީ މަޖިލީހުގެ 241 ކޮމެޓީން ކުރިއަށް ގެންދާ އިންކުއަރީއަށް މައުލޫމާތު ހިއްސާ ކުރުމަށް ސިފައިންނާއި ފުލުހުންނަށް ފުރުސަތު ހުޅުވާލާފައިވާ ކަމަށާ ކޮމެޓީއަށް މައުލޫމާތު ހުށައަޅަން ބޭނުންވާ އެ ދެ މުއައްސަސާގެ މުވައްޒިފުން އެ މައުލޫމާތު ސަލާމަތީ ހިދުމަތްތަކާ ބެހޭ ކޮމެޓީގެ އީމެއިލް އެޑްރެސް [email protected] ނުވަތަ ކޮމެޓީގެ މޯބައިލް ނަންބަރު 7798798 އަށް ފޮނުވައިދިނުމަށް އެދޭ ކަމަށެވެ.\nކޮމެޓީއަށް މައުލޫމާތު ހިއްސާކުރައްވާ ފަރާތްތަކުގެ މަައުލޫމާތު ސިއްރުކުރަން އެދޭނަމަ އެކަން އެންގުމުން އެ މީހެއްގެ މައުލޫމާތު ސިއްރު ކުރާނެ ކަމަށްވެސް ވަނީ ބުނެފައެވެ.\nމަޖިލީހުން އޭގެ ކުރިން ނެރުނު އިއުލާނެއްގައި ވަނީ މަޖިލީހުގެ 241 ކޮމެޓީން ކުރިއަށް ގެންދާ އިންކުއަރީއަށް މައުލޫމާތު ހިއްސާ ކުރާ ސިފައިންނާއި ފުލުހުން އަދާކުރާ ވަޒީފާއަށް އަސަރެއް ކޮށްފާނެ އެއްޗވެސް ފިޔަވަޅެއް ނޭޅުމަށް އިދާރާތަކަށް އިލްތިމާސް ކުރާ ކަމަށެވެ.\nމަޖިލީހުގެ 241 ކޮމިޓީއިން މިއަދު ބޭއްވި ނޫސްވެރިންގެ ބައްދަލުވުމުގައި ކޮމެޓީގެ މުގައްރިރު އަދި ހިތަދޫ އުތުރު ދާއިރާގެ މެމްބަރު މުހައްމަދު އަސްލަމް ވިދާޅުވީ މި އިންކުއަރީ ކުރިއަށް ގެންދާނީ ބޭރުގެ ތަޖުރިބާ ކާރުންގެ އެހީތެރިކަމާ ވެސް އެކީގައި ކަމަށެވެ. އެގޮތުން ރައީސް ނަޝީދަށް ދިން ޓެރަރިސްޓް ހަމަލާ އާއި ގުޅިގެން ހިންގާ ތަހުގީގުގައި މަސައްކަތް ކުރަމުން އަންނަ ބޭރުގެ ތަޖުރިބާކާރުންނާ މިހާރު އެކޮމެޓީ އިން ބައްދަލުކޮށް މަޝްވަރާކޮށްފައި ވާނެ ކަމަށް ވިދާޅުވި އެވެ.\nމީގެ އިތުރުން ކޮމެޓީއިން ހިންގާ މި ހާއްސަ އިންކުއަރީއަށް ރާއްޖެއިން ބޭރުގެ ޕާލިމެންޓްތަކުގެ އެހީތެރިކަން ހޯދުމުގެ މަސައްކަތް ކުރައްވަމުން އަންނަ ކަމަށް އަސްލަމް ވިދާޅުވި އެވެ. އެގޮތުން ލަންކާ އަދި އިނގިރޭސިވިލާތުގެ ޕާލިމެންޓުގެ އެހީތެރިކަން ހޯދައި، ޕާލިމެންޓް އިންކުއަރީއެއް ފުރިހަމަކުރުމަށް ބޭނުންވާނެ ކަންކަން ހޯދައި ދިރާސާ ކުރައްވަމުން އަންނަ ކަމަށް ވިދާޅުވި އެވެ.\n"... ކޮމެޓީއިން މި ހިންގާ އިންކުއަރީއަކީ މައްސަލަ ތަހުގީގު ކުރުމެއް ނޫން. މިމައްސަލަ ބަލާ ތަހުގީގު ކުރާނީ މޯލްޑިވްސް ޕޮލިސް ސާވިސްގެ ފަރާތުން. އަޅުގަނޑުމެން މި ހިންގަނީ ހަމަލާ މެދުވެރިވާން ދިމާވި ސަބަބުތައް ދެނެގަތުމުގެ އިންކުއަރީއެއް." އަސްލަމް ވިދާޅުވި އެވެ.


ވިކްޓަރީ އަތުން ގޮއިދޫ އަށް ތާރީޚީ މޮޅެއް\n19 ޖެނުއަރީ 2013\nގޮައިދޫ ފުޓްބޯޅަ ޓީމު\nވިކްޓަރީ ސްޕޯޓްސް ޓީމާ ދެކޮޅަށް އިއްޔެ ގޮއިދޫގައި ކުޅުނު އެކުވެރިކަމުގެ މެޗު 5-0 އިން ގޮއިދޫ ޔޫތު ސޮސައިޓީ ކާމިޔާބުކޮށްފި އެވެ.\nމިއީ ފަހުގެ ތާރީހުގައި ގައުމީ ފެންވަރުގެ ޓީމަކާ ދެކޮޅަށް ގޮއިދޫ ޓީމު ކުޅުނު ފުރަތަމަ މެޗެވެ. އަދި ގޮއިދޫ ދަނޑުގައި މިފެންވަރުގެ ޓީމެއް ބަލިވެގެން ދިޔަ ފުރަތަމަ ފަހަރުވެސް މެއެވެ.\nގޮއިދޫ ޔޫތު ސޮސައިޓީން ބުނީ މެޗަށްފަހު ރޭ ވިކްޓްރީގެ މެނޭޖުމަންޓާއެކު ބޭއްވި ބައްދަލުވުމުގައި މިހާރުން މިހާރަށް ވިކްޓްރީއަށް ގެންދިއުމަށް ހަތް ކުޅުންތެރިންނަށް ޝައުގުވެރިކަން ފާޅުކޮށްފައިވާކަމަށް ވިކްޓަރީން ބުނެފައިވާ ކަމަށެވެ. އެގޮތުން ޝައުގުވެރިކަން ފާޅުކޮށްފައިވަނީ، އެޓީމުގެ އަޙުމަދު ވިޝާމްއާއި، އާދަމް ނިޒާމާއި، އަޙްމަދު ނިޒާމާއި، އަޙްމަދު އިމާޒުއާއި، ޙުސައިން ސުޖާއުއާއި، ޔޫސުފު މުޙައްމަދު އަދި ޢަބްދުއްﷲ މަޖީދު އަށެވެ. މީގެ އިތުރުން އިތުރު ކުޅުންތެރިންނަށްވެސް ވިކްޓްރީން ފުރުސަތު ހުޅުވާލާފައި ކަމަށްވެސް ގޮއިދޫ ޔޫތު ސޮސައިޓީން ބުންޏެވެ.\nމިއީ ގޮއިދޫގެ ތާރީޚުގައި ލިބިގެންދިޔަ ވަރަށް ބޮޑު ކާމިޔާބީއެއްކަން ފާހަގަ ކުރައްވާ މެޗު އިންތިޒާމް ކުރި ގޮއިދޫ ޔޫތު ސޮސައިޓީން ބުނީ މީއީ ޓީމުގެ ކުޅުންތެރިން ދެއްކި ޓީމްވޯކްގެ ނަތީޖާއާޢި ހިތްވަރުކަމަށެވެ. އަދި ހިތްވަރާއެކު މަސައްކަތް ކޮއްފިނަމަ ކޮންމެ ޓީމެއްވެސް ބަލިކޮށްލުމަކީ މާ އުނދަގޫ ކަމެއް ނޫންކަމަށްވެސް އެ ޖަމިއްޔާއިން ބުންޏެވެ.\nމިއަހަރު އަތޮޅުގެ ރަށްރަށާއި އެކު އިތުރު މެޗުތައް ކުޅުމަށް ރާވަމުން އަންނަކަމަށްވެސް ގޮއިދޫ ޔޫތު ސޮސައިޓިން ބުންޏެވެ.\nހޯމް ކަރަންޓީނުކުރި 79 މީހެއްގެ ސާމްޕަލް ނެގެޓިވް\nޖެނުއަރީ 22, 2013 at 4:27 pm\nގޮއިދޫ އޯބި ނޯންނަނީ ހަމަ!!! ބ.އަތޮޅުން އެންމެ މޮޅީ ގޮއީދޫ،\nޖެނުއަރީ 21, 2013 at 10:12 pm\nއަހަންނަކަށް ނޭނގެ އޭދަފުށީ މީހުން ދެރަވާންޖެހޭނެ އެއްވެސް ސަބަބެއް، ތި ޓީމް ގައި ތިބީ އޭދަފުށީ ގައި އުޅެ ބޮޑުވި ކުދިން، އެއްކޮށް އެއް ސްކޫލެއްގައި ކިޔެވި ކުދިން، އޭދަފުށީ ކުދިން އުފާ ކަންނޭގެ ވާނީ، ވާންޖެހޭނީވެސް އެހެން…\nދެން ނޭނގެ ހުސެން ފިކުރީގެ ގޮތެއް ބުނާކަށް`\nޖެނުއަރީ 21, 2013 at 5:02 pm\n10 އަހަރުގެ ޓީމަކާކުޅެ5ލަނޑު މާމަދު ހެހެހޭ……\nޖެނުއަރީ 21, 2013 at 8:48 am\nގޮއިދޫ ޓީމަކަށް ނުކުޅެވޭ މޮޅަކަށް…..ވިކްތްރީ އަކީ މިހާރު ސުމެއް….ނިޔުރޭޑިއަންޓް ކަހަލަ ޓީމަކާ ނިކަން ކުޅެލާބަލަ އޭރުން އެގޭނީ….. ވިކްޓްރީ ކަހަލަ ޓީމަކާ ކުޅެގެނެއް ފެންވަރެއް ނޭގޭނެ\nޖެނުއަރީ 21, 2013 at 7:28 am\nގޮއިދޫ އަކީ ބ. އަތޮޅު ޗެލެންޖްގެ ޗެމްޕިއަން ޓީމް…. މީ މުހިންމު ޕޮއިންޓެއް…. ސޮރީ.. އޭދަފުށި ނޫސް ލަދުގަންނާނެދޯ މިވާހަކަ ޖަހަން؟؟ މިކޮމެންޓް ވެސް ނުޖަހާނެތާދޯ؟؟؟\nޖެނުއަރީ 20, 2013 at 3:32 pm\nވިކްޓަރީ ކޮޅަށް ގޮއިދޫއިން މިއަށްވުރެއް ގިނައިން ލަނޑުޖެހެން ޖެހޭނެ. ވިކްޓަރީ އަކީ މިވަގުތު ތާރީހެއް އޮތް ކުލަބެއް. މިދިޔަ އަހަރު ޓީމުގަތިބި ކުޅުންތެރިންގެ ތެރެއިން 24 ކުޅުންތެރިންވަނީ ކުލަބު ދޫކޮށް ގޮސްފައި ތަޖުރިބާ ކާރު އިތުރު ކުޅުންތެރިޔއކު ޓީމާ އަދި ނުގުޅޭ. އެހެންވެ މިހެން މިބުނީ.\nޖެނުއަރީ 20, 2013 at 11:13 am\nމިވަގުތަކީ ގޮއިދޫގެ ފާހަގަ ކުރެވުނު ކުޅުންތެރިންނަށް ރަނުގެ ފުރުސަތެއް ފުރުސަތުގެބޭނުން ހެޔޮގޮތުގަ ހިއްޕަވައިގެން ފުޓްބޯޅަޔާއިގެން ކުރިޔަށް ދިއުމަށް ގޮވާލަން\nޖެނުއަރީ 20, 2013 at 10:34 am\nގަދަ އިނގޭ ގޮއިދޫޓީމް\nޖެނުއަރީ 20, 2013 at 10:07 am\nސާބަހޭ ރައީސް !! ގޮއިދޫ ޓީމަށް މަރުހަބާ . ތިހާމުނަން މަދު !! އަހަރެމެންގެ އުންމީދު ގޮއިދޫގެ ކުރިމަގު\nޖެނުއަރީ 19, 2013 at 10:43 pm


ސަރުކާރުން ކުރާ ރަނގަޅު ކަންތަށްވެސް ފެންނަންޖެހޭނެ!Mikal News\nސަރުކާރުން ކުރާ ރަނގަޅު ކަންތަށްވެސް ފެންނަންޖެހޭނެ!\n3 ޑިސެމްބަރ 2015, 19:56 |\nކޮންމެ ސަރުކާރެއް ވެސް ވެރިކަމަށް އަންނަނީ ރައްޔިތުންނަށް ހިދުމަތްކުރުމަށެވެ، ރައްޔިތުން ބޭނުންވާ ތަރައްޤީއާއި ކުރިއެރުން ގެނެސް ދިނުމަށެވެ. އެކަން ވޭތުވެދިޔަ ސަރުކާރު ތަކުންނާއި މިއަދުގެ ސަރުކާރަށް ވިސްނުންތެރި ނަޒަރަކުން ބަލައިފިނަމަ ފެނިގެން ދާނެއެވެ.\nފުވައްމުލަކު ތަރައްޤީއަށް ސަރުކާރުތަކުން އިހުމާލުވަމުން ދިޔަކަމުގައި ވިޔަސް، ފާހަގަކޮއްލެވޭ ބައެއް ކަންތައްތައް ފުވައްމުލަކަށް ސަރުކާރުތަކުން ވަނީ ކޮއްދެވާފައެވެ.\nމިގޮތުން 30 އަހަރު ރާއްޖޭގައި ވެރިކަން ކުރި ރައީސް މައުމޫންގެ ވެރިކަމުގައި، ފުވައްމުލަކަށް ދިމާވެފައިވާ ލަފާފުރުމުގެ ދަތިކަމަށް ހައްލެއް ގެނެސް ފުވައްމުލަކުގައި ބަނދަރެއް ހަނދަވައި ދެއްވި އެވެ. އަދި ފަސޭހަކަމާއިއެކު ރައްޔިތުންނަށް އެ ބަނދަރަށް ދިއުމަށް، ބަނދަރުން ފެށިގެން ރަށުގެ މެދެކާއި ހަމަޔަށް ވަނީ ތާރު އަޅައި ރަނގަޅު ފެންވަރުގެ މަގެއް ހައްދަވާ ދެއްވާފައެވެ. މީގެ އިތުރުން ބައެއް ތަރައްޤީގެ މަޝްރޫއުތަށް މައުމޫންގެ ވެރިކަމުގައި ފުވައްމުލަކަށް ވަނީ ކޮއްދެވާފައެވެ.\nދެން ވެރިކަމަށް އާއީ ދިވެހިރާއްޖޭގައި ފުރަތަމަ ފަހަރަށް ރައްޔިތުންގެ ސީދާ ވޯޓަކުން އިންތިހާބު ވި ރައީސް މުހައްމަދު ނަޝީދު އެވެ. އެމަނިކުފާނުގެ ކުރު3އަހަރުގައި ވެސް ފުވައްމުލަކަށް ތަރައްޤީއާއި ކުރި އެރުންތަކެއް ލިބުނެވެ. ޚާއްސަކޮށް ފުވައްމުލަކު ރައްޔިތުން ޒަމާނުއްސުރެ ދެކެމުން އައި އެންމެ ބޮޑު ހުވަފެން ، އާދެ ! ފުވައްމުލަކުގައި އެ އެއާޕޯޓެއް ކުރު މުއްދަތެއްގެ ތެރޭގައި ވަނީ ގާއިމްކޮށް ދެވާފައެވެ.\nމިއަދުގެ ރައީސް ޔާމީންގެ ވެރިކަމުގެ މިހާތަނަށް އައިރު ފުވައްމުލަކުން، ތަރައްޤީގެ ބޮޑެތި މަޝްރޫއެއް ފެށައިގެން ކުރިޔަށްދާ ތަނެއް އަދި ނުފެނެއެވެ. އެހެންނަމަވެސް ޒުވާނުންނަށްޓަކައި ރަށުގެ އެކި ސަރަހައްދުތަކުގައި ފުޓްސެލް ދަނޑުތަކެއް ވަނީ ގާއިމް ކޮއްދެވާފައެވެ. އަމަލީ މަސައްކަތް ފެށިފައި ނުވިކަމުގައި ވިޔަސް، މި ވެރިކަމުގެ ތެރޭގައި ފުވައްމުލަކު ފެނާއި ނަރުދަމާ ގާއިމު ކުރުވޭނެ ކަމުގެ ފެހި ސިގުނަލް ވަނީ ދެއްވިފައެވެ. މަގު ހެދުމާއި، ރަށްގިރުމަށް ހައްލެ ލިބިގެންދާނެ ކަމުގެ އުއްމީދުވެސް އެހާމެ ބޮޑެވެ.\nފުވައްމުލަކަށް ލިބުނު ތަރައްޤީ އާއި ކުރި އެރުމަކީ ހައްޤު މިންވަރެކޭ ދަންނަވާކަށް ނެތީމެވެ. މި ފަހަރެއްގައި ވެސް ހައްޤު މިންވަރެއް ނޫނެވެ. އެހެން ނަމަވެސް މި3ވެރިކަމުގައި ވެސް ފުވައްމުލަކަށް ކޮންމެވެސް ވަރެއްގެ ތަރައްޤީއެއް ވަނީ އައިސްފަ އެވެ. ނުވަތަ އަންނާނެއެވެ. ރައީސް މައުމޫންގެ ވެރިކަމުގައި ނުވަތަ ރައީސް ޔަމީންގެ ވެރިކަމުގައި ކުރާ އެއްވެސް ކަމެއް އެ ސަރުކާރާއި ދެކޮޅު މީހުންނަކަށް ނުފެނެއެވެ. އަދި ހަމަ މިބީދައިން ރައީސް ނަޝީދު ގެ ކުރު ތިން އަހަރުގައި ގެނައި ތަރައްޤީ އާއި ކުރި އެރުންތަކެއް އޭރުގެ އިދިކޮޅު ފަރާތްތަކަށް ވެސް ނުފެނުނެވެ.\nޒިންމާދާރު އިދިކޮޅު ފަރާތްތަށް ވާންޖެހޭނީ ސަރުކާރުން ކުރާ ނުކިއްސަރު ކަންތަށް ފާހަގަކޮށް، އެކަމާއި ދެކޮޅަށް އިޙްތިޖާޖު ކޮށް އަޑު އުފުލާ އުސޫލުން ކުރާ ރަނގަޅު ކަންތައްވެސް ލޮލަށް ފެނި އެކަންތަށް ބަލައިގަންނަ ބަޔަކަށެވެ.\nމިއީ އަޅުގަނޑު ވިސްނުނުން ހުރި ގޮތެވެ! ފަހަރުގައި ތިބޭފުޅުންގެ ވިސްނުން މިކަމުގައި ތަފާތު ވުމަކީ އެކަށީގެންވާ ކަމަކެވެ.


BREAKING: Doctoraku Himeneyhen Hanimaadhoo In Ithuru3Meehaku Covid Ah Fassi Vehjje - Vaguthu\n2 ގަޑިއިރު ކުރިން ( ޖޫން 11, 2021 )\nހދ. ހަނިމާދޫ ސިއްހީ މަރުކަޒުގައި މަސައްކަތް ކުރާ ޑޮކްޓަރަކު ހިމެނޭހެން، އެރަށުން އިތުރު ތިން މީހަކު ކޮވިޑް-19 އަށް ފައްސިވެއްޖެއެެވެ.\nއެރަށުން މިފަހަކުން ކޮވިޑްގެ ވޭދަނަތައް ފެންނަން ފެށީ ބުދަ ދުވަހު އެވެ. އެ ދުވަހު ދެ މީހަކު އެރަށުން ކޮވިޑަށް ފައްސިވިއެވެ. އެއީ ސްކޫލް ދަރިވަރަކާއި،އެ ދަރިވަރު ދިރިއުޅޭ ގޭގެ މީހެެކެވެ. އެ މީހުން ކޮވިޑަށް ފައްސިވެފައި ވަނީ ބަލީގެ އަލާމާތްތައް ފެނިގެން ޓެސްޓު ކުރުމުންނެވެ.\nއެ މީހުން ފައްސިވުމާއި ގުޅިގެން އެރަށަށް އަރާ ފޭބުން ވަނީ މަނާކޮށްފައެވެ.\nއެރަށު ކައުންސިލް ރައީސް އަބްދުއްސަތާރް ހަސަން ވިދާޅުވީ، އެރަށުން އިއްޔެ އިތުރު ތިން މީހަކު ކޮވިޑަށް ފައްސިވެފައިވާ ކަމަށާއި، މިއާއެކު އެރަށުން ކޮވިޑަށް ފައްސިވި މީހުންގެ އަދަދު ފަހަކަށް އެެެރީ ކަމަށެވެ.\nއަދި އެރަށުން ފައްސިވި މީހުންގެ ތެރޭގައި ހިމެނެނީ ކުރިން ދެ މީހުން ފައްސިވި ގޭގައި އުޅޭ އެކަކާއި، އެރަށު ސިއްހީ މަރުކަަޒުގައި މަސައްކަތް ކުރާ ޑޮކްޓަރެއްގެ އިތުރުން، އެރަށު ސެލޫނެއްގައި މަސައްކަތް ކުރާ ބިދޭސީއެއް ކަމަށެވެ.


Kirron ge haalu annanee rangalhuvamun: Anupam Kher – Iru\nކިރަންގެ ހާލު އަންނަނީ ރަނގަޅުވަމުން: އަނުޕަމް ކޭރް\nޝާޝާ· 25 މޭ 2021\nބޮލީވުޑްގެ ދުވަސްވީ އެކްޓްރެސް ކިރަން ކޭރް ލޭގެ ކެންސަރާ ހަނގުރާމަ ކުރަމުންދާއިރު، އޭނާގެ ހާލު ރަނގަޅުވަމުން އަންނަ ކަމަށް ފިރިމީހާ އަދި ކުޅަދާނަ އެކްޓަރު އަނުޕަމް ކޭރް ބުނެފިއެވެ.\nކިރަން، 68، އަށް ކެންސަރު ޖެހުނުކަން ހާމަކުރީ މިދިޔަ މަހުގެ ކުރީކޮޅެވެ.\n‘ބޮމްބޭ ޓައިމްސް’ އާ ވާހަކަދައްކަމުން ކިރަންގެ ފިރިމީހާ އަނުޕަމް ބުނިގޮތުގައި، ކިރަން ކީމޯތެރަޕީގެ ފަރުވާ ހޯދަމުންދާއިރު ފެންނަނީ ވަރަށް ހިތްވަރުގަދަކޮށް ކަމަށެވެ. އަދި އޭނާގެ އެ ހިތްވަރާއެކު ބަލިން ފަސޭހަވަމުން އަންނަ ކަމަށް ބުންޏެވެ. އެހެންނަމަވެސް، ކޮވިޑް-19 ގެ ދުވަސްވަރުކަމުން އިތުރު ނުތަނަސްވަކަމެއް ވެރިވެފައިވާ ކަން ފާހަގަކުރިއެވެ.\n“ކިރަން އަށް މީހުންނަކީ ބައްދަލެއް ނުކުރެވޭ. އެކަމަކުވެސް އޭނާގެ ހާލު ދުވަހަކަށްވުރެ ދުވަހެއް ރަނގަޅު”.\nއަނުޕަމް ބުނީ ކީމޯތެރަޕީގެ އުނދަގޫތައް އެކިދުވަހު ހުންނަނީ އެކިވަރަށް ކަމަށެވެ. އެހެންކަމުން ބައެއް ދުވަސްތަކުގައި ކިރަން ވަރަށް ވޭނުގައި އުޅޭކަމަށާއި، އެކަމާ ހުރެ ބައެއް ފަހަރު އޭނާގެ އުންމީދު ގެއްލޭ ފަހަރު ކުރިމަތިވާ ކަމަށް ބުންޏެވެ. އެހެންނަމަވެސް މުޅި އާއިލާ ތިބީ ކިރަން އާ އެކީގައި ކަމަށާއި، އެންމެންގެ ދުއާއަކީ ކިރަން އަށް އަވަސް ޝިފާއެއް ލިބުން ކަމަށެވެ. “ފޭނުން ވެސް އެދެނީ އެގޮތަށް ކަމަށް ދެކެން”.\nއޭނާ ބުނީ އަންހެނުންނަށް ކެންސަރު ޖެހުނު ވާހަކަ އެނގިގެން ހޮލީވުޑްގެ އެކުވެރިޔާ މަޝްހޫރު އެކްޓަރު ރޮބަޓް ޑި ނީރޯ ވެސް ވަރަށް ގިނައިން ގުޅައި، މެސެޖްކޮށް ކިރަންގެ ހާލަތާ ބެހޭ ގޮތުން ސުވާލުކުރާ ކަމަށެވެ. އެއީ ވެސް ލިބޭ ހިތްވަރެއް ކަމަށް ބުންޏެވެ. ކިރަން އަށް ކެންސަރު ޖެހުނުކަން އެނގުމާއެކު އަނުޕަމް ވަނީ އޭނާ ކުޅެމުންދިޔަ ހޮލީވުޑް ޓީވީ ޝޯ “ނިއު އެމްސްޓާޑަމް” ދޫކޮށްލައި، އަންހެނުން ކައިރީގައި ހުރުމަށް އައިސްފައެވެ.\nކިރަން ވަނީ ހިންދީ ފިލްމުތަކުގައި މަންމަގެ ރޯލު ކުޅެގެން ބެލުންތެރިންގެ ލޯބި ހޯދަައިފައެވެ.


India ge Chennai fenah jehijje\nޗެންނާއީގެ ފެން އިސްކުރުބަރިއެއް ކައިރިއަށް ފެން ބަލާ ގޮސްތިބި އަންހެނުންތަކެއް\nއިންޑިއާގެ ދެކުނުގައި އޮންނަ ޗެންނާއީން ބޯފެން ހުސްވެ އެ ސިޓީގެ ރައްޔިތުން ފެނަށް ޖެހިފައިވާ ކަމަށް ރިޕޯޓުތައް ބުނެފި އެވެ.\nޗެންނާއީގެ ރައްޔިތުންނަށް ފެން ލިބޭނެ އިތުރު ގޮތްތައް ހޯދަން އެ ގައުމުގެ ސަރުކާރުން އަވަސްވެގެންފައި ވާއިރު ސަރުކާރުގެ ފެން ތާނގީތައް ކައިރިން ފެން ނަގަން ގޮސްތިބި އާންމުންނަށް އެތައް ގަޑިއިރެއް ވަންދެން ކިއުތަކުގައި މަޑުކޮށްގެން ތިބެން ވަނީ މަޖުބޫރުވެފަ އެވެ.\nފެން ނެތުމުގެ ސަބަބުން ގިނަ އަދަދެއްގެ ހޮޓާތަކާއި ރެސްޓޯރަންޓްތައް ވެސް ވަނީ ބަންދު ކޮށްފަ އެވެ. އަދި ބޭނުން ކުރާ ފެން މަދު ކުރުމަށްޓަކައި ޗެންނާއީ މެޓްރޯ ރޭލްވޭ ސްޓޭޝަންގެ ދަތުރުތައް ކުރަމުން ދަނީ އެއާކޯންތައް ނިއްވާލައިގެނެވެ. އަދި އޮފީހުގައި ވަޒީފާ އަދާކުރަމުން އަންނަ ފަރާތްތަކުފެ މަސައްކަތްތައް ވަނީ ގެއަށް ބަދަލުކޮށްފަ އެވެ.\nޗެންނާއީ އިސް އޮފިޝަލަކު ބީބީސީއަށް މައުލޫމާތު ދެއްވަމުން ވިދާޅުވީ ވާރޭ ވެހިގެން ނޫން ގޮތަކަށް ޗެންނާއީއަށް ފެނުގެ ދަތިކަމުން އަރައިގަނެވެން ނެތް ކަމަށެވެ.\nއިންޑިއާގެ ހަވަނައަށް އެންމެ ބޮޑު ސިޓީގެ ގޮތުގައި އޮތް ޗެންނާއީގައި ފެނަށް ދަތިވަމުން އަންނަތާ ހަފުތާތަކެއް ފާއިތުވެފައި ވާއިރު މިދިޔަ ހަފުތާގައި ދެ އަވަށްޓެރިއެއްގެ މެދުގައި ޖެހުނު ފެނުގެ މައްސަލައެއްގައި އެކަކު ވަނީ އަނެއް މީހާގެ ގަޔަށް ވަޅިވެސް ޖަހާފަ އެވެ.\nސަރުކާރުން ފެން ދޫކުރާ ލޮރީއެއް ކައިރީގައި މީހުން ކިއު ހަދައިގެން\nޗެންނާއީގެ ކަމާ ގުޅުންހުރި ފަރާތްތަކުން ބުނަނީ ކަންބޮޑުވަނީ ބޯފެން ރައްކާކޮށްފައިވާ ތަންތަނުން ފެން ހުސްވެފައި ވުމާއި ބިމު އަޑީގެ ފެނުގެ ލެވެލް މާބޮޑަށް ތިރިއަށް ގޮސްފައިވާތީ ކަމަށެވެ.\nސޯޝަލް އެކްޓިވިސްޓެއް ކަމަށްވާ ނައްކަރީން ބުނީ ބިމުއަޑީގެ ފެނުގެ ލެވެލް ރަނގަޅު ކޮށްގެން ނޫން ގޮތަކަށް ފެނުގެ ދަތިކަން ހައްލު ކުރަން ފަސޭހަ ނުވާނެ ކަމަށެވެ.\nޗެންނާއީ ވޯޓާ ޑިޕާޓްމަންޓްގެ ފެން ލޮރީތަކުން އާންމުންނަށް ފެން ފޯރުކޮށް ދިނުމަށް މަސައްކަތް ކުރަމުން ދާއިރު އެ ޑިޕާޓްމަންޓްގެ އޮފިޝަލަކު ވިދާޅުވީ މި އަހަރު ވާރޭ ނުވެހި ހިނގައްޖެނަމަ ޗެންނާއީއަށް އިތުރު ހަގީގީ ދައްޗާ ކުރިމަތިލާން ޖެހޭނެ ކަމަށެވެ.\nއިންޑިއާ ރަށްރަށް ފެނަށް ޖެހުން


BREAKING NEWS: HPA Usoolaai Hilaafah Feeali Council In Rashu Rayyithun Furabandhukoffi - Vaguthu\nއެޗްޕީއޭގެ އުސޫލާއި ހިލާފަށް ފީއަލީ ކައުންސިލުން ރަށު ރައްޔިތުން ފުރަބަންދުކޮށްފި\nކޮވިޑް-19 ފެތުރޭ ރަށްރަށް މޮނިޓަރިންގެ ހާލަތައް ގެނައުމުން ކާފިއު ހިންގަން އެޗްޕީއޭ އިން އެކުލަވާލާފައި އޮތް އުސޫލާއި ހިލާފަށް ފ.އަތޮޅު ފީއަލީ ކައުންސިލުން މިރޭ މެންދަމުން ފެށިގެން 21 ދުވަސް ވަންދެން އެރަށް ފުރަބަންދު ކުރަން ނިންމައިފިއެވެ.\nމިރޭ 00:00 އިން ފެށިގެން ފީއަލީ ރައްޔިތުން އެއްވެސް ބޭނުމެއްގައި އެއްވެސް ގަޑިއެއްގައި ބޭރަށް ނިކުތުން ތިން ހަފްތާއަށް މަނާކުރަން ކައުންސިލުން ވަނީ ނިންމާފައެވެ.\nފީއަލީ ކައުންސިލަރު މުހައްމަދު ޖަލީލް "ވަގުތު" އަށް ވިދާޅުވީ، ކޮވިޑް-19 އާއި ގުޅިގެން އެކުލަވާލައިފައިވާ ޓާސްކުފޯހާއެކު މަޝްވަރާކުރުމަށް ފަހު އެރަށް މިހާރު ވަނީ 21 ދުވަހުގެެ މުއްދަތަށް ފުރަބަންދުކޮށްފައި ކަމަށެވެ.\nއެެޗްޕީއޭ އިން ވަނީ ހަވީީރު 16:00 އިން ފެށިގެން 12 ގަޑިއިރަށް އެރަށުގައި ކާފިިއު އިއުލާންކޮށްފައެެވެ. ކާފިއު އިއުލާންކޮށްފައި ވަނީ މުއްދަތެއް ނެތް ގޮތަށެވެ.\nމިހާތަނަށް ފީއަލިންް 333 މީހަކު ވަނީ މި ބައްޔަށް ފައްސިވެފައެެވެ. ފީއަލިން 46 ގެއެއް ވަނީ ކަރަންޓީނުކޮށްފައެވެެ. ޖަލީލް ވިދާޅުވީ، މި ބަލި ފެެތުރުން މިހާރު ވަރަށް ބޮޑަށް ކޮންޓްރޯލް ކުރެެވިފައިވާކަމަށާއި، ދުވާލެެއްގެެ މައްޗަށް ފައްސިވާ އަދަދުވެެސް މިހާރު ވަނީ މަދުކުރެެވިފައި ކަމަށެވެ.\nއެހެންނަމަވެެސް ކަރަންޓީނުގައި ނެތް ގެެތަކުންވެެސް މަދުން ނަމަވެސް ފައްސިވަމުން އަންނަކަން ޖަލީލް ފާހަގަކުރެެއްވިއެވެ. މިހާތަނަށް 64 ގެއެއް ވަނީ ރިލީސް ކުރެވިފައިކަމަށް އޭނާ ވިދާޅުވިއެވެ.\n"އޭޕްރީލް 29 ވަނަ ދުވަހު އަލަށް މިފަހަރު ބަލި ފެެނުނީ ފީއަލިން. އޭގެ ފަހުން ކޮމިއުނިޓީ ސްޕްރެޑަކަށް ދިޔަ. މިހާރު މިއޮތީ ވަރަށް ބޮޑަށް މައިތިރިކުރެވިފައި. ދުވާލެއްގެ މައްޗަށް 10 މީހުން ވަރު ފައްސިވަނީ މިހާރު" ޖަލީލް ވިދާޅުވިއެވެެ.\nމެއި 31, 2021 11:21\nބަރާބަރު. 1300 ވަރު އާބާދީ އެއްގަ 330 ބަލިޖެހުނީމަ އެއީ ވަރަށް ބޮޑުވަރު. ތިރަށްތީ ޓެސްޓް ކުރުމުގަ ވެސް އެއްވަނަ\nމެއި 31, 2021 11:30\nރަނގަޅު. އެބައެއްގެ ސަލާމަތް ހޯދާނީ އެބަޔަ ކު އަމިއްލައަށް. ތިޔަ އެޗްޕީއޭއިން ބުނާ ގޮތަށް އުޅެގެން ތިކ ކަމުން އަވަހަށް މިންޖެއް ނުވާނެ.\nމެއި 31, 2021 12:14\nއެޗްޕީއޭގެ ގަވާއިދުތަކަކީ އެއް ބަޔަކަށް އޮންނަ އެއްޗެއް.\nމޮނިޓަރިންގައި އޮއްވައި، އެރަށަކުން އެހެން ރަށަކަށް ދެވޭނީ ކަރަންޓިން ވާން ޖެހޭ ގޮތަށް ކަމަށް އެޗެޕީއޭ އިން ބުނާއިރު، މިހާރުވެސް މާކުރަތު ކައުންސިލްގެ ނައިބްރައީސް ރ މަޑުއްވަރީ މޮނީޓަރިންގައި އޮއްވާ މާކުރަތަށް އައިސް އެއޮށް އުޅެނީ. އެހެންނަމަވެސް މިކަން ހުއްޓުވާކަށް އެއްވެސް ފަރާތަކުން މަސައްކަތެއް ނެތްކޮށްފައެއް. އެޗެޕީއޭއަށް މި މައްސަލަ ހުށައެޅުނު. ޕޮލިހަށް ހުށައެޅުނު. މާކުރަތު ކައުންސިލްގެ ސަމާލުކަށް މިކަން ގެނެވުނު. ވީކަމެއް ހަރާމް.\nމެއި 31, 2021 12:23\nމެއި 31, 2021 12:41\nއެޗްް.ޕީ.އޭ މީހުންނަށް ކަމެއް ނުވީމަ މިޙާލަތައް މި ރާއްޖެ މި ދިޔައީ........ޓެކްޓީމޭ ކިޔާފަ ހަދާފަ އޮތް ޓީމުގެ ނިންމުންތަކުގެ ސަބަބުން ބަލި މުޅިރާއްޖެއަށް ފެތުރި އެތައްބައެއްގެ ފުރާނަ ގެއްލި ދިޔައީ. 10 ވަރަކަށް ހެލްތު ވޯކަރުން ލައިގެން ތިޔަ ޓެކް ޓީމު ހެދި ނަމަވެސް މިއަށް ވުރެ ބޮޑުތަނުން ރަގަޅުވީސް. އެމީހުން ވިސްނާނީ ރަތްޔިތުންގެ ހެވާއި ލާބައަށް، ކަލޯމެން ވިސްނަނީ ސިޔާސީންގެ ހެވަށް..............\nމެއި 31, 2021 12:45\nއަލްއަޚް މާއްޓޭ އާއި އަލްއަޚް ޒަޢީމް އަދި ފީއަލީ އެޗް.ސީގެ ޓީމް އަދި ފީއަލީ ކައުންސިލާއި ރައްޔިތުން ތިޔަ ކުރައްވާ ބުރަ މަސައްކަތައް އައްސަރިބަހާއި ސާބަހުގެ ގުލްދަސްތާތަކުން ވެދުން ބަރުތީލަކުރަން. މާތްﷲ ތިޔަ ބޭފުޅުންގެ މަސައްކަތުގައި ބަރަކާތްލައްވާށި! ބަލިމަޑުކަން ފިއްލަވާ، ދުޅހެޔޮކަމާއި އަމާންކަން އިޢާދަކުރައްވާށި! އާމީން\n#ސަރުކާރު ދެކަމުން ޙާޖަތައް ގަޔަތް\nމެއި 31, 2021 13:01\n12ގަޑީ އިރު ގޭގައި އަނެއްބާރަ ގަޑީއިރު ކޮވިޑް ފެތުރުމުގައި!!ހާލަތު ތިހާ ގޯސްވީމަ 24 ގަޑީއިރު ބަނދު ކޮއްގެން ތިކަމުން ސަލާމަތް ވެވޭނީ!!ސަރުކާރުން ބޭނުންވަނީ ކޮވިޑް ދަންމަން ޢޭރުންތާ އުކޫ ގިނައިން ލިބޭނީ!!ޓެސްޓް ކިޓްތަކާ އެހެނިހެން ވަސީލަތްތަށް ވިއްކާ ތަންތަނާއި ޖުމްލަ އަގުގެ2ޕަސެންޓް 2023 ކެންޕޭނަށް ބަހަން ލިބޭގޮތަށް އެކަމަށް ޑީލް އެއްބަސްވާ މީހުންނަށް


Influenza vaccine faseyhain jehey goi Treetop in hamajahsaifi | Mihaaru\nއިންފްލުއެންޒާ ވެކްސިން ޖެހޭ ގޮތް ޓްރީޓޮޕުން ހަމަޖައްސައިފި\nމީހެއްގެ ގަޔަށް ވެކްސިން ޖަހަނީ: އިންފްލުއެންޒާ ވެކްސިން ޖެހުމުގެ ކުރިން ޓްރީޓޮޕް ހޮސްޕިޓަލުން ހިލޭ ޑޮކްޓަރުންނަށް ދެއްކޭނެ\n08 އެޕްރީލް 2019 - 11:38\nއިންފްލުއެންޒާ ބަލިން ރައްކާތެރިވުމަށް ޖަހާ އިންފްލުއެންޒާ ވެކްސިން ފަސޭހައިން ޖެހޭނެ އިންތިޒާމެއް ޓްރީޓޮޕް ހޮސްޕިޓަލުން ހަމަޖައްސައިފި އެވެ.\nއިންފްލުއެންޒާ ބައްޔާ ދެކޮޅަށް ޖަހާ ވެކްސިނަކީ އަހަރަކު އެއް ފަހަރު ޖަހަން ޖެހޭ ވެކްސިނެކެވެ. ސަބަބަކީ އެ ބަލި ފަތުރާ ވައިރަސް އަކީ ކޮންމެ އަހަރަކު ކޮންމެވެސް ވަރަކަށް ބަދަލުވަމުން އަންނަ ވައިރަސް އަކަށް ވާތީ، އެ ބައްޔާ ދެކޮޅަށް ޖަހާ ވެކްސިނަށް ވެސް ކޮންމެ ހަ މަހަކުން ބަދަލުތަކެއް ގެންނާތީ އެވެ. ކުރިއަށް އޮތް ތަނުގައި ވެސް މި ބަލި ފެތުރޭނެ ކަމަށް ލަފާކުރެވޭތީވެ އެ ބައްޔާ ދެކޮޅަށް ވެކްސިން ޖަހަން ހެލްތު ޕްރޮޓެކްޝަން އޭޖެންސީ (އެޗްޕީއޭ) އިން އިލްތިމާސްކުރީ މިދިޔަ ބުރާސްފަތި ދުވަހު އެވެ.\nއިންފްލުއެންޒާ ވެކްސިނަކީ ޑޮކްޓަރުގެ ލަފައަށް ފަހު ޖެހޭ ވެކްސިނަކަށް ވާތީ، އެ ޓްރީޓޮޕުން ވަނީ އާންމުބަލިތަކުގެ ޑޮކްޓަރަކަށް ހިލޭ ދެއްކޭނެ ގޮތް ހަމަޖައްސައިފަ އެވެ. އަދި ވެކްސިންގެ އަގު ހިމަނައިގެން ވެކްސިން ޖަހައިދެނީ ބޮޑެތި މީހުންނަށް 240ރ. އަށް ކަމަށާއި ކުޑަކުދިންނަށް 215ރ. އަށް ކަމަށް އެތަނުން ބުންޏެވެ. ވެކްސިން ޖެހުމުގެ ކުރިން ހާއްސަ ޑޮކްޓަރަކަށް ދައްކަން ޖެހޭ ނަމަ އެ ކަންތައް ހަމަޖައްސައިދޭނެ ކަމަށް ވެސް އެތަނުން ބުންޏެވެ.\nއިންފްލުއެންޒާ ޖެހުމުން ނުރައްކާވާނެ މީހުން މި ބައްޔާއި ދެކޮޅަށް ވެކްސިން ޖަހަން ހާއްސަ ސަމާލުކަމެއް ދޭން އެޗްޕީއޭ އިން އިލްތިމާސްކުރެ އެވެ. އޭގެ ތެރޭގައި ޑައަލިސިސް ހަދާ މީހުންނާއި ހަ އަހަރު ނުވާ ކުޑަކުދިންނާއި މާބަނޑު މީހުން ހިމެނެ އެވެ.\nސިއްހަތު ޓްރީޓޮޕް ހޮސްޕިޓަލް ވެކްސިން


Saudi Rasgefaanuge dharikanbalunnah hukum ivvaifi | Mihaaru\nޕެރިހުގައި މަހުޖަނުން ދިރިއުޅޭ އެވެނިއު ފޮޝް: ސައުދީ ޕްރިންސަސްގެ އެޕާޓްމަންޓުގެ މަރާމާތަށް ދިޔަ މީހާ އަށް ވަނީ އަނިޔާކޮށްފައި. --ފައިލް: ކްރިއޭޓިވް އެވެނިއު\nޕެރިސް (ސެޕްޓެމްބަރު 13) - ފްރާންސްގެ ވެރިރަށް ޕެރިހުގެ އަގުބޮޑު އެވެނިއު ފޮޝްގައި ހުރި ސައުދީ އަރަބިއާގެ ޝާހީ އާއިލާގެ އެޕާޓްމަންޓުގެ މަރާމާތެއް ކުރަން ގެންދިޔަ މަސައްކަތު މީހަކަށް ބޮޑީގާޑް ލައްވާ އަނިޔާ ކުރިކަމުގެ ކުށް ސާބިތުވެ ސައުދީ ރަސްގެފާން ސަލްމާން ބިން އަބްދުލް އަޒީޒުގެ ދަރިކަނބަލުން ހައްސާ ބިންތު ސަލްމާންގެ ޣައިރު ހާޒިރުގައި ފްރާންސްގެ ކޯޓަކުން އިއްޔެ ހުކުމް އިއްވައިފި އެވެ.\nޕެރިހުގައި މިލިއަނަރުން ދިރިއުޅޭ އެވެނިއު ފޮޝްގައި ހުނަން ލަގްޒަރީ އެޕާޓްމަންޓުގެ ތެރޭގައި ބޮޑީގާޑް ލައްވައި، މިސްރަށް އުފަން މަސައްކަތު މީހާ އަޝްރަފް އީދު ބަނދެ އަނިޔާ ކުރުމާއި ކިޑްނެޕް ކުރުމުގެ ކުށުގައި ހައްސާގެ މައްޗަށް އިއްވާފައި ވަނީ 10 މަހުގެ ސަސްޕެންޑެޑް ޖަލު ހުކުމެކެވެ.\nވަލީ އަހުދު މުހައްމަދު ބިން ސަލްމާންގެ ދައްތާފުޅު ހައްސާ، 43، ގެ މައްޗަށް ފްރާންސްގެ ކޯޓުން ވަނީ ހަތިޔާރު ބޭނުންކޮށްގެން އަނިޔާވެރި އަމަލެއް ހިންގަން އުޅުމުގަ އާއި ކިޑްނެޕް ކުރުމުގެ ކުށުގައި ބައިވެރިވި ކަމަށް ކަނޑައަޅައިފަ އެވެ. ހައްސާގެ ޣައިރު ހާޒިރުގައި އިއްވި ހުކުމުގައި ވަނީ ސަސްޕެންޑެޑް ޖަލު ހުކުމުގެ އިތުރުން 11،000 ޑޮލަރުން ޖޫރިމަނާ ވެސް ކޮށްފަ އެވެ. މިއީ ޕްރޮސެކިއުޓަރުން ޑިމާންޑްކުރި ވަރަށް ވުރެ ބޮޑު އަދަބެކެވެ. ޕްރޮސެކިއުޓަރުން ޑިމާންޑް ކުރީ ހަ މަހުގެ ސަސްޕެންޑެޑް ހުކުމަކާއި 5،500 ޑޮލަރުގެ ޖޫރިމަނާއަކަށެވެ.\nއެކަމަނާގެ ބޮޑީގާޑު ރާނީ ސައިދީ އަށް އިއވާފައި ވަނީ އަށް މަހުގެ ސަސްޕެންޑެޑް ޖަލު ހުކުމަކާއި 5،500 ޑޮލަރުން ޖޫރިމަނާ ކުރުމެވެ.\nހުކުމަށް ފަހު ހައްސާގެ ފްރާންސްގެ ގާނޫނީ ވަކީލް ވިދާޅުވީ މަސްކަތު މީހާ ހަދަނީ ދޮގު ކަމަށާއި އެ މައްސަލަ އިސްތިއުނާފް ކުރާނެ ކަމަށެވެ. އަދި އެ މަސައްކަތުގެ އަގަށް، މަދު ދުވަސްކޮޅެއްގެ ތެރޭގައި 23،000 ޑޮލަރު އީދު ހުށަހެޅުމަކީ އޭނާ ދައްކާ ވާހަކަ ތެދު ނޫންކަމުގެ ހެއްކެއް ކަމަށް ވަކީލުން ބުނެ އެވެ.\nމަސައްކަތު މީހާ އަށް އަނިޔާކޮށްފައި ވަނީ ޕެރިހުގެ މަހުޖަނުން ދިރިއުޅޭ އެވެނިއު ފޮޝްގެ އެޕާޓްމަންޓެއްގައި. --ފޮޓޯ:އޭއެފްޕީ\nހާދިސާ ހިނގީ ކިހިނެއް؟\nއަނިޔާ ލިބުނު އަޝްރަފް އީދު ޝާހީ އާއިލާގެ އެޕާޓްމަންޓް ބްލޮކުގެ ހަތް ވަނަ ފަންގިފިލާގައި މަސައްކަތެއް ކުރަނިކޮށް ފަސް ވަނަ ފަންގިފިލާގައި ހުންނަ ހައްސާގެ އެޕާޓްމަންޓަށް ގެންދިޔައީ ފާހާނާގައި ހުރި މޫނު ދޮންނަ ތައްޓެއްގެ މަރާމާތަކަށެވެ. މަސްކަތް ކުރާނެ ގޮތް ބެލުމަށް ފާހާނާގެ ފޮޓޯއެއް އޭނާ ނެގި އިރު ފާހާނާގައި ހުރި ލޯގަނޑުން ވަނީ އެ ފޮޓޯ އަށް ހައްސާ ވެސް އަރައިފަ އެވެ. އެކަން ހައްސާ އަށް އެނގުމާ އެކު އެކަމަނާ ވަނީ ބޮޑީގާޑު ގެންނަވައި އީދަށް އަނިޔާކޮށްފަ އެވެ. އީދު ބުނީ ހައްސާގެ ދަށްފައިގައި އޭނާ ލައްވައި ބޮސްދޭން ވެސް މަޖްބޫރު ކުރުވި ކަމަށެވެ. އަދި އެތައް ގަޑިއިރެއް ފަހުން އޭނާ ދޫކޮށްލީ ފޯނު ވެސް ހަލާކުކޮށްލާފައި ކަމަށް އީދު ބުނެފައިވެ އެވެ.\n"އެއް ފަހަރަކު ޕްރިންސަސް ގޮވި އަހަރެން މަރާލުމަށް ވެސް. އަހަރެންނަށް ދިރިހުރުމުގެ ހައްގެއް ނެތް ކަމަށް ވެސް،" އީދު ބުންޏެވެ.\nސެޕްޓެމްބަރު، 2016 ގައި ހިނގި މި ހާދިސާއާ ގުޅިގެން މިދިޔަ ޖުލައި މަހު ފެށި ޝަރީއަތުގައި ބޮޑީގާޑު ސައިދީ ބުނެފައި ވަނީ އީދު ކައިރިއަށް އޭނާ ދިޔައީ ހައްސާ އެހީ އަށް އެދި ގޮވާލެއްވުމުން ކަމަށެވެ. އޭނާ ދިޔައިރު އީދު ހުރީ ފޯނުގައި ބާރަށް ހިފަހައްޓައިގެން ކަމަށް ސައިދީ ބުންޏެވެ.\n"އަހަރެން ގަދަބާރުން އޭނާ އަތުން ފޯނު އަތުލަން އުޅުނީ. އަހަރެންނަށް ހީވަނީ އޭނާ އުޅުނީ ހައްސާގެ ފޮޓޯތައް މީޑިއާތަކަށް ވިއްކާލަންހެން،" ސައިދީ ބުނެފައިވެ އެވެ.\nމި ހާދިސާ ހިނގިތާ މާގިނައިރެއް ނުވަނީސް ހައްސާ ވަނީ ފްރާންސުން ފުރާވަޑައިގެންފަ އެވެ. އެކަމަނާ ހައްޔަރު ކުރުމަށް އިންޓަނެޝަނަލް ވޮރެންޓެއް ވަނީ ނޮވެމްބަރު 2017 ގައި ނެރެފަ އެވެ.\n13 ކޮމެންޓް, 98 ރިއެކްޝަންސް\nތީ މުއްސަދިންއަތުން ފޭރުމުގެބޭނުމަ މައްސަލަތިއޮތީ7ގުނަ ބޮޑުކޮއްފަ، ތީގެންއެއްބައި ފަނޑިޔާރުންނައްވެސް ލިބޭނެ. އޭގެއިތުރުން ޖަލުހުކުމެބަދަލު ލާރިން ހަމަޖެހިގެންދާތަންފެންނާނެ\nއެކަމަނާގެ އެއްބަފާ ކިތައް ބެއިން ތިބި ވާހަކަ ބުނެލިނަމަ ހާދަ ރަގަޅުވީހޭ.... 30 މީހުނާއި ކައިވެނިކޮށް 35 ކަށް ވުރެ ގިނަ ދަރިން ހުރި މީހަކަށް ތިދެން ކަމެއް ނޫނެއްނު.\nސަސްޕެންޑެޑް ޖަލު ހުކުމަކީ ކޮބައިކަން އެނގޭ ކުއްޖަކު ބުނެދީބަލަ، މިހެންވެޔޭ އަހަރެން ބުނަނީ ދުނިޔޭގައިވާ އެންމެ ބާރުގަދަ ހަތިޔާރަކީ ފައިސާއޭ، ގިނަދިވެހިންނަކީ ކުޑައިރުއްސުރެ ދީނޭ ކިޔާފަ ވަކިގޮތަކަށް ޕުރޮގުރާމުކޮށްފަ ތިބޭ ބައެއް، އެހެންވީމަ އެންމެ މުހިންމު އެއްޗަކީ ފައިސާއޭ ބުނެފިއްޔާ އެމީހުނަކަށް ގެޓެއްނުވާނެ އެކީވެކަމެއް އެއީ ދީނާ ހިލާފުވީކަމަށް އެމީހުންދެކޭނީ، ނަމަވެސް ފައިސާއާ ނުލާ ކުރެވޭ އެއްވެސް ކަމެއް ނެތް، ހައްޖައްވެސް ދެވޭނީ ފައިސާއިން..\nސަސްޕެންޑެޑް ޖަލު ހުކުމަކީ ކުށެއްގެ ހުކުމް ތަންފީޒުކުރުން ކަނޑައެޅޭ މުއްދަތަކަށް މަޑުޖައްސާލާ އެ މުއްދަތުގެތެރޭ އިތުރު ކުށެއް ނުކުރާނަމަ ކުށަށް އަދަބު ނުދީ ނުވަތަ ޖަލަށް ނުލައި ދޫކުރާ ގޮތަށް ކުރާ ހުކުމް. ރާއްޖޭގައި މިފަދަ ހުކުމްތަކަށް ކިޔަނީ ހުކުމް ތަންފީޒު ނުކޮށް ފަސްކުރުން.\nއޮބާމާ ވިޔަސް ރަގަޅަށް ކިޔާފަ ކޮމެންޓް ކުރުމަށް އެދެން\nހައްސާ ބިންތު ސަލްމާނަކީ ރަސްގެފާނުގެ ދަރިކަނބަލުންތަ ނޫނީ ދައިތާފުޅުތަ؟ ކޮބާތަ ހެޔޮ ގޮތަކީ؟ މިލިޔުމުގަ ދެގޮތަށްވެސް އޮތީމަ މިއަހާލީ.\nރަސްގެފާނައް ގުޅާގެން ތިމަ މައުލޫމާތު ސާފުކުރަންވީނުން..\nރަސްގެފާނުގެ ދަރިކަނބަލެއް. ވަލީއަހުދުގެ ދައްތާފުޅު.\nލިޔުމުގަ އޮތީ ރަނގަޅަށް\nރަނގަޅަށް ލޯ ހުޅުވައިގެން އާރޓިކަލް ކިޔާފަ ކޮމެންޓް ކޮށްބަލަ\nޢަދި އެއްފަހަރު ނަންތައް ކިޔާލުން އެދެން.\nއާޓިކަލްގަ ފުރަތަމަ ނުބައިކޮށް ލިޔެފަ ކޮމެންޓުކޮށް ނިމޭފަހުން އާޓިކަލް އިޑިޓް ކުރީމަ ދެން ކޮމެންޓުދޯ ނުބައިވާނީ ކޮމެންޓު ކުރިމީހާގެ ލޮލަށްބޮލަށް... ކޮމެންޓުވެސް ފަހުން އިޑިޓު ކުރެވޭގޮތައް ހެދުން ރަނގަޅުވާނެ ކަމަށްފެނޭ!\nމިލިޔުމުގައި ދެގޮތަކަށްވެސްއޮތީ އެއްވާހަކައެއް. މައްސަލައަކީ އޮބާމާގެ ސިކުނޑިގެ މައްސަލައެއް. ދެން ރަސްގެފާނާއި ވަލީ އަހުދު ނޭގޭކަން. ރސްގެ ފާނަށް ކިޔަނީ ސުލައިމާން، ވަލީއަހުދަށް ކިޔަނީ މުހަންމަދު.


Kuru Vaahaka: Naamaan (1) - The Press\nSunday, August 18, 2019 28 °C broken cloudsLast Updated6minutes ago\nކުރު ވާހަކަ: ނާމާން (1)\nޢާއިޝަތު ޝާޒްލީން 12 May 2019, 10:03\nވައިއަޑުން މީހަކު އޭނާއަށް ގޮވަމުން ދިޔަ އަޑު ކަންފަތުގައި ޖެހުމާއެކު ޖައުހަރު ފުންމައިގެން އޮތްތަނުން ތެދުވިއެވެ. ޖިފުޓިގަނޑު ތެރޭގައި އެއްވެސް އަލިކަމެއް ނެތުމުން އޭނާގެ ދެލޯ އެ ކަނު އަނދިރިކަމުގެ ތެރެއަށް ހާނުވަން ވަގުތުކޮޅެއް ނެގިއެވެ. އަނެއްކާވެސް ވަރަށް ގާތުން އޭނާގެ ނަމުން ގޮވާލި އަޑު އިވިގެން ދިޔައެވެ. ނިދިފިލާފައިވާ ޖައުހަރު ދެލޯ ބޮޑުކޮށްލަމުން އަޑު އައި ދިމާއަށް ބަލާލީ ލައިގެން ހުރި މުންޑުގަނޑު ރަނގަޅު ކޮށްލަމުންނެވެ. ތެދުވަން މަސައްކަތް ކުރި އިރު އޭނާގެ ނޭފަތުގައި ކުނި ވަސްގަނޑެއް ޖެހުމުން ނޭފަތް ކުނިކޮށްލިއެވެ.\nއޭނާ ނިދަން އޮތް ރޯނު އެނދުގައި އަތް ހާކާލީ އެއްޗެއް އަތުގައި ޖެހޭތޯއެވެ. މޭގަނޑު ނެގިނެގިފައި ޖެހެމުން ދިޔައިރު ޖައުހަރުގެ ހިތަށް ވަނީ ބިރުވެރިކަމެއް ވެރިވެފައެވެ. އެނދުމަތީގައި އޭނާ ބާއްވާފައި އޮތް ލަޓިބުރި އަތުގައި ޖެހުމާއެކު އޭނާއަށް ހިތްވަރެއް ލިބިގެން ދިޔަ ކަހަލައެވެ. އަތަށް ލަޓިބުރި ހެޔޮވަރުކޮށްލަމުން އަނދިރިކަމުން ފުރިގެންވާ އެ ކޮޓަރީގެ ހަތަރުބިތަށް އޭނާ ކަޅި ހިންގާލިއެވެ. ނިތްކުރިމަތިން ހިއްލާފައިވާ ދާތިކިތައް މޫނުގެ ދެފަރާތުން އޮހެމުންދިޔައެވެ.\nބިރުގެންފައި ހުރިވަރުން ފުރަތަމަ ޖައުހަރުގެ ދުލުން ބޭރުކޮށްލި ބަހަކީ އެއީއެވެ. ހަމައެއާ އެކު ހިތާހިތުން ދުލަށް އައިހާ ހެޔޮ އެއްޗެއް އޭނާ ކިޔަން ފެށިއެވެ. ދެން އޭނާއަށް އިވުނީ މީހަކު ކުކުރާލި އަޑެވެ. ދޮންވެލިލާފައިވާ ބިންމައްޗަށް އޭނާ ބަލާލީ ފައިގައި ލޮނދި އެއްޗެއް ޖެހުނުހެން ހީވުމުންނެވެ. ތިރިއަށް ބަލާލި ވަގުތު ދޮންވެލިގަނޑުމަތީ މީހަކު އޮތްކަން އޭނާއަށް ޔަގީންވީ މީހެއްގެ ބައްޓަމަށް އޭނާއަށް ފެނުނު ހިޔަނިންނެވެ. އަތަށް ހެޔޮވަރުކޮށްލާފައި އޮތް ލަޓިބުރިން ޖަހަން އުޅެފައިވެސް އޭނާ މަޑުޖެހިލީ އެ މީހަކު ވާހަކަ ދައްކަން ފެށުމުންނެވެ.\nދަންނަ އަޑެއްކަމުން ލަޓިބުރި ބާއްވާފައި ޖައުހަރު ގުދުވެ އެމީހާގެ ގައިގާ ހިފާލީ އޭނާއަށް އެހީވާށެވެ. ވީ ކިހިނެއްތޯ އަހާލުމުން ބަނޑުގައި ރިއްސާފަ މިރޭ ހޮޑުލެވޭ ވާހަކަ އެނާ ބުނީ ބަލިކަށި ގޮތަކަށެވެ. ގައިގާ އެއްވެސް ވަރެއް ނެތް ވާހަކަ ބުނުމުން ޖައުހަރު އަވަސްވެގަތީ އަލިކަމެއް ލިބޭނެގޮތެއް ހޯދާށެވެ. ރޯނު އެނދު ކައިރީގައި ހުރި ފުޅިބައްތި ދިއްލާލަމުން އޭނާ ފުޅިބައްތީގެ އަތްގަނޑުގައި ހިފާ އުފުލާލިއެވެ. އޭރު މުޅި ބިންމައްޗަށް އޭނާގެ އެކުވެރި ރެކިފުތާ ވަނީ ހޮޑުލާފައެވެ. އޭނާގެ ކޮނޑުގައި ހިފާލަމުން ކާނެ އެއްޗެއް ހޯދަން ބޭރަށް ދަމާ ހިނގާށޭ ޖައުހަރު ބުނެލީ ހިތްހެޔޮކަމާ އެކީގައެވެ.\nދާހިއްލާ ފޯވެފައި ހުރި ޖައުހަރުގެ ހަށިގަނޑަށް ފިނި ކަމެއް ލިބުނީ ޖައްވުގެ ފިނިކަން ލިބޭ ހިސާބަށް ނުކުތުމުންނެވެ. އެ ގޭގެ ބޭރު އަށިމަތީގައި އޭނާ ބަހައްޓާފައި ހުރި ކުރުނބާތައް ވަނީ ހުސްވެފައެވެ. އެތާ އެމީހުންނަށް ބަނޑުހައި ހޫނުކަން ފިލުވާލެވޭނެ ހަމަ އެކައްޗެއްވެސް ނެތެވެ. ރަށުތެރެއަށް ޖައުހަރު ނަޒަރު ހިންގާލީ ރެކިފުތާއަށް އެހީވާން ހަނދާނެގޮތަކާ މެދު ވިސްނާލަމުންނެވެ. ކައިރި ކައިރީގައި އަޅާފައި ޖިފުޓިތަކުގެ ތެރެއިން އެއްވެސް އަލިކަމެއް ފެންނަން ނެތުމުން ބަޔަކު ހޭލާ ނުޅޭކަން އޭނާއަށް ކަށަވަރުވިއެވެ.\nއެންމެންވެސް ތިބީ ގަދައަށް ނިދާފައި ކަމަށް ރެކިފުތާ ބަލިއަޑަކުން ބުނެލީ ކޮށި ކެއްސުމެއް ކެއްސަމުންނެވެ. އެހެންކަމުން އެކުވެރިޔާއަށް ކާނެ އެއްޗެއް ހޯދަން ނުކުންނަން ޖައުހަރު ނިންމިއެވެ. ބައެއް ސާމާނު އެގޭ އަށިދަށުން ނަގަން އޭނާ ގާތްވެލިއެވެ. ބުޅިއެއް ލައްވާފައިވާ ނަނަކާއި، ބޮޑުވަޅިއެއް ހިފައިގެން ރެކިފުތާއާ އެކީ އޭނާ އަތިރި މައްޗަށް ދާން ހިނގައިގަތެވެ.\nއަތިރި މަތީ ފުޅި ބައްތި ބެހެއްޓުމަށްފަހު ރެކިފުތާ ގާތު އެތާ މަޑުކުރަން ޖައުހަރު އެދުނެވެ. މޫދަށް ނަނު އެއްލުމަށްފަހު ބިމަށް ޖަހާ ހެޔޮވަރުކޮށްލި ލަކުޑި ބުރީގައި އެ ނަނު ރަނގަޅަށް އައްސާ ބާރުކޮށްލިއެވެ. ރެކިފުތާ ގާތު މަހެއް ގަނޭތޯ ބަލަން ހުންނާށޭ ބުނެ ޖައުހަރު ހިނގައިގަތީ އެއްގަމާ ދިމާލުން ގަސްތަކުގެ ތެރެއަށް އެ ދެމީހުންނަށް ކާނެ އެއްޗެއް ހޯދުމުގެ ބޭނުމުގައެވެ.\nގައިހުރި ބާރެއްލާ އަތަށް ހެޔޮވަރުކޮށްލި ބޮޑުވަޅިން ޖަހާ ކުޑަ ރުކެއް ޖައުހަރު ކަނޑާލިއެވެ. މިވަގުތު ދިގު ރުކަކަށް އަރާނެހާ ވަރު ހަށިގަނޑުގައި ނެތުމުން އޭނާ ނިންމީ ރުއްކުރިއަކުން ފުއްދާލާށެވެ. ހެޔޮވަރުގެ ރަނގަޅު ރުއްކުރިގަނޑެއް ލިބުމުން ލައިގެން ހުރި މުންޑުގެ ފަސްބައިގެ ތެރެއަށް ރުއްކުރިގަނޑު ލާ ނުވެއްޓޭނެހެން ގޮށެއް ޖަހާލިއެވެ. އެއަށް ފަހު އަނެއްކާ ވެސް އޭނާ ގަސްތަކުގެ ތެރެއަށް ވަންނަން ހިނގައިގަތީ އިތުރު ރުއްކުރިގަނޑެއް ފެނޭތޯއެވެ.\nމާދުރަށް ނުދެވެނީސް އަނެއްކާވެސް ގަސްތަކުގެތެރެއިން ހެޔޮވަރުގެ ކުޑަ ރުކެއް ފެނުމުން ޖައުހަރުގެ ހުދު ދަތްތައް ދިލުވާލިއެވެ. އޭނާ އެ ރުކާ ގާތްވެލީ ދެމީހުންނަށް ކާން ދެ ރުއްކުރިގަނޑު ގެންދަން ނިންމައިގެން ވަރަށް އުފަލުން ހުރެއެވެ. އެ ރުކާ ގާތްވިތަނާހެން މީހެއްގެ ހަޅޭކުގެ އަޑު ޖައުހަރުގެ ކަންފަތުގައި ޖެހުމުނެވެ. ވަގުތާއި އޭނާ ހުރި ހާލަތާއި ތަނުގެ ގޮތުން އެ އިވުނު އަޑާއެކު އޭނާއަށް ސިހުންވިއެވެ. ވަށައިގެން ގަސްތަކުގެ ތެރެއަށް އޭނާއަށް ބަލާލެވުނީ އެ އަޑު އައި ދިމާލެއް ޔަގީން ކުރާށެވެ.\nއެއީ ރެކިފުތާގެ އަޑާ މެދު އޭނާއަށް ޝައްކު އުފެދުނެވެ. ހިނދުކޮޅަކު މަޑުކޮށްލައިގެން ހުރުމަށްފަހު އަޑުގެ ނެތްތަނަށް ރެކި ފުތާއަށް ޖައުހަރު ގޮވާލީ ހަބަރެއް ނުވުމުންނެވެ. އަނެއްކާ ރެކިފުތާ އޯކާ ދެމި ހޮޑުލަނީ ކަމަށް އޭނާގެ ހިތުގައި ސުވާލު އުފެދުނެވެ. އިވުނު އަޑު ވައްތަރީ މީހަކު އޯކާ ދެމިގަތްކަހަލަ އަޑަކާއެވެ. ވިސްނާލަން މަޑުކޮށްލުމަށްފަހު އަނެއްކާވެސް އެ ކުޑަ ރުކުގައި ޖަހަން އަތުގައި އޮތް ވަޅި މަޅާލިއެވެ. ރުކާ ހަމައަށް ވަޅި ގެންގޮސް ނުޖެހެނީސް އަނެއްކާ ވެސް އަޑެއްއިވުނެވެ. މި ފަހަރު އިވުނީ މީހަކު ރޮއެގަތް އަޑެވެ. ވޭނީ ހަޅޭކެއްގެ އަޑެވެ. އިވުނު އަޑާއެކީ ޖައުހަރުގެ މުޅި ގައިން ހީބިހި ހިލިގެން ދިޔައެވެ. ދެން ޖައުހަރަށް އެތަނުގައި މަޑުކުރާކަށް ނުކެރުނެވެ. އެއީ ރެކިފުތާގެ އަޑުކަން އޭނާއަށް ޔަގީންވުމުން ވަލުތެރެއިން ނުކުންނަން އޭނާ ހިނގައިގަތެވެ.\nއެއް އަތުގައި އޮތް ބޮޑުވަޅީގެ މުށްގަނޑުގައި ބާރަށް ހިފަހައްޓައިގެން ހުރެ އަނެއް އަތުން މުންޑުގަނޑު ކޮށިކުރަމުން ޖައުހަރު އަތިރިއަށް ނުކުމެވެން ހުރި ދިމާއަށް ދިއުމަށް އަވަސްވެގަތެވެ. ގަސްތަކުގެ ތެރެއިން ބޭރަށް ނުކުމެވުމުން އޭނާ ނަނު އެއްލި ދިމާއަށް ނަޒަރު ހިންގާލީ ރެކިފުތާ ހުރި ތަނެއް ބެލުމުގެ ބޭނުމުގައެވެ. ނަމަވެސް އެ ސަރަހައްދުން ރެކިފުތާ ފެންނާކަށް ނެތެވެ. ޖައުހަރު ހިތަށް އެރީ ރެކިފުތާ އެކަނިމާ އެކަނި އެތަނުގައި އިންނަން ނުކެރުނީމަ ގެއާ ދިމާއަށް ދިޔައީ ކަމަށެވެ. ނޫނީ މޭ ނުބައިކޮށް ހޮޑުލަވާތީ ދިޔައީ ކަމަށެވެ.\nފަތިސް ނަމާދު ވަގުތު ޖެހެންވާއިރަށް ޖައުހަރު އުޅޭ ޖިފުޓިގަނޑަށް އެނބުރި ދާނީ ދެމީހުންނަށް ފިހެގެން ކާލެވޭނެ ރަނގަޅު މަހަކާއި ރުއްކުރިގަނޑު ހިފައިގެން ކަމަށް ޖައުހަރު ނިންމިއެވެ. ފަސްގަނޑަށް ޖަހާ ހަރުކުރި ލަކަޑު ބުރި ގަނޑުގައި އައްސާފައިވާ ނަނު މޮހެލުމަށްފަހު އެ ނަނަށް ޖައުހަރު ދަމާލިއެވެ. ނަނަށް ވާން ވެލާފައި އޮތުމުން އޭގައި މަހެއް ޖެހިފައި އޮތް ކަން ޖައުހަރަށް އެނގުނެވެ. އަތަށް ބާރުލާ އެ ނަނަށް އޭނާ ދަމަން ފެށިއެވެ. ހުސް އަތާ ނަނަށް ދަމަމުން ދިޔައިރު ޖައުހަރުގެ އަތުގެ ހަންގަނޑުން ހަންދާ ވަރަށް ނަނަށް ވާންވަމުން ދިޔައެވެ.\nވާންކުރަމުން ދިޔަ ނަނަށް ދަމަމުން އޭގައި ގަނެފައިވާ މަސް އޭނާ ބޭނިއެވެ. އެއީ ރަތްމަހެކެވެ. އެ މަސް ނަގާ އޭނާ ހުރި ދިމާލުން ދޮންވެލިގަނޑު މަތީ ބޭއްވުމަށްފަހު އަނެއްކާވެސް އެ ނަނު ބޯމަތިން އަނބުރާލުމަށްފަހު މޫދަށް ދޫކޮށްލީ އަދި ރަނގަޅު މަހެއް ބޭނޭތޯއެވެ. އެއް މަސް ބޭނިއްޖިއްޔާ އަނެއް މަސްވެސް ބޭނޭނެއޭ ހިތާ އެ ނަނުގެ ކޮޅު ބިމަށް ޖަހާފައިވާ ލަކުޑިބުރީގައި އަނެއްކާވެސް އައްސާލިއެވެ. އެއަށް ފަހު ހިންދެމިލަމުން އުނަގަނޑުގައި ދެއަތް ވިއްދާލަމުން އުދަރެހާ ދިމާއަށް ބަލާލީ މަހެއް ބޭނުނީމަ އެކަމާ ހިތްހަމަޖެހުމުންނެވެ.\nއިރުއެރުމާއި ގާތްވެފައިވާތީ އުޑުމަތިން ފެންނަމުން ދިޔަ ގުދުރަތީ ރީތި ކުލަތަކަށް ބަލަން އިރުކޮޅަކު ހުރުމަށްފަހު އެތާ ހުރި ފުޅި ބައްތި މަތިން ހަނދާން ވުމުން އެއާ ދިމާއަށް އޭނާ ބަލާލިއެވެ. އެ ފުޅިބައްތި ހުރީ ނިވިފައި ކަމުން އެ ނަގަން ކުރިއަށް އޭނާ ފިޔަވަޅެއް އަޅާލިއެވެ. އެޅި ފުރަތަމަ ފިޔަވަލާއެކު ފައިދަށުން އެއްޗެއް މުގުރުނު އަޑު އިވިގެން އޭނާ ބަލާލި ނަމަވެސް މާ ބޮޑު އަލިކަމެއް ނެތުމުން އެއީ ކޮން އެއްޗެއް ކަމެއް މުޅިއަކުން ސާފެއް ނުވިއެވެ. އޭނާއަށް އެނގޭހާވެސް އެއްޗަކީ އެއީ ކުރިން އެތަނުގައި ހުރި އެއްޗެއް ނޫން ކަމެވެ.\nގަސްތަކުގައި ޖައްސައިގެން ތިބި ކާޅު ބައިގަނޑެއް ގޮވަމުން އުދުއްސައިގެން އަޑު ފައްގަނޑަށް ޖައުހަރަށް ސިހުމެއް ލިބިގެން ދިޔައެވެ. އެ ކާޅުތައް ޖައުހަރުގެ ބޯމަތިން ވަށާ އުދުހެމުން ދިޔައިރު އޭނާ ހުރީ ހަދާނެ ގޮތް ހުސްވެފައެވެ. އިސް އުފުލައިގެން ހުރެ ކޮޅުކޮޅަށް އޭނާ އެނބުރެމުން ދިޔައީ އެ ކާޅުތައް އޭނާގެ ބޯމަތިން ވަށާ އެނބުރެމުން ދާތީއެވެ. ހިތުގައި ކޮންމެވެސް ވަރެއްގެ ބިރުވެރިކަމެއް އަށަގަތީ އެހިސާބުންނެވެ.\nކުއްލިއަކަށް ދަންވަރު ހޭލެވުނު ގޮތްވެސް ހިތަށް އެރީ އެހިސާބުންނެވެ. އޭނާއަށް ރެކި ފުތާ ގޮވި ވަގުތުގެ ގޮތުންނާއި އޭނާއާއި އެކު އަތިރިއަށް އާދެވުނު ގޮތް އޭނާގެ ހަނދާނަށް އައެވެ. ރަށުތެރޭ އެންމެން ނިދާ ހިމޭންވެފައިވާ ވަގުތެއްގައި ޖައުހަރަށް ގޮވައިގެން ބަނޑުހައިވީ ކަމަށް ބުނެ އަތިރިއަށް އައި މީހާ މިހާރު އެތާ ނެތުމުންވެސް ވަހުމްތަކެއް އުފެދުނެވެ. އަނެއްކާ އޭނާއަށް މިރޭ އެ ގޮވީ ރެކިފުތާ ހެއްޔެވެ. ނޫނީ އެއީ އޭނާ މިތަނަށް ގެނައުމަށް އޭނާގެ ލޯމައްޗަށް ދައްކުވާލި ދަޅައެއް ހެއްޔެވެ.\nކުރިއަށް ހިނގައިގަންނަން ވެސް ނުކެރިފައި ހުރި ޖައުހަރުގެ ބޯމަތިން ވަށާ ކޮޅުކޮޅަށް އުދުހެމުން ދިޔަ ކާޅުތައް އެއްފަހަރާ ކަހަލަ ގޮތަކަށް އޭގެ މިސްރާބު ބަދަލުކޮށްލިއެވެ. އެ ރަށާ ދާދި ކައިރިން ފެންނަން އޮތް ކުރެއްދޫއާ ދިމާއަށް އެ ކާޅުތަކުގެ މިސްރާބު ބަދަލުކޮށްލަމުން އޭގެ ފިޔަ ފަތްގަނޑު ތަޅުވަމުން އެސޮރުމެން އުދުއްސައިގަތީ ނުހަނު ހަލުވި ކަމާއެކީގައެވެ.\nކާޅު ބައިގަނޑު ދިއުމުންނާއި އެސޮރުގެ ގޮވެލީގެ އަޑު ފަނޑުވަމުން ދިއުމުން ޖައުހަރުގެ ހިތަށް ވެރިވި ބިރުވެރިކަންވެސް ކޮންމެވެސް ވަރަކަށް ކުޑަވިއެވެ. ކުރެއްދޫއާ ދިމާއަށް ބަލަހައްޓައިގެން ހުރުމަށް ޖައުރަށް ކަމެއް ހަނދާންވެގެން އޭނާ އެއްސި ނަނާ ދިމާއަށް ބަލާލިއެވެ. އެ ނަނު އައްސާފައިވާ ލަކުޑިބުރިއަށް އޭރު ވާންވެ ފަސްގަނޑުތެރެއިން އެ ލަކުޑިބުރި މޫދާ ވީ ފަރާތަށް ލެނބެމުން ދިޔައެވެ. ނަނުގައި ވަރުގަދަ މަހެއް ޖެހުނީކަން ޖައުހަރަށް އެނގުމުން އޭނާ އަވަހަށް ގާތްވެލީ ލަކުޑިބުރީގައި އައްސާފައިވާ ނަނު މޮހެލާށެވެ. އެކަން ނުވެގެން އުޅެނިކޮށް އެ ލަކުޑިބުރި ބިމުން ލުހިގެން މައްޗަށް އެރިއެވެ. އެއްލިއަތުން ޖައުހަރަށް ލަކުޑި ބުރީގައި ހިފެހެއްޓުނީ ހަމަ ކިރިޔާއެވެ. އަތަށް ލެވުނު ބާރެއްލާ ނަނުގައި ހިފާ ދަމައިގަނެވޭތޯ އޭނާ މަސައްކަތް ކުރިއެވެ.\nޖައުހަރު ގަޔަށް ބާރުލާ ނަނަށް ދަމަން މަސައްކަތް ކުރި ނަމަވެސް އޭނާގެ ފައިތިލަ ބިމުގައި ހަރުލާ ގޮތެއް ނުވިއެވެ. ނަނަށް ވާންވެފައިވާލެއް ބޮޑުކަމުން އޭނާގެ ފައި ބިމުގައި ހަރުނުލާ މޫދާ ހަމައަށް އޭނާގެ ފައި ކޫއްތަމުން ދިޔައެވެ. މޫދުގެ ލޮނުގަނޑުގައި ފައިތިލަ ޖެހުނު ވަގުތު އޭނާގެ ފައިން ދިލަ ތަދެއްނެގުމުން ޗޫސް ދަމާލެވުނެވެ. ނަމަވެސް ނަނުން ދޫކޮށްނުލާ ވޭތޯ އޭނާ މަސައްކަތްކުރިއެވެ.\nނަނުގައި ހިފައިގެން ލަކިޖަހަމުން ދަނިކޮށް ދެން އޭނާއަށް އިވުނީ މީހަކު ރޮއެގަތް އަޑާއި އެކު މޫދުގެ ލޮނުގަނޑުމަތީ އެއްޗެއް ޖެހިގެން އަޑެވެ. އިސްއުފުލާލަމުން ޖައުހަރު ކުރިއަށް ބަލާލީ ކުރިމަތިން އެއްޗެއްގެ ހިޔަންޏެއް ވީހެންވެސް ހީވުމުންނެވެ. ފެންގަނޑުމަތިން ދެއަތް ތަޅުވަމުން ފެންމަތީ އޮންނަން މަސައްކަތް ކުރަމުން ދިޔަ ރެކިފުތާ ފެނުމާ އެކީ ޖައުހަރު އެ ހުރިތަނަށް ގަނޑުވިއެވެ. ނަނުގެ ކޮޅުގައި އައްސާފައިވާ ބުޅިގަނޑު ހުރީ ރެކިފުތާގެ އަނގައިގެ ތެރެއިން އެމުނިގެން ކޯކަށިގަނޑާ ދިމާލުން ފޫއަޅުވާލާފަ ނުކުމެފައެވެ. އަނގަ ތަންމިނަށް ހުޅުވައިގެން ހުރެ ރެކިފުތާ ހަލޭއްލަވަމުން ދިޔަތަން ފެނި ޖައުހަރު ހިފަހައްޓައިގެން ހުރި ނަނުން އަތް ދޫކޮށްލިއެވެ. ދެން ހަދާނެ ގޮތެއް ނުވިސްނިފައި ހުރި ޖައުހަރު އެ ހުރިތަނަށް ތިރިވިއެވެ.\nމޫދުގައި ބީހިލާފައި އެއްގަމަށް އަންނަމުން ދިޔަ ތެތްފިނިކަމެއް އެކުލެވޭ ވައިރޯޅީގައި ފަރުހަކި ވަހެއް ހުއްޓެވެ. އޭރު ކުރެއްދޫއާ ދިމާލުން އަރައިގެން އައި ބިޔަ ހިޔަންޏެއްހެން ހުރި އެތީގެ އަނގަ ތަންމިނަށް ހުޅުވާލި ތަން ޖައުހަރަށް ފެނުނެވެ. އޭތީގެ ހަށިގަނޑުގެ ބައެއް އޭރު ވަނީ މޫދުގެ ތެރޭގައެވެ. މާސިންގާ ބޮޑު ރުކެއްގެ އިސްކޮޅު ހުރި އެއީ ފުރޭތައެކެވެ. ދެ ދަޅު ފަޅާފައިވާ އެ ފުރޭތަ އަނގަ ހުޅުވައިގެން ހުރެ އައި ގޮތަށް އައިސް ފެންމަތީ ބަކަތަޅަމުން ދިޔަ ރެކިފުތާގެ ބޮލާ ދިމާލުން އޭތީގެ އަނގަ ތިރިކޮށްލިއެވެ. ރެކިފުތާގެ ބޯ އޭތީގެ އަނގަޔަށް ވަދެގެން ދިޔަ ތަން ބަލަން ހުރި ޖައުހަރު އެއިން ތަނުން ތެދުވި އިރު އޭނާގެ ފައި ބިމުގައި ހަރުނުލާ ވަރަށް ރޫރޫ އަޅަމުން ދިޔައީ ބިރުގެންފައި ހުރިވަރުންނެވެ.\nޥާވް. ޙަމަ ބެސްޓް\nމީ ކުރެއްދޫއިން ޖިންނި ފެންނަ ވާހަކަ ދޯ. ވަރަށް ސަޅި ކިޔާއިރު ހަމަ މަންޒަރުތައް ސިފަވޭ\nވަރަށް ރީތި މި ވާހަކަ. ޝާޒްގެ ވާހަކައަކީ އަވަދުވެސް އެހާމެ ފުރިހަމަ ސަޅި ވާހަކަ. ދެވަނަ ބައި ކޮން އިރަކުން ގެނެސްދޭނީ